
Omistan TÄMÄN TEOKSEN 
NIILLE ULJAILLE MIEHILLE, 
JOIDEN ROHKEUS JA SITKEYS 
JOHTIVAT SUOMUSSALMEN 
VOITTOIHIN, ENNENKAIKKEA 
NIILLE, JOTKA SYDÄ N- 
VERELLÄÄN SUORITTIVAT 


VOITTOJEN LUNNAAT 





YLIMÄÄRÄISET 
KERTAUSHARJOITUKSET 


Tilanteen kärjistyessä Suomen ja Neuvostoliiton 
välillä syksyllä 1939 kutsuttiin, kuten tunnettua, osa 
reserviläisistä ylimääräisiin kertausharjoituksiin. 

Suomussalmen, Hyrynsalmen, Puolangan ja Risti- 
järven reserviläiset kokoontuivat lokakuun 10—14 päi- 
vinä Suomussalmelle, joka maan puolustuksen kannalta 
oli tärkeä rajapitäjä. 

Oli odotettavissa, että hyökkääjä pyrkisi katkaise- 


maan maayhteydet Etelä- ja Pohjois-Suomen välillä 

ja ennen kaikkea tärkeän rautatieyhteyden Ruotsiin 
juuri tässä Suomen kapeimmassa kohdassa. Useat 
länteen johtavat ensiluokkaiset maantiet ja vasta- 
valmistunut Kontiomäen Hyrynsalmen rautatie ikään 
kuin houkuttelivat maahantunkijaa tähän yritykseen. 
Tosin ainoastaan yksi maantie, Raatteen tie, kulki 
aivan rajalle ja jatkui sen yli Venäjän puolelle. Lähes- 
tyvä talvi antoi kuitenkin viholliselle mahdollisuudet 
avata uusia teitä ja näin ollen valita vapaasti etenemis- 
suuntansa. 

Suomussalmelle kokoontuneista reserviläisistä muo- 
dostettiin erillinen pataljoona, Erillispataljoona 15 
(Er.P. 15) ja välttämättömät huoltomuodostelmat. 

Suomussalmen harjoituskeskuksen päälliköksi oli 
määrätty Kainuun rajakomendantti, everstiluutnantti 
Leo Kyander. 

Joukkojen kaaderina ja opetushenkilöstönä toimivat 
Kainuun rajavartioston upseerit ja aliupseerit sekä 
suojeluskuntien aluepäälliköt. 

Puolangan reserviläiset muodostivat 1. komppanian, 
päällikkönä luutnantti Leskinen, Ristijärven miehet 


2. komppanian, päällikkönä kapteeni Harola. Suomus- 

salmen omat pojat palvelivat 3. komppaniassa, jonka 
päällikkönä oli Suomussalmen suojeluskunnan alue- 
päällikkö, kapteeni Kontula. Tämä miestensä kunnioit- 
tama ja ihailema urhoollinen sotilas haavoittui kuolet- 
tavasti Raatteen taistelussa. Hyrynsalmelaiset olivat 
myös oman aluepäällikkönsä, res.luutnantti Kanasen 
johdossa pataljoonan konekiväärikomppaniassa. Patal- 
joonaan kuului vielä kranaatinheitinjoukkue ja pio- 
neerijoukkue, joissa palveli Kajaanin ja Vuolijoen 
miehiä. | 

Huolestuttavan tilanteen takia vahvistettiin jo loka- 
kuussa paikallista rajavartiokomppaniaa, kuitenkin 
ainoastaan siinä laajuudessa, kuin Suomen ja Venäjän 
välinen sopimus rajarauhan turvaamiseksi salli. Pitä- 
jän raja jaettiin kahteen lohkoon. Eteläisen, Raatteen, 
suunnassa oli päällikkönä reserviluutnantti Lehto, kelpo 
sotilas, joka sittemmin sai surmansa ilmapommituk- 
sessa. Pohjoisen, Juntusrannan, lohkon päällikkönä oli 
res.vänrikki Elo, joka hänkin antoi sodassa henkensä 
isänmaan puolesta. 

Pataljoonan pääosa sijoitettiin Suomussalmen kir- 


konkylään. Alkoi kuumeinen harjoituskausi. Oli veres- 

tettävä sotilastietoja. Innolla ja vakavuudella miehet 
suhtautuivat tehtäviinsä. Valmistauduttiin puolusta- 
maan köyhää, mutta rakasta kotimaakuntaa. Ei tar- 
vittu innostavia puheita, väkinäistä propagandaa. Teh- 
tävä oli yksinkertainen ja luonnollinen, Suomen miesten 
tehtävä kautta vuosisatojen. 

Harjoitusten lomassa suoritettiin myös varustus- 
töitä, varsinkin Raatteen maantien varrella. Edelleen 
järjestettiin ilmavalvonta ja miehitettiin puhelinkes- 
kukset. Näihin tehtäviin osallistui runsaasti vapaa- 
ehtoisia suojeluskuntalaisia ja lottia. 

Lotat huolehtivat alussa kokonaan reserviläisten 
muonituksesta ja perustivat majapaikkojen yhteyteen 
viihtyisiä kanttiineja. Myöhemmin siirtyi harjoitus- 
syistä keittäminen miehille. Kahvinkeittäjinä lotat 
kuitenkin toimivat edelleen, muutamat heistä sodan 
loppuun asti, kulkien joukkojen mukana taistelujen 
kaikissa vaiheissa. Uljaita, urhoollisia Suomen naisia. 

Paikkakunnan väestö teki parhaansa joukkojen 
viihdyttämiseksi. Majapaikoissa vallitsi suuri ahtaus, 
mutta erinomainen sopu. Suomen asia oli kaikille 


yhteinen. 


IO 


Kertausharjoitusten yhä jatkuessa Suomussalmen 
harjoituspataljoona, kuten muutkin joukot ympäri Suo- 
men, vähitellen kehittyi joukko-osastoksi, joka kestäisi 


sodan ankarat koettelemukset. 


II 


SOTATOIMET ALKAVAT 


Venäläiset ylittävät rajan 


Poliittisen tilanteen kärjistyessä marraskuun 29 päi- 
vänä oltiin Suomussalmella ja muilla rajoilla täysin 
selvillä aseman vakavuudesta. Rajalla oleville var- 
tioille annettiin käsky olla toimintavalmiina. 

Pataljoona oli edelleen Suomussalmen kirkonkylässä 
30 km rajalta. Kuumeisella kiireellä suoritettiin viimei- 
set valmistelut. Kuormastot täytettiin, miehille jaet- 


tiin patruunat, ensisiteet ja rauta-annokset. Päälliköt 


Seuraa karttaa 1 


toimittivat tarkastuksiaan. Illalla käytiin rauhassa 
lepoon, sillä pian ehkä tarvittaisiin kaikki voimat. 

Marraskuun 30 päivänä klo 8,05 everstiluutnantti 
Kyander sai Pohjois-Suomen ryhmän esikunnalta, jonka 
alaisina Suomussalmen joukot toimivat, puhelintiedoi- 
tuksen vihollisuuksien alkamisesta Vaitolahdessa, Kivi- 
vaarassa ja Käsnäselässä. Rauhaa rakastava, pieni 
Suomi oli siis joutunut mahtavan naapurinsa hyökkäyk- 
sen alaiseksi. 

Hetken kuluttua res.luutnantti Lehto ilmoitti ko- 
mentopaikastaan Likoharjusta, että Raatteen suun- 
nasta kuuluu ammuntaa. Sota oli alkanut myös 
Suomussalmella. 

Venäläisten eteneminen näytti suuntautuvan pitkin 
Raatteen tietä, kuten oli laskettu. Tämän tien varrella 
Venäjän puolella on verrattain lähellä Suomen rajaa 
useita huomattavia asutuskeskuksia, kuten Latvajärven 
ja Kivivaaran kylät ja 50 km rajalta Vuokkiniemen 
suuri kyläryhmä. Kaiken todennäköisyyden mukaan 
vihollinen oli keskittänyt hyökkäysjoukkonsa näihin 
asutuskeskuksiin. 


Toinen rajan läheisyyteen pistävä maantie oli 

Kuivajärven kylätie (noin 25 km Raatteen maantien 
eteläpuolella). Tämän tien kohdalla oli myös asutusta 
Vuokinsalmen ja Särkijärven kylissä. 

Suomussalmen pohjoisosassa ei ollut teitä rajan 
läheisyyteen. Venäjän puolella ei myöskään ollut kyliä 
rajan lähellä, paitsi Lonkan 7 taloa käsittävä asutus. 
Vasta 40 km rajalta oli Vuonnisen huomattava kylä, 
mikäli tiedettiin, huonojen tieyhteyksien varassa. 

Raatteen tien suuntaa varmisti yhteensä kaksi 
joukkuetta. Toinen, vääpeli Räisäsen johdossa, oli 
noin 1'/akm rajalta maantien varrella Raatejärven 
eteläpuolella, toinen joukkue, kersantti Ojanteen joh- 


dossa, oli Likoharjussa noin 10 km rajalta. 


Alkutaistelut 


Venäläinen kärkikomppania ylitti valtakunnan rajan 
leveällä rintamalla, pääosa maantien suunnassa, osa 
Raatejärven pohjoispuolitse. Joukkue Räisänen vetäy- 
tyi ylivoiman edessä taistellen länteen. Likoharjussa 
ollut joukkue riensi viipymättä avuksi asettuen asemiin 


Myllypurolle (5 km rajalta), missä molemmat joukkueet 

puolenpäivän jälkeen yhtyivät. Kello 10,00 jälkeen 
saapui Juntusrannasta yllättävä tieto, että vihollinen 
myös tässä suunnassa oli saapunut rajan yli. Toistai- 
seksi oli kuitenkin huomattu vain 10-miehinen osasto. 

Heti ensimmäiset tiedot saatuaan vihollisuuksien 
alkamisesta everstiluutnantti Kyander antoi hälyyttää 
joukot. Raatteen suuntaan ohjattiin pataljoonan pää- 
osa. Kapteeni Harolan johtama 2. komppania, johon 
oli liitetty konekiväärijoukkue, lähti hiihtäen liikkeelle 
klo 9,00. Sitä seurasi luutnantti Leskisen johtama 
1. komppania ja kranaatinheitinosasto. Pohjois-Suomen 
ryhmän käskystä kapteeni Kontulan komppania, ja 
konekivääripuolijoukkue jäi toistaiseksi kirkonkylään 
ryhmän reservinä. 

Kaikki joukkomme olivat suksilla. Vihollinen liik- 
kui Suomussalmella yleensä jalan. Vasta myöhem- 
mässä vaiheessa nähtiin joskus hiihtomiehiä, jopa 
hiihto-osastojakin. 

Rinnan näiden sotilaallisten toimenpiteiden kanssa 
alkoi poliisiviranomaisten johdossa siviiliasukkaiden 
evakuoiminen rajapinnan kylistä. Vaikeudet olivat 


tietenkin erittäin suuret tässä laajassa, harvaan 

asutussa pitäjässä. Rajan väestöllä ei ollut aikaa 
ottaa mukaansa omaisuutta. Kaija jäi suureksi osaksi 
navettoihin. Kaikki toimet oli jätettävä kesken. Vält- 
tämätön vaatetus otettiin päälle ja sitten oli lähdet- 
tävä vainolaista pakoon, kuten esi-isät niin monasti oli- 
vat tehneet. Rajan ikuiset kirot. 

Valtiovalta, luottaen Suomen omaan rauhantahtoon, 
ei ollut aikaisemmin ryhtynyt poistamaan väestöä 
rajaseudulta. Näissä vaikeissa oloissa eivät läheskään 
kaikki asukkaat ehtineet poistua kodeistaan ennen 
vihollisen tuloa. Osa vanhuksia, vaimoja ja lapsia jou- 
tui hyökkääjän käsiin. 

Res.luutnantti Lehto, joka johti rajajoukkueiden 
taistelua Raatteen suunnassa, torjui menestyksellisesti 
vihollisen ensimmäisen hyökkäyksen Myllypuron ase- 
mia vastaan. Vasta kun huomattava vihollisosasto 
etelästä kiertäen uhkasi sivustaa, hän klo 15,00 jälkeen 
vetäytyi taemmaksi. 

Iltapäivällä kapteeni Harolan johtama vahvistettu 
komppania saapui Purasjokilinjalle (noin 10 km rajalta) 
ja asettui jokitörmälle varustettuihin asemiin. Illan 


hämärtyessä res.luutnantti Lehdon osasto, joka oli 

ja ja es 

Upseerit vannovat valan ennen rintamalle lähtöä Oulun Seurahuoneessa. 





Talonpoikaisarmeijaamme. 


taistellut koko päivän ylivoimaa vastaan, vetäytyi ase- 
man läpi kokoontuen sen taakse Likoharjun taloon. 
Purasjoen silta hävitettiin. Kapteeni Harola oli lujasti 
päättänyt torjua kaikki vihollisen yritykset tunkeutua 
lähemmäksi kirkonkylää. Kaiken varalta res.insinööri- 
luutnantti Luostarisen johtama Tie- ja siltarakennus- 
komppania sai illalla käskyn varustaa Tyynelän itä- 
puolella olevat järvikannakset puolustuskuntoon. 

Juntusrantaa kohti eteni päivän kuluessa pieniä 
vihollisosastoja useasta suunnasta pakottaen res.vän- 
rikki Elon heikon, noin 50 miestä käsittävän varmistus- 
osaston vetäytymään Juntusrannan länsipuolella olevan 
vesistön taakse. Vihollisen vahvuus arvioitiin komp- 
paniaksi. 

Yöllä saapui Er.P. 15:n Raatteen suuntaan lähetetty 
loppuosa Purasjoen puolustusaseman länsipuolelle. 
Kaikki konekiväärit siirrettiin tuliasemiin ja kranaatin- 
heitinosasto valmistautui tukemaan puolustusta. 

Ensimmäisenä taistelupäivänä = venäläiset | olivat 
edenneet Raatteen suunnassa noin 6 km, pysähtyen 
Parvavaaraan, Juntusrannan suunnassa noin 8km, 


aina Juntusrannan kylään. Alku ei ollut erikoisen 

peloittava. Omat tappiot olivat muutamia haavoittu- 
neita. 

Joulukuun 1 päivän aamutunnit kuluivat tieduste- 
lun merkeissä. Tähystyselimet ja partiot hakivat vihol- 
lista. Oli selvitettävä, missä suunnassa vihollisen pää- 
voimat etenivät. Myös täydennettiin asemien varus- 
telua. 

Kello 12,00 aikana karautti vihollisen ratsupartio 
Purasjokilinjan eteen. Osa tuhottiin kivääritulella, 
osa pakeni. Kello 13,00 vihollisen kranaatinheittimet 
ja konekiväärit aloittivat kiihkeän tulivalmistelun ja 
vähän sen jälkeen jalkaväki kävi hyökkäykseen. Hyök- 
käys kuitenkin tyrehtyi joukkojemme tuleen. Yksi- 
kään vihollinen ei päässyt Purasjoen itäpuolella raiva- 
tun aukean yli. Tulitaistelua käytiin noin kaksi tuntia. 
Vähitellen tuli vaimeni. Er.P.15 oli saanut tulikas- 
teensa. Se selviytyi ensimmäisestä taistelustaan ilman 
tappioita. Luottavaisina jäätiin odottamaan vihollisen 
seuraavaa yritystä. 

Juntusrannan suunnasta saapui iltapäivällä huoles- 
tuttavia tietoja. Vihollinen oli päässyt etenemään noin 


8 km Juntusrannasta länteen, Salovaaraan. Oma var- 

mistusosastomme oli vetäytynyt Linnansalmeen, jonka 
länsiranta tarjosi hyvät puolustusmahdollisuudet. 
Ainoastaan partio oli jätetty salmen itäpuolelle Ket- 
rään pitämään kosketusta viholliseen. Uhkaavan tilan- 
teen vuoksi lähetettiin Suomussalmen entinen alue- 
päällikkö, luutnantti Airanne, Linnansalmeen johta- 
maan pohjoisen suunnan puolustusta. 

Vihollisen aktiivinen toiminta tässä suunnassa oli 
vastoin odotuksia. Toivottiin kuitenkin etenemisen 
pysähtyvän Linnansalmessa, jossa leveä vesieste oli 
vihollisen tiellä. 

Joulukuun 2 päivän aamulla Er.P. 15:n komentaja 
sai Pohjois-Suomen ryhmän käskyn pitää nykyiset 
asemansa ja säilyttää kapteeni Kontulan osaston edel- 
leen ryhmän reservinä. Omaa tiedustelua oli tehos- 
tettava. 

Tänä aamupäivänä vihollisen ilmavoimat suoritti- 
vat ensimmäiset lentonsa Suomussalmen korpipitäjän 
yllä etsien joukkojamme. Uusi hyökkäys Purasjoki- 
linjaa vastaan oli ilmeisesti tulossa. 

Kello 13,00 aikaan alkoi tuli asemiamme vastaan. 


Noin kaksi komppaniaa jalkaväkeä kävi hyökkäykseen 

maantien molemmin puolin. Vihollinen ei nytkään 
päässyt aukean yli. Kaiken varalta luutnantti Leskisen 
johtama 1. komppania oli etulinjan takana valmiina 
heittämään vihollisen takaisin, jos se jossain kohdin 
olisi päässyt asemiimme. 

Oli myös otettava lukuun, että vihollinen suhteelli- 
sen helposti saattoi kiertää Purasjokilinjan pohjoisesta. 
Puraksen kylästä, joka sijaitsee lähellä rajaa noin 8 km 
Raatteen maantieltä pohjoiseen, johtaa hyvä tie ase- 
miemme selustaan. Useita vihollispartioita oli jo ha- 
vaittu kylässä. Tämän vaaran torjumiseksi lähetettiin 
res.luutnantti Lehdon komennossa olevat rajajoukkueet 
Purakseen. Kun kapteeni Kontulan komppania, joka 
oli reservinä kirkonkylässä, sittemmin joutui erilleen 
pataljoonastaan, muodostettiin näistä joukkueista uusi 
Er.P. 15:n 3. komppania. 

Myös etelästä asemien kiertäminen oli mahdollinen. 
Varsin vaaralliseksi tilanne saattoi muuttua, jos vihol- 
linen ryhtyisi etenemään Kuivajärven kautta Kuhmon 
maantielle. Tähän suuntaan lähetetyt partiot ilmoit- 
tivat kuitenkin, että Kuivajärvi oli vapaa viholli- 


sista. 

Juntusrannan suunnassa vihollinen jatkoi etenemis- 
tään Linnansalmea kohti. Keträssä, noin 3 km Linnan- 
salmesta, suunnilleen komppanian vahvuinen osasto 
hyökkäsi varmistuspartiomme kimppuun pakottaen 
sen vetäytymään länttä kohti aina Kiäntajärven 
rantaan. 

Sunnuntaiaamuna, joulukuun 3 päivänä, venäläiset 
jo klo 4,00 aikana avasivat voimakkaan tulen Puras- 
joen puolustusasemia vastaan. Kranaatinheitinten 
lisäksi osallistui nyt tuleen myös huomattava tykistö. 
Tuli kesti kiivaana aina kello 7,00 saakka. Odotettua 
hyökkäystä ei kuitenkaan kuulunut. 

Vasta päivällä syntyi vasemmalla siivellä ankara 
taistelu. Siellä olevista tukikohdista havaittiin hämmäs- 
tyneinä, että komppanian vahvuinen vihollisosasto oli 
päässyt aseman selustaan. Se oli ilmeisesti pimeässä 
kiertänyt avoimen sivustamme. 

Puolustusasemassa syntyi hurja ottelu. Taistelua 
käytiin aivan lähietäisyyksillä pistimin ja käsikranaa- 
tein. Erikoisesti kunnostautui res.vänrikki Koskisen 
johtama tukikohta. Noin kaksi tuntia oteltiin mies 


miestä vastaan, ennen kuin erä päättyi suomalaisten 

voittoon. Yksityisiä vihollisia tavattiin vielä pitkin 
päivää. Osa oli suuntautunut pohjoisemmaksi. Näiden 
osien kanssa kahakoitiin vielä myöhään illalla. 

Noin 100 vihollista jäi taistelukentälle. Yksi upseeri 
ja 9 miestä otettiin vangiksi. Omat tappiot olivat 
vähäiset. Voittoisa lähitaistelu antoi joukolle itse- 


luottamusta ja varmuutta vastaisen varalle. 


Suojajoukot väistyvät 


Juntusrannan suunta kävi päivän kuluessa entistä 
uhkaavammaksi. Aamulla venäläiset olivat jo Linnan- 
salmen itärannassa. Kuolemaa uhmaten he kävivät 
rintamahyökkäykseen noin 300 m leveän salmen yli. 
Puolustajien tuli iski kuitenkin hyökkäysmassat verissä 
päin takaisin. 

Iltapäivällä venäläiset lähettivät vahvan ratsu- 
osaston kiertämään noin 2 km etelämpänä olevan nie- 
men kohdalta. Kiantajärvi oli jo kestävässä jäässä. 
Ratsuosasto pääsi salmen yli puolustajien selkään. 
Raskain mielin oli vetäydyttävä yhä lännemmäksi 


kohti Suomussalmen Kuusamon maantietä. Tämän 

perääntymisen aikana kaatui res.vänrikki Elo, into- 
mielinen taistelija ja isänmaan ystävä. Linnansalmen 
taistelukentälle jäi vaikeasti haavoittuneena rajavartio- 
sotamies Tarkkanen, turvaten konepistoolillaan viimei- 
seen asti muiden perääntymistä. 

Päivän taistelujen juuri hiljennyttyä saapui yllät- 
tävä tieto venäläisten uudesta hyökkäyksestä Puras- 
joen asemia vastaan. Maantien pohjoispuolella hyök- 
käsi noin pataljoonan vahvuinen vihollinen. Huoli- 
matta ankarasta torjuntatulesta vihollinen pääsi mur- 
tautumaan asemaamme. Pataljoonan komentaja, 
everstiluutnantti Kyander, päätti tämän johdosta, 
neuvoteltuaan ryhmän komentajan kanssa, luopua 
Purasjoen asemista ja siirtää joukot yön aikana Tyy- 
nelän itäpuolella oleville järvikannaksille, joita oli jos- 
sain määrin varustettu. Vetäytyminen suoritettiin yön 
aikana. 

Päivä oli raskas Suomussalmella, todellinen musta 
sunnuntai. 

Tilanteen näin kärjistyessä Pohjois-Suomen ryh- 
män komentaja päätti vahvistaa Suomussalmen jouk- 


koja. Kajaanista saapui Kenttätäydennysprikaatin 


23 


IV pataljoona (IV/KT-Pr.), pääosat jo sunnuntai-iltana. 
Komentajana oli res.kapteeni Vehanen. Näistä jou- 
koista alistettiin kaksi komppaniaa ja kaksi konekivääri- 
joukkuetta Er.P. 15:n komentajalle. Yksi komppania 
ja yksi konekiväärijoukkue liitettiin kapteeni Kontu- 
lan osastoon, joka edelleen oli kirkonkylässä Pohjois- 
Suomen ryhmän reservinä. 

Er.P. 15:n komentajan aikomuksena oli vahvistuk- 
sen saatuaan edetä uudelleen Purasjoen suuntaan lyö- 
däkseen asemiimme tunkeutuneen vihollisen. Tässä 
mielessä res.vänrikki Heleniuksen johtama joukkue 
lähetettiin seuraavana päivänä maantien suunnassa 
itään kosketuksen ottoon vihollisen kanssa. Joukkue 
pääsi aina Likoharjuun asettuen asemiin maantien 
molemmin puolin. Joukkueen reipas johtaja kaatui 
myöhemmin sankarina miestensä edessä Hulkonniemen 
taistelussa joulukuun 27 päivänä. 

Maanantaipäivä kului tulevan hyökkäyksen valmis- 
teluissa. Oli hankittava selvyys vihollisen ryhmityk- 
sestä. Partiot totesivat, että asemiin tunkeutunut 
vihollinen oli edennyt noin 2 km, mutta tämän jälkeen 


se oli vetäytynyt takaisin. 

Saamansa käskyn mukaan Er.P.15:n komentaja 
illalla antoi käskyn tulevasta etenemisestä. Vahviste- 
tun pataljoonan tuli 5. 12. aamulla edetä Purasjoelle 
ja lyödä sinne edennyt vihollinen. 

Pohjoisessa suunnassa jatkui maanantaina viholli- 
sen eteneminen. Luutnantti Airanne osastoineen ve- 
tääntyi aamulla Palovaaran talon itäpuoliseen maas- 
toon, ollen ainoastaan noin 1 km Kuusamon maantieltä. 
Pohjois-Suomen ryhmän toimesta oli Airanteen avuksi 
lähetetty yksi joukkue, res.vänrikki Vuoriston johdossa. 
Tämä joukkue oli 4. 12. aamulla Käpylässä, noin 5 km 
Palovaarasta etelään Kuusamon maantien varrella. 

Tiedustelu oli selvittänyt, että vihollisia oli ainakin 
yksi pataljoona jalkaväkeä, pienehkö osasto ratsuväkeä 
ja kranaatinheitinosasto. 

Vihollisen painostus jatkui ankarana. Omien oli 
vetäydyttävä Kuusamon maartielle ja edelleen kohti 
Suomussalmea. Käpylässä varmistusosastomme aset- 
tuivat uudelleen puolustukseen. 

Tässä vakavassa tilanteessa Pohjois-Suomen ryh- 
män komentaja päätti ohjata yhden Kuusamossa ole- 


van komppanian (komppania Keränen) hyökkäykseen 

Piispajärveltä etelään Juntusrannasta edenneen vihol- 
lisen selkään. Hyökkäyksen tuli alkaa 5.12. aamulla. 
Joulukuun 5 päivänä varhain aamulla vahvistettu 
Er.P. 15 ryhmittyi etenemistä varten. Sivustoilla ole- 
vat varmistusosastot olivat ilmoittaneet, ettei viholli- 
sen toimintaa ollut havaittavissa niiden suunnissa. 

Liikkeelle lähdön jälkeen alkoi idästä kuulua voi- 
makasta tykkien jyskettä. Vihollinen oli ryhtynyt 
hyökkäykseen varmistusosastojamme vastaan. Patal- 
joonan alkupään saavuttua Mäntylän talon kohdalle se 
joutui vihollisen tykistötulen alaiseksi. Tulesta välittä- 
mättä kärjessä kulkeva kapteeni Harolan johtama 
2. komppania jatkoi etenemistään Likoharjuun, jossa 
vihollinen par'aikaa ahdisti res.vänrikki Heleniuksen 
joukkuetta. Komppania levittäytyi ja ryhtyi tais- 
teluun. 

Pataljoonan pääosa, kolme komppaniaa ja kuusi 
konekivääriä, ryhmittyi hyökkäykseen maantien poh- 
joispuolelle Hämeenvaaran talon seuduille. Tarkoitus 
oli täältä käsin iskeä vihollisen sivustaan. Eteneminen 
maastossa oli vaikeata. Oli ylitettävä syvä rotko, joka 


sulki tien. Vasta illan hämärtyessä kaikki oli valmiina. 

Kaikesta päättäen vihollinen oli selvillä pataljoonan 
jäin etenemisestä. Ryhmitysalueelle kohdistettiin 
jo ennen liikkeelle lähtöä kranaatinheitintuli. Joukot 
pääsivät ainoastaan muutamia satoja metrejä lähtö- 
linjaltaan, kun oikealta avattiin voimakas kiväärituli. 
Etulinja syöksyi asemiin. Alkoi tulitaistelu, joka tyreh- 
dytti etenemisen. 

Suomussalmen joukkojen uudeksi komentajaksi tuli 
tässä vaiheessa majuri K. Kari, joka jo päivällä oli 
käynyt tutustumassa tilanteeseen Raatteen suun- 
nassa. 

Pohjoisessa suunnassa vihollinen ryntäsi heti aamulla 
luutnantti Airanteen asemia vastaan Käpylän maas- 
tossa. Ylivoima oli liian suuri. Osa ahdisti asemia 
rintaman suunnassa, toisen osan hyökätessä oikeaa 
sivustaa vastaan. Perääntyminen jatkui kohti Kuur- 
tolaa, missä joukot asettuivat uusiin asemiin noin 
puolenpäivän aikana. 

Komppania Keräsen hyökkäys pohjoisesta ei pääs- 
syt vaikuttamaan tilanteeseen. Osa vihollisvoimista oli 
Palovaarasta kääntynyt pohjoiseen kohti Piispajärveä. 


Tämä vihollisosasto teki toistaiseksi tyhjäksi kaikki 

yritykset päästä Suomussalmea kohti etenevän viholli- 
sen selkään. 

Vihollisen taistelutapa tämän etenemisen aikana oli 
seuraava. Edessä ratsasti verrattain huolettomasti 
noin 10 ratsumiestä. Tarkoitus oli houkutella jouk- 
komme paljastamaan asemansa ja konetuliaseet. Kun 
aseiden sijoitus oli saatu selville, kranaatinheittimet 
ottivat nämä tulen alaisiksi. Tämän jälkeen tuli jalka- 
väkikärki, sekin aivan rauhallisesti, jotta puolustaja 
vielä kerran näyttäisi aseensa. Vasta uuden tulivalmis- 
telun jälkeen seurasi jalkaväen hyökkäys tiheissä muo- 
dostelmissa. 

Vihollisen nopea eteneminen pohjoisessa johti siihen, 
että luovuttiin aloitetusta hyökkäyksestä Raatteen 
suunnassa. Ryhmän käskyn mukaan joukot vetäytyi- 
vät takaisin lähtöasemiinsa järvikannaksille. Kapteeni 
Kontulan johdossa oleva reservi, jonka vahvistukseksi 
Kajaanista kuljetettiin res.vänrikki Simolan johdossa 
oleva Erilliskomppania, siirrettiin, osittain autoilla, 
pohjoiseen luutnantti Airanteen avuksi. 

Tilanne oli nyt selvinnyt. Venäläisten painopiste 


ei ollutkaan Raatteen suunnassa, kuten oli laskettu. 

Hyökkääjä, joka vapaasti saattoi valita tulotiensä, 
lähestyi päävoimillaan suunnasta, joka kaikkien las- 
kelmien mukaan oli vähiten odotettu. Raatteen vihol- 
lisen tehtävänä oli sitoa voimiamme tässä suunnassa 
kiirehtimättä erikoisesti eteenpäin. Oli odotettava, 
kunnes pohjoinen ryhmä, joka eteni erinomaisella 
nopeudella, ehtisi Suomussalmen kirkonkylään. Silloin 
murskattaisiin pienet suomalaiset suojajoukot kahden 
hyökkäysryhmän välissä kirkonkylän ja Raatteen väli- 
sellä tiellä. 

Joulukuun 6 päivänä vihollinen eteni aivan hitaasti 
Raatteen maantietä. Kapteeni Harolan komppania oli 
viivytysasemissa järvikannasten itäpuolella, etumaiset 
osat Mäntykylässä. Järvikannaksilla olivat luutnantti 
Leskisen ja res.luutnantti Lehdon komppaniat. Iltaan 
mennessä kapteeni Harola, taisteltuaan vihollisen kanssa 
kolmessa viivytysasemassa, vetäytyi järvikannasten 
taakse. Yksi vahvistettu joukkue res.vänrikki Pentikäi- 
sen johdossa jätettiin etuvartioksi kannasten itäpuolelle. 

Pohjoisessa suunnassa vihollinen jatkoi etenemis- 
tään Kuurtolaa kohti. Kuurtolan talojen eteläpuolella 


olevilla Kuurtosärkillä oli taisteluetuvartiona yksi 

kivääri- ja yksi konekiväärijoukkue, johtajina res.vän- 
rikit S. ja E. Vesterinen, joista edellinen sai sankari- 
kuoleman kirkonkylän taisteluissa. Noin 2 km taem- 
pana oli varsinainen puolustusasema kapteeni Kontulan 
johdossa, miehityksenä yksi kiväärikomppania ja kolme 
konekivääriä. 

Jo varhain aamulla, noin kello 6,00 vihollinen jou- 
tui kosketukseen taisteluvartion kanssa. Vasta kahden 
tunnin taistelun jälkeen etuvartiojoukot väistyivät 
taistellen vielä välimaastossa puolustusasemien edessä. 
Noin kello 10,00 vihollinen lähestyi puolustusasemaa. 
Tykistö ryhtyi valmistelemaan hyökkäystä. 

Kapteeni Kontula oli aamulla lähettänyt kaksi 
joukkuetta tiedustelemaan vihollisen sivustoille. Maan- 
tien itäpuolella kohtasi rajavartiokersantti Karttimon 
johtama joukkue noin komppanian vahvuisen vihollis- 
osaston. Syntyneessä taistelussa Karttimo pakotet- 
tiin vetäytymään sivulle. Hän lähetti ilmoituksen 
tapahtumasta komppanialleen, mutta sananviejä, korp- 
raali Pusula, kaatui matkalla eikä viesti tullut perille. 

Tästä oli seurauksena, että vihollinen pääsi kiertä- 


mään Kuurtolan asemien taakse. Paikalla oleva komp- 

panian päällikkö, res.luutnantti Heikkinen, komento- 
ryhmineen avasi empimättä tulen noin 50 m:n päässä 
olevaan vihollisosastoon. Neuvokas ja urhoollinen 
res.vänrikki Karjalainen, joka sittemmin antoi hen- 
kensä Hulkonniemen taistelussa, murtautui joukkuei- 
neen saarroksesta maantien suunnassa etelään. Muut 
joukot vetäytyivät länteen ja pääsivät nekin onnelli- 
sesti omalle puolelle. Joukot koottiin illalla uuteen 
viivytysasemaan noin 3 km:n päähän Kotajärven kor- 
keudelle. 

Joulukuun 6 päivä, itsenäisyyspäivämme, oli tällä 
kertaa synkkä. Oli tehtävä raskas päätös. Kirkonkylä 
oli jätettävä viholliselle ja hajallaan olevat joukot 
koottava = puolustukseen Haukiperän—Niskanselän 
eteläpuolelle. Muussa tapauksessa uhkasi joukkoja 
varma tuho ja tie länteen olisi täysin auki pian yhty- 
ville vihollisryhmille. Majuri Kari alisti päätöksensä 
ryhmän komentajalle, joka antoi siihen hyväksymi- 
sensä. Joukot saivat illalla ohjeet vetäytymisestään 
vesistölinjan taakse. 

Kapteeni Harola jäi yöksi asemiinsa järvikannak- 


silla. Joulukuun 7 päivän aamuna noin klo 9,00 venä- 

läiset hyökkäsivät etuvartioita vastaan. Noin 50 mie- 
hen vahvuinen kärki lähestyi 100 metrin päähän 
asemista. — Vasta silloin avattiin tuli kaikista 
aseista. Melkein koko osasto jäi taistelukentälle. 
Vihollisen ryhtyessä kiertämään etelästä etuvartiot 
vetäytyivät käskyn mukaisesti puolustusaseman 
taakse. 

— Kello 14,00 aikaan vihollinen lähestyi järvikannasta. 
Kärkenä etenevä noin 25 miehen osasto laskettiin häi- 
ritsemättä järvien välissä olevalle sillalle, joka oli 
panostettu hävittämistä varten. Sillan räjähtäessä 
lensi sen mukana noin 10 vihollista ilmaan. Loput tu- 
hottiin tulella. Maantien sivuun oli myös jätetty par- 
tioita, jotka avasivat yllättävän tulen etenevän vihollis- 
rivistön sivustoihin. 

Pohjoisessa suunnassa vihollinen heti aamulla ryn- 
täsi suurin voimin Kotajärven asemia vastaan. Joukot 
väistyivät noin 1 km:n taemmaksi. Raatteen suun- 
nasta irroitettu komppania Leskinen lähetettiin nyt 
kapteeni Kontulan avuksi ja asettui puolustukseen 
Kylänmäen tienhaaran seuduille, noin g km Suomus- 


salmen kirkonkylästä pohjoiseen. Sen tehtävänä oli 

kaikin keinoin estää vihollisen pääsy kirkonkylään. 
ennen klo 19,00. 

Ennen pitkää Kotajärven taempi asema oli jätet- 
tävä vihollisen uhatessa sivustoja. Luutnantti Leskisen 
ja res.vänrikki Simolan komppaniat huolehtivat tämän 
jälkeen vihollisen viivyttämisestä. Vihollisen ensim- 
mäinen hyökkäys Kylänmäen tienhaaraa vastaan tor- 
juttiin helposti. Pian ilmestyivät hurjasti maantietä 
ajaen ensimmäiset hyökkäysvaunut. Myös tykistö oli 
ehtinyt asemiin. Kirvelevin sydämin oli jälleen väis- 
tyttävä. Perääntyminen tapahtui maantien suunnassa 
erittäin raskaissa olosuhteissa hyökkäysvaunujen alati 
ahdistaessa joukkoja, joilla ei ollut aseita eikä miinoja 
näitä hirviöitä vastaan. Moni uljas soturi, niiden jou- 
kossa res.vänrikki Hela, kohtasi kuoleman tämän syn- 
kän vetäytymisen aikana. 

Myös Harolan osasto vetäytyi illan kuluessa hiljal- 
leen taaksepäin. Noin kello 23,00 mennessä joukot 
olivat asettuneet asemiin vesistölinjan taakse. 

Kirkonkylän tyhjentämiseen oli osittain ryhdytty 
jo aikaisemmin. Varsinaisesti se tapahtui kuitenkin 


vasta tänä viimeisenä päivänä. Kuljetusvälineiden ja 

ajan niukkuus tuotti evakuoinnille suuria vaikeuksia. 
Jää ei myöskään vielä kestänyt raskaita kuormia. Pal- 
jon arvokasta omaisuutta oli jätettävä. 

Illalla sytytettiin koko laaja, komea kirkonkylä. 
Venäläiset eivät saaneet haltuunsa kipeästi kaipaa- 
maansa huolto- ja majoituskeskusta tukikohdaksi vas- 
taisille sotatoimilleen. 

Kirkonkylän palon kaameassa valaistuksessa kai- 
voivat miehemme kiihkeästi tuliasemiaan. Jokainen 
luotti siihen, että taistelujen käännekohta oli saavutettu. 
Tiedettiin, että Ylipäällikkö oli lähettänyt apujoukkoja, 
jotka pian saapuisivat. Siihen asti oli kestettävä. 
Vastoinkäyminen oli vielä muuttuva Suomen aseiden 


voitoksi. 

RYHMÄ SIILASVUO OHJATAAN 
SUOMUSSALMELLE 


Prikaatin muodostaminen 


Pohjois-Pohjanmaan sotilasläänin perustama 9. divi- 
sioona, jonka komentajana toimin, oli sodan alkaessa 
Ylipäällikön reservinä perustamispaikoillaan. Yksi ryk- 
mentti — JR 26 — oli kuitenkin jo lokakuussa siirretty 
Kannakselle. 

Joukkojen varustaminen oli vielä aivan kesken- 


eräinen. Vaatetus oli puutteellinen. Telttoja oli ainoas- 

taan noin 40 % tarpeesta. Suksia ei ollut riittävästi. 
Tykistökalusto puuttui vielä kokonaan. 

Divisioonalle annettujen ohjeiden mukaan sen kes- 
kitys saattoi tulla kysymykseen vasta noin kuukauden 
jälkeen. Tätä ennen ei laskettu voitavan poistaa puut- 
teita. 

Tilanteen kehitys itärajalla — lähinnä Kuhmossa, 
Suomussalmella ja Sallassa — vaati kuitenkin nopeita 
vastatoimenpiteitä Pohjois-Suomea uhkaavan välittö- 
män vaaran torjumiseksi. 

Jo joulukuun 4 päivänä divisioonani muodostama 
Prikaati Vuokko, jonka runkona oli JR 25, siirrettiin 
Kuhmon rintamalle ja alistettiin Pohjois-Suomen ryh- 
mään. 

Kolme päivää myöhemmin, joulukuun 7 päivänä 
klo 01,00 vastaanotti esikuntapäällikköni, majuri Into 
Ahonen, peitetyn puhelinmääräyksen Päämajasta, josta 
sanomasta ilmeni, että oli muodostettava toinen pri- 
kaati — runkona Kemissä oleva JR 27. Tämä ryk- 
mentti, joka sittemmin niin kunniakkaasti taisteli 
sodan kaikissa vaiheissa, oli kokoonpantu Lapin läänin 


reserviläisistä. Minun tuli henkilökohtaisesti toimia 

prikaatin komentajana. Kuormaus juniin alkaisi vielä 
samana päivänä. Matkan määrää ei tietenkään 
ilmoitettu. Salla tai Suomussalmi saattoivat lähinnä 
tulla kysymykseen. 

Reippain mielin käytiin lähtövalmisteluihin. Aikaa 
oli todella niukasti. Pahimmat puutteet oli vielä tavalla 
tai toisella poistettava. 

Kahden prikaatin keskittämisen jälkeen jäisi vielä 
huomattava osa divisioonastani perustamispaikoille. 
Minun oli sen vuoksi jätettävä toimintakykyinen esi- 
kunta ja viransijainen Ouluun jatkamaan joukkojen 
perustamistöitä. Määräsin esikuntapäällikköni, majuri 
Ahosen, sijaisekseni ja rintamalle lähtevän prikaatin 
esikuntapäälliköksi kapteeni Alpo Marttisen, joka tai- 
dolla ja tarmolla toimi esikuntapäällikkönäni koko sodan 
ajan. 

Esikuntani muista alkuperäisistä jäsenistä olivat 
tärkeimmät: intendentti, kapteeni J. Kalervo, joka sai 
sankarikuoleman Kuhmossa; pioneerikomentaja, kap- 
teeni F. Rinta; viestikomentaja, kapteeni E. Pennanen; 
toimisto II:n päällikkö, kapteeni S. Mäkinen sekä 


ase- ja kuormastoupseeri, res.luutnantti E. Kalaja. 

Edelleen seurasi minua pari nuorta reserviupseeria. 
— Valinta ei ollut helppoa, sillä kaikkien mieli paloi 


rintamalle. 


Rintamalle lähtö 


Taistelujoukkojen ja esikuntani kuormaus oli suo- 
ritettava 7. 12. kuluessa, alkaen klo 15,00. Osa huolto- 
muodostelmista oli jätettävä seuraavaksi päiväksi. 
Vaunupulan takia ei voitu kuitenkaan tarkkaan nou- 
dattaa kuormausaikoja, josta seurasi, että junien läh- 
döt myöhästyivät 2—4 tuntia. 

Joukkojen mieliala lähdön hetkenä oli vakava, 
mutta luottavainen. Mentiin kohti ankaria kohtaloita, 
mutta mentiin suomalaisina puolustamaan suomalaista 
isänmaata. 

Olin jo päivällä saanut käskyn henkilökohtaisesti 
ilmoittautua Kajaanissa tulevalle esimiehelleni, ken- 
raalimajuri Tuompolle, joka toimi Pohjois-Suomen 
ryhmän komentajana. Lähdin esikuntapäällikköni seu- 
rassa moottorijunalla matkaan ja olimme perillä 


klo 21,00. 

Ryhmän esikunnassa selostettiin lyhyesti Suomus- 
salmella syntynyt kriitillinen tilanne ja annettiin suul- 
linen toimintaohje. Tämä sisälsi lakoonisen tehtävän: 
Suomussalmelle edennyt vihollinen oli lyötävä. Toi- 
mintaohje vahvistettiin kirjallisesti seuraavana Ppäi- 
vänä. 

Jatkoimme välittömästi Hyrynsalmen asemalle. 
Tänne olin puhelimitse käskenyt suojeluskunnan pai- 
kallispäällikön ja nimismiehen antamaan tietoja pai- 
kallisista oloista, jotka olivat esikunnalleni täysin tun- 
temattomat. Hyrynsalmelle saavuimme yön pimey- 
dessä 8. 12. noin klo 01,00. 

Rakenteilla oleva Taivalkosken rata oli kiskoitettu 
Hyrynsalmelle asti ja avattu väliaikaisesti liikenteelle 
pari päivää aikaisemmin. Asemalla ei ollut minkään- 
laisia purkaussiltoja eikä muuta purkauskalustoa. Pa- 
nimme ratamestarin heti toimintaan ja melko tyydyt- 
tävät laitteet syntyivät yön kuluessa. Paikallispäällikön 
ja nimismiehen avulla laadimme majoitus- ja marssi- 
suunnitelman joukkoja ja huoltomuodostelmia varten. 

— Ensimmäistä junaa, johon oli kuormattu esikuntani 


ja prikaatin kevyt komppania, odotettiin saapuvaksi 

jo klo 02,00 aikaan. Junaa ei kuitenkaan kuulunut 
eikä syytä myöhästymiseen tunnettu. Seuraavien ju- 
nien piti saapua noin 2 tunnin väliajoin. Odotus oli 
tuskallinen. Kriitillisen tilanteen vuoksi olin toivonut 
voivani vielä pimeän aikana siirtää autoilla osan jou- 
koista Suomussalmelle, minne apujoukkoja kärsimättö- 
mästi odotettiin. 

Jäimme asemakonttoriin odottamaan junia tai aina- 
kin tietoja. Yksi ainoa nuori virkailija hoiti asemaa. 
Hänen osansa ei ollut kadehdittava. Hänen piti yksin 
hoitaa lennätin, puhelin, lippukassa ja junia. Rata- 
pihalla oli evakuoimisjunia täynnä karjaa ja ihmisiä. 
Odotushuone oli tulvillaan pakolaisia. Sotilaskulje- 
tuksia odotettiin. 

Nukuimme aamuyön asemavirkailijan poikamies- 
huoneessa konttorin vieressä. Virkailija itse torkkui 
toimitusten välillä asemakonttorin kirjoituspöydällä. 

Aamulla saapui lennätintieto, että ensimmäinen 
kuljetusjuna oli ajanut yhteen tavarajunan kanssa 
lähellä Jaalangan pysäkkiä. Koko Oulun Kontio- 
mäen rataosa oli tämän vuoksi tukossa. Yhteenajon 


arveltiin aiheuttavan noin 12 tunnin myöhästymisen. 

Todellisuudessa kuljetukset myöhästyivät toista vuoro- 
kautta. Alku ei ollut lupaava. 

Aamun valjettua teimme pikaisen kierroksen Hyryn- 
salmen kirkonkylässä tarkistaaksemme yöllä saamamme 
tiedot. Kylä oli täynnä Suomussalmelta tulleita pako- 
laisia, vanhuksia, vaimoja ja lapsia, jotka ankarassa 
pakkasessa vähine tavaroineen olivat taivaltaneet kohti 
rautatietä idästä ryntäävän vihollisen tieltä. Avonai- 
sessa kuorma-autossa saapui vastasynnyttänyt äiti 
lapsineen. Ohjasimme raukat läheiseen sotasairaalaan 
saamaan apua. 

Pakolaisia oli rukoushuoneessa, pappilassa, kaup- 
piaiden pirteissä lämmittelemässä ja odottamassa kyy- 
tiä länteenpäin. Evakuoitu karja täytti tiet ja kujat, 
värjötti pihoilla. Mieliala oli rauhallinen, mutta kui- 
tenkin painostava. 

Myöskin hyrynsalmelaiset valmistautuivat lähte- 
mään. FEvakuoimiskäsky cli juuri annettu. Kaup- 
piaat jakoivat tavaroitaan ilmaiseksi.  Arvokkain 
omaisuus vedettiin asemalle poiskuljetusta varten. 
Kukaan ei tuntunut luottavan Hyrynsalmen pelastu- 


miseen. 

Tilanne etulinjoilla 


Kuljetuksia yhä odottaessani kävin päivällä autolla 
rintamanlohkon komentajan, majuri Karin, komento- 
paikassa. Tämä sijaitsi pienessä, kurjassa torpassa 
noin 5 km Haukiperän lossilta Hyrynsalmelle päin. 

Tapasin joukon mustia, partaisia miehiä, joihin 
monen vuorokauden valvominen ja epätasainen, raskas 
taistelu oli lyönyt leimansa, mutta jotka kuitenkin 
olivat päättäneet viimeiseen asti torjua vihollisen yri- 
tykset vesistön yli. 

Majuri Karin selostuksesta sain elävän kuvan tilan- 
teen vakavuudesta. Joukot olivat äärimmäisen rasit- 
tuneet ja osittain myös masentuneet raskaan ja kiireel- 
lisen perääntymisen jälkeen. Viholliselle oli jäänyt 
suurin osa Suomussalmen pitäjästä. Viattomia ihmisiä, 
vanhuksia, vaimoja ja lapsia, oli jäänyt vainolaisen 
käsiin. Komea kirkonkylä oli tuhkana. 

Ylivoimainen vihollinen hyökkäysvaunuhirmuineen 
oli yhä kintereillä. Niskanselkä ja Haukiperä olivat 
jo melko kestävässä jäässä. Aamulla vihollinen noin 


komppanian vahvuisena oli hyökännyt Haukiperän 

lossin kohdalla. Ensimmäinen hyökkäysaalto oli tun- 
keutunut asemiimme asti. Ainoastaan äärimmäisellä 
ponnistuksella hyökkäys oli torjuttu. Luutnantti Les- 
kisen komppania heitti rajulla vastaiskulla vihollisen 
takaisin. 

Miten kävisi, kun hyökkäysvaunut uskaltautuvat 
jäälle! Majuri Karilla ei ollut yhtään torjunta-asetta 
eikä niitä ollut minullakaan, ei tykin tapaistakaan. 

Oli muitakin vakavia huolia. Noin 40km leveä 
alue Suomussalmen kirkolta Kuusamoon päin oli täy- 
sin varmistamatta, sen jälkeen kuin joukot olivat vetäy- 
tyneet Suomussalmen kirkonkylän eteläpuolelle. Maan- 
tie Suomussalmelta Ylinäljängälle ja edelleen Taival- 
kosken tai Puolangan kautta Ouluun oli avoin viholli- 
selle. Ratsuosastoja oli jo todettu Ylinäljängällä, missä 
ne olivat kahakoineet melkein aseettomien suojelus- 
kuntalaisten kanssa. 

Myöskin Kuhmon suunta oli kokonaan vartioimatta. 
Tämä ammottava, noin go km leveä aukko tarjosi 
viholliselle useita etenemismahdollisuuksia, joista hou- 
kuttelevin ja vaarallisin oli Moisiovaaran kautta suo- 


raan Hyrynsalmelle. 

Pohjois-Suomen ryhmän antaman toimintaohjeen 
mukaan minun tuli klo 20,00 ottaa vastaan majuri 
Karilta Suomussalmen lohkon päällikkyys. Koska 
prikaatini joukot eivät vielä olleet saapuneet, en voi- 
nut millään vahvistaa heikkoa asemaamme. Käskin 
ainoastaan majuri Karin selostaa väsyneille joukoilleen, 
että apu oli lähellä ja että asemat oli ehdottomasti 
pidettävä. Sain varman vakaumuksen siitä, että pääl- 
likkö ja joukot tekisivät parhaansa, enkä erehtynyt. 

Tuskallisesti odotettu ensimmäinen kuljetus saapui 
vihdoin Hyrynsalmelle 9.12. heti keskiyön jälkeen. 
Yhteentörmäyksessä oli tuhoutunut jonkin verran 
ajoneuvoja ja muita tarvikkeita. Onneksi kuitenkin 
miehet ja hevoset olivat päässeet pelkällä säikähdyk- 


sellä. 

VARMISTUSTOIMENPITEET 


Sivustojen varmistaminen 


Esikuntani sijoitin Hyrynsalmen kirkonkylän lie- 
peillä olevaan aluemetsänhoitajan virkataloon. Siellä 
se majaili aina Suomussalmen taistelujen loppuun. 
Useita kertoja vihollislentäjät kunnioittivat meitä 
pommituksilla. — Kerran, joulupäivänä, tuli kaksi 
pommia seinän läpi huoneeseen. Vauriot korjat- 
tiin. Jäimme uskollisesti asumaan edelleen samaan 


paikkaan. 

Ratkaisutaistelujen aikana minulla oli komento- 
paikkani rintamalla, alussa Haukiperän lossin luona 
aivan etulinjassa, myöhemmin noin 5 km lossin 
takana. 

Erittäin vaarallisena pidin jo todettua vihollisen 
hanketta pyrkiä Suomussalmelta luoteeseen vasemman 
siipemme ohitse kohti Oulua. Ohjasin tämän vuoksi 
luutnantti Hannilan johtaman Kevyen komppanian 
välittömästi purkauksen jälkeen Laajan pysäkille, joka 
sijaitsee noin 20 km Hyrynsalmelta pohjoiseen Suomus- 
salmelta Puolangalle johtavan maantien luona. Komp- 
pania sai tehtäväkseen suojata joukkojeni vasenta 
sivustaa ja tehokkaasti häiritä pohjoissuunnassa toi- 
mivia vihollisosastoja. Tässä reippaassa komppaniassa 
palveli etupäässä Tyrnävän ja Temmeksen reservi- 
läisiä. 

Seuraavan kuljetusjunan saavuttua lähetin kauem- 
maksi pohjoiseen Ylinäljängän Suomussalmen tielle 
kuorma-autoilla =erillisosaston res.vänrikki Vakkalan 
johdossa. Osaston kokoonpano oli yksi kiväärijoukkue, 
yksi pioneerijoukkue ja kaksi konekivääriä. Tehtävä 


oli vaativa. Osaston tuli pienuudestaan huolimatta 

estää vihollisen eteneminen Taivalkosken ja Puolangan 
suuntaan. Ennen kaikkea käskin rakentaa lukuisia tie- 
sulkuja Ylinäljängän ja Vääkiön välille. 

Ei ollut kuitenkaan varmaa, ehtisikö osasto ajoissa 
Ylinäljängälle, jonka liepeillä jo edellisenä päivänä oli 
tavattu vihollisen ratsuosastoja. — Vänrikki Vakkala 
miehineen täytti kuitenkin loistavasti tehtävänsä, kar- 
koitti vihollisen ja sulki pysyväisesti vihollisen 
etenemistien Vääkiön kohdalla. Tämä kelpo reservi- 
upseeri sai myöhemmin sankarikuoleman Kuhmon 
taisteluissa. 

Moisiovaaraan lähetin kaksi ryhmää res.alikersantti 
Heikkilän johdossa pitämään silmällä laajaa, tyhjää 
aluetta oikean siiven ulkopuolella. Kylässä oli ennes- 
tään ainoina paikalleen jääneinä asukkaina pieni ilma- 
vartioryhmä — pari suojeluskuntalaista ja lottaa — 
jotka uskollisesti puhelimitse ilmoittivat vihollisen 
lennoista. 

Alikersantti Heikkilän osasto partioi rohkeasti ja 
tunnontarkasti aina Suomussalmen—-Kuhmon maan- 


tielle, täyttäen tehtävänsä kaikella kunnialla. 

Rintaman vahvistaminen 


Itse rintaman vahvistamiseksi siirrettiin heti aamulla 
9. 12. yksi konekiväärikomppania (1. KKK/JR 27) 
ja yksi kranaatinheitinjoukkue /JR 27 kuorma-autoilla 
Haukiperän lossin maastoon, missä vihollinen juuri oli 
uudistanut läpimurtoyrityksensä. Hyökkäys oli tällä- 
kin kertaa onnistumaisillaan. Iltapäivällä siirtyi 
2. KKK/JR 27 autoilla Toloseen vasemman siiven vah- 
vistamiseksi. Myöhemmin illalla kuljetettiin loppuosa 
I/JR 27 Hietajärven maastoon, 4 km Haukiperän los- 
silta lounaaseen, missä pataljoonan tuli olla vastaisku- 
valmiina siltä varalta, että vihollisen onnistuisi murtaa 
asemamme. 

Asemista ei todellisuudessa voinut puhua. Ei ollut 
etukäteen kaivettuja ampumahautoja. Vesistön etelä- 
puolelle peräydyttyään väsyneet miehet olivat pyrki- 
neet siellä kaivautumaan. Maa oli kuitenkin niin 
jäätynyttä ja lisäksi kivistä, että miehiä varten oli 
aikaansaatu vain matalia ampumakuoppia. Näissä 
makasivat harvat mieheni, monissa kohdin vierus- 


tovereinaan kangistuneita vihollisia, joiden voitontie 


48 





Suomalaisia lähdössä linjoille Lossin luona. 





Suomussalmen sairaalan rauniot. 


PY 


oli päättynyt vasta asemissamme. Kahden aamun 
hyökkäyksen jälkeen rannassamme oli enemmän kaa- 
tuneita vihollisia kuin puolustajia. Jäällä oli röykkiöitä. 
Mustat korpit olivat jo paikalla. 

Saamieni tietojen ja omien havaintojeni perusteella 
arvostelin tilanteen seuraavasti: 

Kaksi hyökkäysrivistöä oli Suomussalmella tunkeu- 
tunut rajan yli, voimakkaampi pohjoisessa Lonkasta 
käsin, heikompi 50 km etelämpänä, Raatteen kohdalla. 
Rivistöt olivat jo 7.12. päässeet yhtymään Suomus- 
salmen kirkonkylässä. Lisäjoukkoja saapui jatkuvasti, 
varsinkin Lonkan kautta. Yhtynyt vihollinen pyrki 
välittömästi jatkamaan etenemistään Hyrynsalmen ja 
Taivalkosken suuntiin, joihin johtivat ensiluokkaiset 
tiet. 

Vihollisen vahvuudesta ei ollut varmoja tietoja. Oli 
todettu miehiä kahdesta eri rykmentistä, tykistöä, 
hyökkäysvaunuja ja ratsuosastoja. Omat joukkoni 
olivat joka tapauksessa heikommat ja ainakin toistai- 
seksi kokonaan vailla tykistöä. 

Vasta myöhemmin selvisi, että Suomussalmelle oli 


hyökännyt Venäjän 163. divisioona vahvistettuna 

ratsuväellä ja panssarivoimilla. Juntusrannan kautta 
tulivat rykmentit JR 662, josta osa kuitenkin kääntyi 
Kuusamon suuntaan, ja JR 81. Rivistöön kuului noin 
pataljoonan verran ratsuväkeä ja hyökkäysvaunuja. 


Raatteen kautta tuli JR 759 ja tiedusteluosasto. 

KIRKONKYLÄN HYÖKKÄYVS- 
TAISTELU 


Hyökkäyssuunnitelma ja ryhmittyminen 


Ainoa mahdollisuus minulle täyttää tehtäväni val- 
litsevissa voimasuhteissa oli erottaa yhtyneet vihollis- 
rivistöt toisistaan, lyödä kiila niiden väliin ja sen jälkeen 
toimia sisälinjoilla, ensiksi toista, sitten toista vihollis- 
ryhmää vastaan. 

Noin 10 km kirkonkylästä Raatteeseen päin oli kar- 
tan mukaan 11/, km leveä kannas Kuivasjärvi ja Kuo- 


masjärvi nimisten järvien välillä. Kannaksen poikki 

virtasi joki. Siihen kohtaan näytti olevan mahdollista 
saada sulku itää kohti. Tiedustelu osoitti, ettei vihol- 
linen ollut miehittänyt Kuivasjärven pohjoisrantaa, 
joten pääsy kannakselle ei tuottaisi erikoisia vaikeuksia. 

Päätin jättää rintamaan Haukiperän—Niskanselän 
etelärannalle etupäässä konetuliaseita ja suorittaa kai- 
killa irtisaatavilla voimilla hyökkäyksen Kuivasjärven 
Kuomasjärven kannakselle. Raatteen maantien saavut- 
tamisen jälkeen oli osa voimia käytettävä järvikannak- 
sen sulkemiseen itää kohti ja pääosa ohjattava länteen 
kirkonkylässä olevan vihollisen sivustaan, päämääränä 
vihollisen lyöminen tahi sen karkoittaminen kirkon- 
kylästä. 

Asia ei sietänyt viivytystä. Vihollinen saattoi mil- 
loin tahansa päästä Haukiperän yli. 

Tämän päätöksen mukaisesti jätin puolustusasemiin 
Haukiperän—Niskanselän etelärannalle yhteensä kolme 
konekiväärikomppaniaa, neljä kranaatinheitinjouk- 
kuetta ja majuri Karin pioneerijoukkueen. Reserviksi 
muodostettiin noin 50-miehinen osasto prikaatin huolto- 
yhtymistä intendenttini, kapteeni Kalervon, johdossa. 


Puolustuksen johtajaksi määräsin kapteeni Mäkisen 

esikunnastani. Itse siirryin esikuntapäällikköni kanssa 
etulinjaan Haukiperän lossille. 

Hyökkäysryhmäni koottiin yöllä joulukuun 10 päi- 
vää vasten, osa vasta seuraavana päivänä. Ryhmitys- 
alue oli Isovaaran maasto, noin 7 km Kuivasjärvestä 
länteen. Rautatiekuljetuksina tulleet joukot siirrettiin 
autoilla Suovaaraan, josta hevostie oli avattu Iso- 
vaaraan. 

Koska oli mahdollista, että vihollinen uudistaisi 
hyökkäyksensä Haukiperän yli myös 10 päivänä, siir- 
tyivät majuri Karin komennossa olevat joukot sekä 
I/JR 27, joka oli reservinä Hietajärven luona, ryhmitys- 
alueelle vasta 10. 12. illalla. Näistä myöhästyi irroit- 
tamisvaikeuksien ja suhteellisen pitkän matkan vuoksi 
Er.P. 15, jolle annoin luvan toistaiseksi jäädä Hieta- 
järven maastoon käytettäväkseni. 

Voidakseni hyökkäyksen kuluessa sitoa Hulkonnie- 
messä olevaa vihollista annoin Kevyen komppanian 
10. 12. siirtyä lähemmäksi rintamaa, Toloseen. 

Hyökkäysryhmän komentajaksi määräsin JR 27:n 
komentajan, everstiluutnantti (nyttemmin eversti) 


Mäkiniemen. 

Käskemäni hyökkäysryhmitys oli seuraava: edessä 
JR 27, rintamaleveys noin 600 m, syvyys 500 m. Välit- 
tömästi JR 27:n taakse oli ryhmitettävä järvikannak- 
sen sulkemista varten muodostettu osasto Kontula, 
jonka muodostivat erilliskomppaniat Kontula ja Simola, 
yksi konekiväärijoukkue ja yksi pioneerijoukkue. Tä- 
män jälkeen seuraisi everstiluutnantti Mäkiniemen 
reservinä IV/KT-Pr., komentajana majuri Mannismäki. 
Oikean siiven ulkopuolelle määräsin molemmat tie- 
dusteluosastoni (TO 1 ja TO 2), jotka juuri olivat saa- 
puneet rintamalle. 

Joukkojen tuli yöllä joulukuun 10 päivää vasten 
siirtyä ryhmitysalueelta hyökkäysvalmiusasemiin Kui- 
vasjärven länsipuolelle. 

10. 12. aamupäivällä antamani lopullisen hyökkäys- 
käskyn mukaan everstiluutnantti Mäkiniemen tuli 
edetä Kuivasjärven länsirannan suunnassa maantielle, 
josta edelleen molemmin puolin maantietä kohti kirkon- 
kylää, painopiste maantien pohjoispuolella. Osasto 
Kontulan tuli välittömästi seurata Mäkiniemen pää- 
osaa, sulkea järvikannas itään ja työntää voimakas 


tiedustelu Raatteen suuntaan, Kokkojärvelle. Tiedus- 

teluosastojen tehtävä oli etenemisen aikana toimia 
pääjoukon oikeana sivustasuojana. 

Vihollisen sitomiseksi lännempänä kirkonkylässä 
ja Hulkonniemessä oli 11. 12. vastaisena yönä työnnet- 
tävä panssarikelkoilla varustettu konekivääriosasto 
Niskanselän jäälle, niin että se saattoi estää liikenteen 
Hulkonniemen ja kirkonkylän välillä. Panssarikelkat 
olivat sangen vaatimattomia, Hyrynsalmella kokoon- 
kyhättyjä. Samassa mielessä tuli Kevyen komppanian 
samanaikaisesti pääjoukon hyökkäyksen kanssa edetä 
Tolosesta Vuonanniemen kautta Hulkonniemen poh- 
joisosaan, missä sen tuli katkaista maantie. Hyökkäys- 
hetki oli 11. 12. klo 8,00. 

Joukkojen hyökkäysvalmistelut jäivät puutteellisiksi, 
mikä johtui lyhyestä ajasta. Ryhmitysmaasto osoit- 
tautui vaikeaksi. Ainoa käytettävissä oleva kartta, 
Suomussalmen pitäjän kartta mittakaavaan 1 : 100,000, 
ei antanut käsitystä maastosta ja oli lukuisissa kohdin 
törkeän virheellinen. Tarkempi tiedustelu olisi näin 
ollen ollut suotava. Everstiluutnantti Mäkiniemi teki- 
kin minulle esityksen hyökkäyksen lykkäämisestä seu- 


raavaan päivään. 

Tilanne Haukiperän lossin seudulla oli kuitenkin 
käsitykseni mukaan sellainen, että se oli pelastettavissa 
ainoastaan nopealla hyökkäyksellä. Vihollinen oli joulu- 
kuun 8 päivästä lukien joka päivä uudistanut yrityk- 
sensä päästä Haukiperän yli. Hyökkäysvaunuja oli jo 
nähty pohjoisrannassa, ja kaikesta päättäen jää jo kesti 
ainakin keveiden vaunujen painon. Yllättävä hyök- 
käys vihollisen sivustaan estäisi parhaiten uhkaavan 


läpimurron. 


Eteneminen kyläaukeamille 


Ryhmitysvaikeuksien takia hyökkäys pääsi käyn- 
tiin vasta klo 10,00. Oikealla etenivät kapteeni Sihvo- 
sen johtama II/JR 27 ja kapteeni Airimon johtama 
ITI/JR 27 pitkin Kuivasjärven jäätä kohti maantietä. 
Vastarannalle oli jo etukäteen työnnetty varmistus- 
ketju. Vasemmalla, Kuivassalmen kautta, etenivät 
muut joukot. Kuten olin laskenut, joukot saavuttivat 
maantien järvikannaksen länsipuolella ilman vasta- 
rintaa. Saavutettuaan maantien €everstiluutnantti 


Mäkiniemen rivistö kääntyi vasempaan kirkonkylää 

kohti. Pian tavoitettiin erään mäen rinteessä viholli- 
sen varmistusosasto. Etulinjassa kulki nyt maantien 
oikealla puolella kapteeni Lassilan johtama I/JR 27, 
sen vasemmalla puolella kapteeni Sihvosen pataljoona 
II/JR 27. Päättäväisellä hyökkäyksellä vihollinen kar- 
kotettiin. 

Eteneminen jatkui pitkin maantien vartta. Edessä 
olevat vihollisosastot työnnettiin kohti kirkonkylää. 

Kun pataljoona Lassila oli edennyt noin 3 km, tuli 
maantiellä vastaan 6 vihollisen kuorma-autoa täynnä 
sotilaita. Osa vihollisista tuhottiin, loput otettiin van- 
geiksi. Kärkikomppanian päällikkö, res.luutnantti Kat- 
tainen, joutui kaksintaisteluun ensimmäisessä autossa 
olleen venäläisen kapteenin kanssa selviytyen tällä ker- 
taa voittajana. Kuhmon ankarissa taisteluissa hänkin 
antoi elämänsä taistelukentällä johdettuaan sitä ennen 
komppaniaansa lukuisissa voittoisissa otteluissa. — 
Tässä kahakassa JR 27 kärsi ensimmäiset tappionsa. 
Sotamies Väinö Saari antoi nuoren elämänsä isänmaan 
edestä. 

Noin 3 km pappilasta itään maantie nousee kor- 


kealle mäelle. Kun etulinjamme illan hämärtyessä 

alkoi hiihtää mäkeä ylös, avattiin sieltä voimakas tuli 
lukuisista kone- ja pikakivääreistä. Tulemme vaiku- 
tuksesta vihollinen vetäytyi mäkeä ylöspäin. Kun 
joukkomme ryhtyivät jatkamaan etenemistään, avasi 
vihollinen uudelleen tulen ylempää mäeltä. Hetken 
päästä vihollinen kävi vastahyökkäykseen molemmin 
puolin maantietä. Pimeässä taajat vihollisosastot 
syöksyivät aivan linjojemme eteen. Syntyi kiivas 
lähitaistelu käsikranaatein, pistoolein, jopa pisti- 
minkin. Vihollinen heitettiin takaisin melkoisin 
tappioin. 

Kun vihollisen vastahyökkäys oli torjuttu, oli 
puoliyö jo pitkälle sivuutettu. Miehet olivat sangen 
vänä. Annoin käskyn everstiluutnantti Mäkinie- 
melle jatkaa hyökkäystä aamun valjetessa. 

JR 27 oli selviytynyt kunnialla ensimmäisestä tais- 
telupäivästään. Saavutettu alkumenestys innosti mie- 
hiä. Oli näytettävä Pohjolan miesten kunto ja kestä- 
vyys talven ankarissa oloissa. 

Yö oli tukala. Vaatteet ja jalkineet olivat päivällä 
kastuneet. Yöksi nousi ankara pakkanen. Vihollisen 


läheisyyden vuoksi ei nuotioita voitu tehdä, minkä joh- 

dosta kylmyys ahdisti miehiä. Myös nälkä hätyytti, 
sillä kuormastot eivät ehtineet seurata. 

Osasto Kontula sai verrattain rauhassa järjestää 
puolustuksensa järvikannaksella ja ryhtyi tarmokkaasti 
rakentamaan tiesulkuja. 

Järvikannaksen poikki virtaava Kuomasjoki on 
todellisuudessa vain mitätön puro. Rannat ovat kuiten- 
kin verrattain jyrkät. Vaikkakaan Kuomasjoki ei muo- 
dostanut vakavaa estettä, se pidätti huomattavasti 
vihollista ja helpotti aseman valvontaa, varsinkin 
koska se pysyi sulana joulukuun loppuun saakka. 

Kevyt komppania oli käskyn mukaisesti aamulla 
edennyt Vuonanniemen kautta Hulkonniemeen. Maan- 
tien seudulla se tapasi vihollisleirin, jonka kimppuun 
se hyökkäsi. Vihollinen oli tuntuvasti ylivoimainen ja 
vähitellen ilmaantui paikalle lisäjoukkoja. Luutnantti 
Hannila katsoi tämän vuoksi parhaaksi vetää 
komppaniansa illalla takaisin lähtöasemiinsa Tolosen 
maastoon. 

Etenemisen helpottamiseksi annoin käskyn Er.P. 
15:lle edetä aamulla Hulkonniemeen. Sen tehtävänä oli 


katkaista liikenne Hulkonniemen ja kirkonkylän välillä. 

Myös Kevyt komppania Hannila sai käskyn yhtyä 
tähän hyökkäykseen. 

Tukeakseen välittömästi everstiluutnantti Mäkinie- 
men hyökkäystä tuli kapteeni Kalervon osaston pyrkiä 
Haukiperän yli lossin itäpuolella ja vyöryttäen länteen 
tuhota rannassa todetut pesäkkeet. Kapteeni Mäki- 
selle alistetut kranaatinheittimet saivat käskyn tulittaa 
Mäkiniemen hyökkäysryhmän edessä olevaa vihollista. 
Kaikki voimani oli näin ollen asetettu toimintaan. 

Eteneminen alkoi kranaatinheitinvalmistelun jäl- 
keen klo 8,30 hämärän vielä vallitessa. Etulinjassa 
kulkivat kapteeni Sihvosen ja kapteeni Airimon patal- 
joonat. 

Vihollinen piti edelleen asemiaan kukkulalla. 

Todellinen taistelumieli oli vallannut joukot ras- 
kaasta yöstä huolimatta. Vihollisen tukikohta otettiin 
suoralla hyökkäyksellä. Tukikohta oli syvä, konetuli- 
aseita oli asetettu kolmeen perättäiseen linjaan. Tais- 
teltiin jälleen pistoolein ja pistimin. Mikään ei pidät- 
tänyt Peräpohjolan miehiä. Suurin osa vihollismiehi- 
tyksestä jäi kaatuneina paikoilleen. Saimme useita 


konekiväärejä ja runsaasti pikakiväärejä. 

Eteneminen jatkui edelleen. Nyt ilmaantui äkkiä 
kirkonkylän suunnasta kaksi hyökkäysvaunua, jotka 
pysähtyivät joukkojen kohdalle. Metsä oli harvaa. Oli 
kiireesti heittäydyttävä mättäiden ja kantojen suojaan 
luotisuihkujen pyyhkiessä joukkojen ylitse. Kapteeni 
Sihvosen adjutantti, res.luutnantti Huovinen, sitoi viisi 
käsikranaattia yhteen ja lähti ryömimään vaunujen 
luo. Res.vänrikki Virkki seurasi, iso mauseri aseenaan. 
Kun vänrikki Virkki oli ryömien saapunut 30 metrin 
päähän vaunuista, hän hyppäsi pystyyn ja tyhjensi 
pistoolinsa yrittäen osua hyökkäysvaunun tähystys- 
aukkoon. Ammuttuaan hän heittäytyi jälleen maahan. 
Samassa ampui vuorostaan hyökkäysvaunu konekivää- 
rillään. Luultiin rohkea vänrikki jo menneeksi. Mutta 
vähän ajan kuluttua hän nousi jälleen pystyyn ja 
ampui uuden lippaan vaunua kohti. Taas ampui hyök- 
käysvaunu Virkin maastoutuessa. Virkki ampui vielä 
kolmannenkin lippaan tyhjäksi, ja silloin poistuivat 
hyökkäysvaunut. 

Res.luutnantti Huovinen oli tämän kaksintaistelun 
aikana ryöminyt vaunujen taakse. Hän ei valitetta- 


vasti ehtinyt heittää kasapanostaan, ennen kuin 

vaunut lähtivät liikkeelle. Hän koetti vielä juos- 
ten tavoittaa vaunuja, mutta nämä kiihdyttivät 
vauhtiaan. 

Näiden upseerien rohkeus kelpasi esimerkiksi. 

Vähitellen joukot pääsivät pappilan korkeudelle. 
Pappilan hallitseva mäki oli vahvasti miehitetty. 

Ensimmäinen hyökkäys tyrehtyi vihollisen kiivaan 
tulen vuoksi. Taistelussa kaatui res.luutnantti Wallin 
ja useita miehiä. 

Tänä taistelupäivänä sai myös res.vänrikki Remes 
sankarikuoleman. Hän oli haavoittunut käteen ja oli 
matkalla sidontapaikkaan. Hämärässä hän kuitenkin 
yksin kulkien oli joutunut taisteluun vihollisosaston 
kanssa. Seuraavana päivänä hänen ruumiinsa löydet- 
tiin 6 kaatuneen vihollisen keskeltä. Hän oli myynyt 
henkensä kalliista hinnasta. 

Ilta pimeni tulitaistelun vielä jatkuessa. Hiljalleen 
vihollisen tuli lakkasi, ja kun joukot varovaisesti läh- 
tivät etenemään, huomattiin, että mäki oli jätetty. 
Joukot asettivat varmistuksen kirkonkylän suuntaan. 
Metsään tehtiin nuotioita, joiden luona joukot saivat 


lämmitellä, sillä pakkanen oli jälleen kiristynyt anka- 

raksi. Kuormastot olivat myös saapuneet, ja nälkäiset 
miehet saivat vihdoin lämmintä ruokaa. 

Kapteeni Kalervo pienine joukkoineen oli päivällä 
pelottomasti yrittänyt yli Haukiperän, mutta hyökkäys 
tyrehtyi ankaraan konekiväärituleen. Kapteeni Haro- 
lan johtama Er.P.15 ja luutnantti Hannilan kevyt 
komppania saavuttivat ankarasti ponnistellen tavoit- 
teensa. 

Päivän sotasaalis oli kymmeniä kone- ja pika- 
kiväärejä. 

Tämän päivän kuluessa esiintyivät vihollisen ilma- 
voimat varsin voimakkaina, pommittaen mm. Hyryn- 
salmen asemaa, missä juuri purettiin sotilasjunaa. 
Myös everstiluutnantti Mäkiniemen hyökkäysrivistö 
sai raivokkaita ilmahyökkäyksiä osakseen. 

Etenemisen aikana oli jäänyt tuhoamatta erillisiä 
pesäkkeitä. Tehokkaita tiesulkuja ei myöskään vielä 
saatu aikaan. Hyökkäysvaunut tekivät edelleen raid'eja 
aina pappilan korkeudelle. 

Juuri komentopaikkani kohdalla Haukiperän koil- 
lisrannassa esti muutama konekivääripesäke liikenteen 


Haukiperän yli. Minulla oli käsissäni ainoastaan pieni 

sotapoliisiosasto poliisiupseeri Eino Kaipaisen johdossa. 
Osoitin hänelle vihollisen. Tehtävä ei kuulunut sota- 
poliiseille, mutta osaston johtaja ei epäröinyt. Hämä- 
rän suojassa osasto äänettömästi eteni yli jään ja 
nujersi hetkessä häiritsevät pesäkkeet. Osasto Mäki- 
niemi saattoi tämän jälkeen käyttää huoltotienään 
Hyrynsalmen Suomussalmen valtatietä. 

Illalla 12. 12. annoin osasto Mäkiniemelle käskyn 
jatkaa kirkonkylän valtausta seuraavana päivänä. 
Vihollisen oli huomattu pesiytyneen talojen raunioihin, 
kivijalkojen taakse ja kellareihin. Ilmeisesti oli myös 
tuotu lisäjoukkoja Hulkonniemen puolelta. 

Annoin everstiluutnantti Mäkiniemelle vahvistuk- 
seksi kranaatinheitinkomppanian (JR 27), joka oli 
ollut asemissa vesistölinjan eteläpuolella. Tämä siir- 
rettiin heti vesistön pohjoispuolelle tukemaan hyök- 
käystä kaivautuneita pesäkkeitä vastaan. 

Er.P. 15 ja Kevyt komppania, jotka pimeän tultua 
olivat palanneet vesistön eteläpuolelle, saivat käskyn 
13. 12. illalla edetä uudelleen entisin tavoittein. 

Er.P. 15 pääsi Kuusamon maantien varteen noin 


1/, km Hulkonniemen etelärannasta pohjoiseen. Patal- 

Eversti 
Johan August Mäkiniemi 








Kapteeni 
- Simo Ilmari Mäkinen 








Majuri Jaakko Eliel Sihvonen 





Kapteeni Eino Ensio Lassila Kapteeni Aarne Gustaf Airimo 


joona pureutui kiinni maastoon häiriten vakavasti 
vihollista, jonka joukot eivät enää voineet käyttää 
maantietä. Ainoastaan hyökkäysvaunut liikkuivat 
edelleen suvereenisesti tielläkin, mutta ne eivät pysty- 
neet karkottamaan metsään kaivautuneita joukko- 
jamme. 

Kevyt komppania partioi pohjoisempana aina 
Kylänmäelle ja Kuurtolaan. Vasta joulukuun 18 päi- 
vänä nämä sitkeät ja urhoolliset joukot palasivat 
Vuonanniemeen. 

Everstiluutnantti Mäkiniemen eteneminen alkoi 
13. 12. noin klo 9,00. Maantien oikealla puolella hyök- 
käsi etulinjassa pataljoona Airimo, vasemmalla patal- 
joona Sihvonen. Osa kapteeni Lassilan komppanioista 
oli pataljoona Airimon mukana. Hyökkäyksen päästyä 
liikkeelle saapui kirkonkylästä kolme hyökkäysvaunua 
ampuen joukkoja tykeillään ja konekivääreillään. Metsä 
oli jälleen ainoana suojana. Pian alkoi myös kirkon- 
kylästä voimakas tykistötuli. Joukot jatkoivat etene- 
mistään tulesta huolimatta. Oli edetty noin 1/, km, 
kun kirkonkylän suunnasta tuli näkyviin kaksi uutta 


hyökkäysvaunua, joita seurasi jalkaväkeä. Syntyi 

ankara taistelu, jossa tuhottiin hyökkäysvaunuja seu- 
rannut jalkaväki. Myös pommi- ja hävittäjäkoneita 
ilmestyi joukkojen niskaan. 

Klo 12,00 seuduilla oli päästy eteenpäin noin 
11/, km. Tykistötuli oli edelleen voimakas. Kirkon- 
kylästä saapui lisää jalkaväkeä pyrkien eteenpäin 
hyökkäysvaunujen tukemana. Etenemismaasto huo- 
noni. Metsä oli harva, ja laaja aukea pisti syvälle met- 
sään molemmin puolin tietä. Vihollinen asettui asemiin 
aukean reunaan. Kapteeni Sihvonen otti komentoonsa 
kaksi komppaniaa ja kiersi niiden kanssa aukean kar- 
kottaen vihollisen jalkaväen. Välittämättä hyökkäys- 
vaunuista, jotka edelleen hallitsivat maantietä, hän 
jatkoi kohti kirkonkylää. Lähetin hänelle avuksi kap- 
teeni Ponkalan konekiväärikomppanian, joka hiihti 
määräpaikkaansa pitkin Haukiperän itärantaa. Jo 
aamulla Sihvonen oli saanut avukseen komppania Kar- 
jalaisen, joka kuului IV/KT-Priiin. Ankarasti ponnis- 
tellen Sihvonen saavutti kirkonkylän reunan ja otti 
haltuunsa muutamia taloja. Kello oli jo 22,00. Yritet- 
tiin yhä eteenpäin, mutta vihollinen kohdisti hyökkää- 


jiin hirvittävän konekivääritulen. Pian yhtyivät tais- 

teluun myös vihollisen suorasuuntaustykit. Hyökkäys 
oli vähitellen keskeytettävä, varsinkin kun puuttui 
yhteys pataljoona Airimoon, jonka tuli edetä oikealla. 
Asetettiin varmistus ja tehtiin murroksia hyökkäys- 
vaunujen liikkumisen estämiseksi. 

Pataljoona Airimo oli edetessään joutunut maan- 
tieltä itään pistävän suon reunaan. Vastareuna oli 
vihollisen miehittämä, ja hyökkäysvaunut tulittivat 
ankarasti maantieltä. Pataljoona ei päivän mittaan 
päässyt eteenpäin. Auttaakseen pataljoona Airimon 
etenemistä kapteeni Lassila oli kiertänyt oikealta. 
Metsässä hän oli tavannut useita vahvoja vihollispar- 
tioita, jotka tuhottiin tai hajoitettiin. Pataljoona ei 
kuitenkaan saanut karkotetuksi kapteeni Airimon 
edessä olevaa vihollista. 

Vihollisen taistelutahtoa lisäsi ilmeisesti tieto lisä- 
voimien saapumisesta Raatteen suunnasta. Oma tie- 
dustelukoneemme totesi nimittäin päivällä useiden 
rivistöjen lähestyvän idästä. Nopea menestys kirkon- 


kylässä oli näin ollen erittäin suotava. 

Taistelut asutuskeskuksesta 


Seuraavana päivänä, joulukuun 14:ntenä, alkoi hyök- 
käys uudelleen heti aamun valjetessa. Pataljoona 
Sihvonen pääsi alussa eteenpäin kirkonkylän asutus- 
alueella. Maasto oli aukeata. Hyökkääjiin kohdistet- 
tiin murhaava tuli kaikista aseista. Tuimassa taiste- 
lussa kaatui 4. komppanian uljas päällikkö, luutnantti 
Paavilainen. Hän oli juuri ketjussa neuvomassa mie- 
hiään, kun konekiväärisuihku sattui häneen. Luut- 
nantti Paavilainen oli vanha kokenut soturi, joka oli 
kunnostautunut jo vapaussodassa sekä Vienan ja Au- 
nuksen retkillä. Vaikeasti haavoittui res.luutnantti 
Palo, joka rohkeasti johti 6. komppaniaa. 

Everstiluutnantti Mäkiniemen käskystä Sihvosen 
hyökkäys keskeytettiin, kunnes pataljoona Airimo 
oli ehtinyt sen sivulle. "Tämä tapahtui jo ilta- 
päivällä. 

Kapteeni Lassila oli saanut käskyn hyökätä kirkon- 
kylään pataljoona Airimon oikealta puolen suoraan 
idästä. Pataljoona kiersi metsien kautta kirkonkylän 


itäreunaan. Klo 13,00 hyökkäys pääsi alkuun. Vihol- 

linen oli tässäkin suunnassa pureutunut kellareihin ja 
kivijalkoihin. Ankarien ponnistusten jälkeen saatiin 
ensimmäiset talot vallatuiksi. Tällöin oli jo pimeä. 
Pataljoonan tappiot olivat huomattavat. Muiden jou- 
kossa kaatui joukkueenjohtaja, res.vänrikki Martti 
Sankala, hyökätessään ensimmäisenä vihollisen asemia 
vastaan. 

Kello 18,30 alkoi Sihvosen ja Airimon yhteinen hyök- 
käys molemmin puolin maantietä. Vihollisen voimak- 
kaasta tulesta huolimatta joukot pääsivät jo lähelle 
kirkonkylän keskellä olevaa tienristeystä. Näytti jo 
siltä, että kirkonkylän kohtalo oli ratkaistu, kun yht'- 
äkkiä vihollisen kaikki aseet aloittivat hirveän tulen ja 
pakottivat joukkomme vetäytymään taaksepäin. Pahin 
tuli kohdistettiin palaneiden talojen kellareista, osit- 
tain alueelta, joka oli jo joukkojemme hallussa. 

Tässä kylätaistelussa kaatui Airimon peloton komp- 
panian päällikkö, res.luutnantti Kalliomäki, joka pys- 
tyssä kulkien neuvoi poikiaan. Moni rehti Kittilän 
soturi seurasi aluepäällikköään kuolemaan. 

Myös kaatui 7. komppanian joukkueenjohtaja, 


res.vänrikki Ruokolahti. 

Raatteen suunnassa etenevä vihollinen osoitti jo 
14. 12. aktiivisuutta pyrkien noin 50 miehen vahvui- 
sena kiertämään järvikannasta pohjoisesta. Vihollisen 
yritys torjuttiin. Oli kuitenkin pakko venyttää rin- 
tama leveämmäksi. Kapteeni Mäkinen, joka nyttem- 
min johti järvikannaksen puolustusta, sai vahvistuk- 
seksi yhden konekiväärijoukkueen. 

Kamppailu kirkonkylän omistuksesta jatkui seu- 
raavana aamuna. Rohkeasti rynnistivät komppaniat 
kilvan kirkonkylän aukeata, kulkivat talonraunioiden 
yli ja tunkeutuivat lähelle lossille johtavia teitä. Viholli- 
nen oli pesiytynyt kellareihin. Niiden valloittaminen 
kysyi joukoilta rohkeutta ja sitkeyttä. 

Tässä kunnostautui erikoisesti jo iäkäs jääkäriluut- 
nantti Laine, joka ei heittäytynyt maahan pahimmassa- 
kaan tuliryöpyssä. Miehiään hän kyllä tarkoin ohjasi 
maastoutumaan. »Olen jo kolmannessa sodassa, enkä 
aio kuolla sängyssä», oli hänen sanansa, kun häntä 
moitittiin. Hän kuoli kuitenkin vuoteessaan vilustut- 
tuaan perinpohjaisesti Raatteen taistelussa. 

Näytteenä johtajien ja joukkojen hengestä mainit- 


sen vielä pari tapausta tämän kylätaistelun vaiheista. 

3. komppanian päällikkö, res.luutnantti Laulajainen, 
tuhosi yhden pesäkkeen ryömimällä korsun katolle, 
josta hän sai tilaisuuden pudottaa käsikranaattikimpun 
ilmanvaihtoaukosta korsun syvyyteen. Eivät edes 
haavoittuneet tahtoneet poistua rivistä. Niinpä res.- 
kersantti E. Pelttari palasi sitomisen jälkeen jatkamaan 
miestensä kanssa taistelua, vaikka hän oli saanut kolme 
luotia ruumiiseensa. 

Kapteeni Lassila lähetti noin puolet res.luutnantti 
Kattaisen komppaniasta komppanian päällikön joh- 
dossa ottamaan Suomussalmen kirkon ja Kirkkoniemen 
haltuunsa. Lyhyen taistelun jälkeen yritys onnistui. 
Kirkkoniemi antoi joukoillemme hyvän tilaisuuden 
häiritä vihollisen liikehtimistä Kiantajärvellä ja tähys- 
tää Hulkonniemeen. 

Taisteluun otti osaa myös kaksi kainuulaista komp- 
paniaa, res.vänrikki Karjalaisen ja res.luutnantti Simo- 
lan. Kunnon komppanioita ja kunnon johtajia. 

Ilalla joukot asettuivat asemiin valtaamiinsa kella- 
reihin. 

Päivällä vihollisen lentotoiminta oli erittäin vil- 


kasta. Varsinkin hävittäjät kävivät matalalla lentäen 

kimppuumme. Saimme vasta nyt ensimmäiset ilma- 
torjuntakonekiväärimme. Riemuksemme onnistuttiin 
ampumaan alas vihollislentäjä heti, kun konekivääri 
oli saatu asemaan. Se ei jäänyt ainoaksi. 

Joulukuun 160—19 päivinä tulitaistelu jatkui kii- 
vaana kirkonkylässä. Tilanne jäi kuitenkin hyökkäys- 
yrityksistämme huolimatta jokseenkin ennalleen. Alkoi 
näyttää siltä, että kirkonkylän loppuosan valtaaminen 
tulisi tuottamaan raskaita menetyksiä, ellei hyökkäystä 
voitu valmistaa riittävällä tykistöllä. Muutamat kra- 
naatinheittimemme eivät riittäneet, vaikka ne yritti- 
vät parhaansa. Heitinten tulenjohtajat eivät väistä- 
neet vaaroja. Uljas res.luutnantti Passi kaatui tulta 
johtaessaan 18. 12. 

Minulle oli tiedoitettu, että lähiaikoina oli odotet- 
tavissa everstiluutnantti Susitaipaleen joukkojen ete- 
neminen Ylinäljängän—Piispajärven seuduilta kohti 
Suomussalmen Kuusamon maantietä. Tämä sota- 
toimi kohdistui näin ollen everstiluutnantti Mäkinie- 
men edessä olevan vihollisen yhteyksiin ja osittain sen 
selkään. 16.12. ilmoitti Pohjois-Suomen ryhmän ko- 


mentaja, että Susitaipaleen pääosa oli aamulla lähtenyt 

liikkeelle Tervavaarasta kohti Palovaaraa ja että 
majuri Järvisen komennossa oleva PPP 6 seuraa- 
vana aamuna ryhtyisi etenemään Ylinäljängältä 
Vuonanlahden—Kovajärven kannasta kohti. PPP 6:n 
eteneminen juuri tässä suunnassa, missä se tak- 
tillisesti = vaikuttaisi Suomussalmen tilanteeseen, 
tapahtui pyynnöstäni, ja odotin sen pikaista vaiku- 
tusta. 

Joulukuun 16 päivä toi meille kauan kaipaamamme 
vahvistuksen. Saimme ensimmäiset tykkimme, koko- 
naisen patterin (ä 4 kanuunaa, Bofors, malli 02). Näistä 
määrättiin yksi tykki everstiluutnantti Mäkiniemelle 
suorasuuntaustykiksi hyökkäysvaunujen läpimurron 
varalta ja samoin yksi samaa tarkoitusta varten kap- 
teeni Mäkiselle. Jäljellä oleva tykkijaos määrättiin 
asemiin Tolosen maastoon, mistä se saattoi tulittaa 
sekä kirkonkylässä että Hulkonniemessä olevaa vihol- 
lista. Nämä muutamat tykit antoivat meille tuntu- 
van helpotuksen. Heti asemiin saavuttua onnistui 
kapteeni Mäkisen tykin tuhota kolme hyökkäys- 
vaunua, jotka olivat edenneet Kuomasjoen rantaan 


vaanien ylipääsyä. Niiden takana nähtiin vielä 

7 vaunua, jotka kiireellisesti kääntyivät tienmutkan 
suojaan. 

Koska everstiluutnantti Susitaipaleen eteneminen 
tulisi katkaisemaan vihollisen tähänastiset yhteydet 
Lonkkaan, oli vaara tarjona, että yhteydet siirrettäisiin 
Kiantajärven jäälle, joka nyttemmin oli verrattain 
vahva. Tämän vuoksi määräsin 18. 12. noin 100 miestä 
käsittävän osaston luutnantti Volasen johdossa Ala- 
Röntylään, 20 km Suomussalmen kirkonkylästä poh- 
joiseen, estämään vihollisen mahdolliset liikkeet pitkin 
Kiantajärveä. 

Luutnantti Volasen tuli ulottaa häirintänsä aina 
Juntusrannan ja Linnansalmen seuduille. — Osasto suo- 
ritti kunnialla vaikean tehtävänsä, häiritsi vihollisen 
liikkeitä, vangitsi vakoilijoita ja antoi arvokkaita tie- 
toja vihollisvoimien sijoituksesta. 

Edelleen asetettiin kaksi konekivääriä asemiin 
Kannikkoniemeen, noin 10 km kirkolta pohjoiseen. 
Everstiluutnantti Mäkiniemi lähetti myös 17. 12. illalla 
yhden komppanian Kiantajärven yli Sopalaan, missä 
arveltiin olevan vihollistykistöä, jota komppania ei 


kuitenkaan tavannut. 

Pyrkimyksenäni oli häiritä ja sitoa vihollista sissi- 
toiminnalla laajalla rintamalla, kunnes odotettavat apu- 
joukot toisivat edellytykset ratkaisevaan taisteluun. 
Tässä mielessä Er.P. 15 ja Kevyt komppania toimivat 
öisin vihollisen leirialueita vastaan Vuonanlahden ja 
Oraviselän itäpuolella. Kapteeni Mäkisen partiot ahdis- 
tivat Raatteen tiellä olevia rivistöjä. 102 toimi 
Vuokkiniemestä käsin, asetti miinoja ja hävitti siltoja 
rajan ja Kokkojärven välillä. 

Tällaisella retkellä haavoittui kuolettavasti luut- 
nantti Airanne, joka noin komppanian vahvuisella 
osastolla hyökkäsi vihollisen pesäkkeitä vastaan Hulkon- 
niemen etelärannassa. 

Pääosalle pyrittiin suomaan hiukan lepoa, sillä 
joukot olivat ilman vaihtoa ja yölepoa kamppailleet 
ankarassa pakkasessa aina vihollisuuksien alkamisesta 
lähtien. Suurin osa joukoista oli edelleen ilman telt- 
toja, eikä asumuksia löytynyt juuri ollenkaan vesistö- 
linjan pohjoispuolella. Näin ollen saattoi vain osa 


kerrallaan päästä lämpöiseen telttaan. 

Ensimmäiset iskut Hulkonniemen ja 
Raatteen suuntaan 


Oli syytä pelätä, että vihollinen ponnistaisi kaik- 
kensa ennen Stalinin syntymäpäivää joulukuun 21 
päivää. Joulukuun 18:ntena oma lentäjä huomasi 
lukuisia rivistöjä lähestyvän Lonkan suunnasta. Osa 
näistä lähestyvistä vihollisvoimista oli jo aivan lähellä 
Hulkonnientä. 

Everstiluutnantti Susitaipaleen etenemisestä Linnan- 
salmea kohti ei minulla ollut varmoja tietoja. 

Uusien vihollisjoukkojen lähestyminen Linnansalmen 
suunnasta osoitti kuitenkin, ettei Susitaival ollut vielä 
katkaissut maantietä. 

Näissä oloissa pidin parhaana toistaiseksi luopua 
kirkonkylän jälellä olevien pesäkkeiden valtausyrityk- 
sestä. Ei ollut varaa uhrata kallista verta näitä lujia 
asemia vastaan, joiden valtaus ilman kunnollista tykis- 
töä oli jo osoittautunut ylivoimaiseksi joukoilleni. 
Päätin sen sijaan torjua lähestyvän vaaran hyökkää- 
mällä Hulkonniemeen, ennen kuin vihollinen itse hyök- 


käisi tästä suunnasta. 

Annoin 18. 12. illalla everstiluutnantti Mäkiniemelle 
käskyn irroittaa komppanian, jonka tuli hyökätä 
Hulkonniemeen idästä Kiantajärven yli. Tämän teh- 
tävän sai kapteeni Lassilan 1. komppania, joka oli 
koossa lyhyttä lepoa varten everstiluutnantti Mäki- 
niemen rintaman takana. 

Majuri Karille palautin IV/KT-Pr:n, joka oli kuu- 
lunut everstiluutnantti Mäkiniemen hyökkäysjoukkoi- 
hin. Pataljoona kuljetettiin 18. 12. autoilla Toloseen. 
Näin vahvistettuna majuri Karin tuli hyökätä Hulkon- 
niemeen Vuonanniemestä käsin. 

Pohjoisesta tuli hyökkäykseen yhtyä PPP 6:n, 
joka par'aikaa lähestyi Alajärven -Kovajärven kan- 
nasta. 

Näin ollen saatoin hyökätä lähes kolmella patal- 
joonalla. Tykistöni, joka 18. 12. sai toisen patterinsa 
entisen lisäksi, pystyisi myöskin nyt tukemaan hyök- 
käystä melkoisella voimalla. 

Hyökkäys alkoi 20.12. aamulla tykistövalmistelun 
jälkeen. 

Osasto Kari eteni kahtena rivistönä. Kapteeni 


Schönbergin johtama rivistö — yksi komppania, !/, kone- 

kiväärijoukkuetta ja yksi kranaatinheitinjoukkue — 
eteni pitkin Hulkonniemen etelärantaa. Kapteeni Haro- 
lan johtama rivistö — kolme komppaniaa, 11/, kone- 
kiväärijoukkuetta ja yksi kranaatinheitinjoukkue — 
eteni noin 1!/, km pohjoisempana suoraan Kuusamon 
maantietä kohti. 

1./]R 27 ylitti Kiantajärven noin 1km kirkon 
pohjoispuolella, ja sen tehtävänä oli saavuttaa maantie, 
jonka suunnassa oli jatkettava etelään. Komppanian 
etujoukkona TO 1 jo yöllä oli siirtynyt Kiantajärven 
länsipuolelle, jossa osasto oli ryhtynyt taisteluun leiriy- 
tyneen vihollisosaston kanssa. 

Sekä Karin että Lassilan joukot pääsivät ilman 
vaikeuksia Hulkonniemeen. Kapteeni Schönberg koh- 
tasi kuitenkin heti rantaan päästyään vahvan pesäke- 
ketjun eikä vähäisillä voimillaan päässyt sanottavasti 
eteenpäin. 

Taistelu oli ankara ja vaati raskaita uhreja. Uljas 
vääpeli Honkanen ja moni muu kunnon soturi kaatui 
tässä rynnistyksessä. 

Kapteeni Harola pääsi melko helposti aina Hulkon- 


niemen taloryhmän seuduille ja osittain maantielle 

saakka. Täällä oli kuitenkin vastassa vahva vihollinen 
hyvin varustetuissa asemissa. 

Hyökkäysvaunut riensivät paikalle. Oli vetäydyt- 
tävä metsään, joka edelleen oli ainoana suojana näitä 
teräshirmuja vastaan. 

1./]R 27 saavutti maantien noin 1 km Harolasta 
pohjoiseen. Maantien varsi oli tässäkin kohdassa lujasti 
miehitetty. Eteneminen pysähtyi. 

Valitettavasti PPP 6:n painostus pohjoisesta, jonka 
vaikutus olisi saattanut olla ratkaiseva, ei päässyt 
vaikuttamaan. Raskas keli ja miesten tästä johtuva 
väsymys oli hidastanut pataljoonan etenemistä. Se 
saapui Kovajärven Alajärven kannakselle vasta tämän 
hyökkäyspäivän jälkeen, kuten myöhemmin ilmeni. 

Hyökkäys oli lähinnä tarkoitettu estämään vihol- 
lisen omat ilmeiset hyökkäysaikeet ja samalla selvittä- 
mään vihollisen vahvuus ja ryhmitykset. Tämä tar- 
koitus saavutettiin. 

Illalla annoin joukkojen vetäytyä takaisin. Harolan 
joukot palasivat kuitenkin vasta aamuyöllä. 

Auttaakseen Hulkonniemen hyökkäystä eversti- 


luutnantti Mäkiniemi aloitti 20.12. aamulla jäljellä 

olevilla voimillaan hyökkäyksen kirkonkylän asemia 
vastaan. 

Tykit ja heittimet suorittivat valmistelun. Joukot 
ryntäsivät eteenpäin tuimasta vihollistulesta huoli- 
matta. Maasto oli aukeata. Vihollinen istui suojaavissa 
kivijaloissa ja kellareissa. Tappiot kasvoivat hetki 
hetkeltä. Kaiken lisäksi vihollinen kävi vastahyökkäyk- 
seen. Oli tuotava rintamaan viimeiset hevosmiehet- 
kin, ennen kuin vastahyökkäys saatiin torjutuksi. 
Koskaan ennen ei vihollinen ollut hyökännyt sellaisella 
vimmalla, melkeinpä järjettömästi. Se tuhottiin mel- 
kein viimeiseen mieheen. 

Vihollisen vastahyökkäys sai kuitenkin aikaan sen, 
että oma eteneminen tyrehtyi. Joukot asettuivat enti- 
siin asemiinsa, joita ryhdyttiin varustamaan. Asemien 
eteen vedettiin yön aikana piikkilankaeste, siltä varalta, 
että vihollinen uudistaisi hyökkäyksensä. 

Päivä oli ollut raskas. Kapteeni Sihvosen taitava 
ja rohkea adjutantti, res.luutnantti Huovinen, jouk- 
kueenjohtajat, res.luutnantti Lohijoki ja res.vänrikki 
Ekman saivat sankarikuoleman. Heidän kanssaan 


jäi hangelle moni urhea aliupseeri ja mies taiste- 

Luutnantti 
Eero Pekka Paavilainen 





Reserviluutnantti 
Matti Kattainen 








Kapteeni Johannes 
Ilmari Kalervo 


Reserviluutnantti Fino Matias Kapteeni Johan 
Kalliomäki Mertz Laine 


lussa kaiken puolesta, joka on Suomen miehille pyhää 
ja kallista. 

Myös vihollinen taisteli urhoollisesti. Kaatuneen 
venäläisen kapteenin karttalaukusta löydettiin kirje, 
josta ilmeni, että kapteenia oli syytetty pelkuruudesta 
pappilan mäen taistelussa. Kirjeessä hän vakuutti 
tehneensä parhaansa, mutta hän ei ollut saanut väsy- 
neitä miehiään liikkeelle. Hänelle annettiin nyt tilai- 
suus pelastaa kunniansa. Hän ei ollut pelkuri, vaan 
kunnon upseeri. 

Minulle oli tiedoitettu huomattavien apujoukkojen 
tulosta, joista ensimmäisten tuli saapua jo 22 päivänä. 
Vasta näiden tultua perille oli aika käydä ratkaisevaan 
taisteluun. Siihen mennessä oli pidettävä molemmat 
vihollisrivistöt niin kuumina, etteivät ne itse ryhtyisi 
hyökkäämään. 

Seuraavana päivänä, 21. 12., kapteeni Mäkinen suo- 
ritti tässä mielessä väkivaltaisen tiedustelun Kokkojär- 
ven seuduille, jossa ei tavattu mitään vahvoja voimia. 
Osaston tehtävä oli myös hävittää Kokkojärvellä oleva 
maantiesilta. Siltaa suojasi kuitenkin vihollisen hyök- 


käysvaunu, joka oli asettunut itse sillalle. Tiedustelun 

tuloksena oli käsitys, että Raatteen suunnassa oli 
toistaiseksi vain suhteellisen pieniä vihollisvoimia. 

Päätin tämän vuoksi yrittää seuraavana Ppäi- 
vänä työntää Raatteen suunnassa olevan vihollisen 
Pyöreäisen -Kokkojärven— Yrjänän kannasten itä- 
puolelle. Nämä asemat olivat taktillisesti edullisem- 
mat, ja ennen kaikkea olisi saatu vihollisryhmät 
kauemmaksi toisistaan. 

Tämän hyökkäystehtävän sai kapteeni Mäkinen, 
jolle alistin pataljoona Lassilan, TO 1:n ja yhden pans- 
sarintorjuntajaoksen, joka oli saapunut 20.12. Nämä 
olivat ensimmäiset panssarintorjunta-aseeni. 

Hyökkäyssuunnitelman mukaan kapteeni Lassilan 
tuli edetä Kuivasjärven eteläpuolitse Katiskalammen 
kautta Kokkojärven tienhaaraan. Tähän saavuttuaan 
hänen tuli sulkea osillaan maantie itään ja pääosillaan 
kääntyä länteen Haukilan selkään. 

Kapteeni Kontulan johdossa tuli komppanian vah- 
vuisen osaston, johon liitettiin hv.torjuntajaos, edetä 
Kuivasjärven itäpuolitse Haukilaan, josta pääosa kään- 
tyisi länteen järvikannasta kohti. TO1 suunnattiin 


Kuomasjärven pohjoispuolitse Kotvalan ja Materon 

kautta Tyynelään helpottamaan pataljoona Lassilan 
eteenpäin pääsyä. 

Järvikannaksella olevien joukkojen tuli paikalli- 
silla hyökkäyksillä sitoa vastassa oleva vihollinen. 

Joukot lähtivät liikkeelle noin klo 6,00. Kapteeni 
Lassila saavutti ilman vastarintaa maantien Kokko- 
järven itäpuolella, asetti varmistuksen itään ja suun- 
tasi pääosallaan kulkunsa Kokkojärven—Teerisen kan- 
nasta kohti. Täällä pataljoona joutui taisteluun vihollis- 
osaston kanssa. Kaksi kuorma-autoa, yksi hyökkäys- 
vaunu ja yksi kenttäkeittiö tuhottiin. Siltamaasto oli 
kuitenkin niin vahvasti miehitetty, että hyökkäyksestä 
yhden yrityksen jälkeen oli luovuttava. Kapteeni 
Lassila kiersi nyt Teerisen eteläpuolitse Tyynelään ja 
otti yllättäen tämän taloryhmän haltuunsa. Tämän 
onnistuttua pataljoona yritti lännestä karkottaa vihol- 
lisen sillasta. Hyökkäysvaunut olivat kuitenkin valp- 
paita. Tästäkin yrityksestä oli luovuttava. Taistelussa 
kaatui res.luutnantti Vanninen. 

Pääjoukon taistellessa Tyynelässä ja Kokkojärven 
tienoilla vihollinen keräsi huomattavan osaston, yhteensä 


16 autollista miehiä, kapteeni Lassilan pientä varmistus- 

osastoa vastaan Kokkojärven itäpuolella. Neuvokas 
joukkueenjohtaja, res.vänrikki Kärkäs, oli miinoittanut 
maantien ja piti lujasti puoliaan, kunnes pataljoona 
puolenyön aikaan sai käskyn palata lähtöasemaansa. 

Kapteeni Kontula saavutti myös helposti Haukilan 
taloaukean, yllätti maantiellä marssitauolla olevan 
panssarintorjuntatykistön, joka käsitti noin 20 tykkiä. 
Noin 100 hevosta tuhottiin tykkien edestä. Vihollisen 
hämminki oli tavaton. Pian kuitenkin ahdistettiin 
kapteeni Kontulan vähäistä joukkoa kolmelta suun- 
nalta ja joukon oli vetäydyttävä taaksepäin. 

Hyökkäys osoitti, että vihollinen edellisen päivän 
jälkeen oli saanut huomattavia lisäjoukkoja. Todelli- 
suudessa 44. venäläinen divisioona oli nyt pääosillaan 
Raatteen tiellä. 

Tämä ensimmäinen varsinainen iskumme Raatteen 
divisioonan kylkeen sekoitti ratkaisevasti sen aikeet 
ja herätti ukrainalaisissa miehissä sellaisen kammon 
joukkojani kohtaan, ettei tämä divisioona siitä enää 
päässyt. 

PPP 6:n osia oli myös jo toiminnassa pohjoisessa 


suunnassa, ja ne kävivät pienin osastoin vihollisen 

kimppuun sekä yön että päivän aikana. Yöllä 23. 12. 
vasten tuhosi mm. luutnantti Lehtosuon osasto noin 
kahden joukkueen vahvuisen etuvartion Alajärven 


länsirannalla. 


Prikaati kasvaa divisioonaksi 


Kuten jo on esitetty, joutui alkuperäinen 9. divi-- 
sioona sodan alkupäivinä hajalle eri rintamille. Vain osa 
joukoista ja esikunnasta oli kanssani Suomussalmella. 

Joulukuun 22 päivänä saapui minulle käsky 9. divi- 
sioonan uudelleen muodostamisesta. Käytettäväkseni 
asetettiin kaksi uutta rykmenttiä, JR 64 ja JR 65, 
ynnä tarpeelliset erikoisjoukot. JR 65 oli kuitenkin 
toistaiseksi sidottu muualle. 

JR 64 oli kokoonpantu osittain Suomen Valkoisen 
Kaartin ja Pohjan Rykmentin alokkaista, osittain 
Tampereen, Seinäjoen ja Kokkolan seudun reserviläi- 
sistä. Rykmentti oli perustettu äärimmäisessä kii- 
reessä. Sen varustus oli erittäin puutteellista. Aseistus 
oli kirjavaa. Berdan-kiväärejäkin oli jaettu miehille. 


Telttoja ei ollut ollenkaan. 

Rykmentin komentaja oli everstiluutnantti (sittem- 
min eversti) Fagernäs. Hän oli ottanut rykmenttinsä 
vastaan kaksi tuntia ennen rykmentin rintamalle lähtöä. 
Osa pataljoonan komentajista saapui Hyrynsalmelle 
vasta rykmentin saapumisen jälkeen. 

Rykmentin pääosa saapui jouluaattona, osa vasta 
joulupäivänä. Se teki puutteistaan huolimatta reip- 
paan vaikutuksen. 

Joulupäivänä saapui myös Kevyt osasto ratsu- 
mestari Paavolan johdossa. Myös tämän osaston varus- 
tus oli erittäin puutteellista. Edelleen saapui terve- 
tulleena lisänä pioneerimuodostelma luutnantti Sora- 
salmen johdossa ja eräitä huoltoyksikköjä. 

Tapaninpäivänä sain myös joukon upseereja pie- 
nen esikuntani vahvistamiseksi. Näistä oli mainit- 
tava lääkintäeverstiluutnantti Sourander, joka toimi 
divisioonan lääkärinä, eläinlääkintäkapteeni Andersson, 
josta tuli divisioonan eläinlääkäri, kapteeni (nyttem- 
min majuri) Sairio, joka hoiti huoltopäällikön ras- 
kasta virkaa, ja kapteeni Kuistio, joka toimi sekä 
esikunnassani että rintamalla usein vaikeissa tehtä- 


vissä. Erikoisen maininnan ansaitsevat divisioonan 

pastorit Antila ja Kumpulainen, jotka molemmat 
koko sielullaan antautuivat vastuunalaiseen ja ras- 


kaaseen tehtäväänsä. 


Vihollisen jouluhyökkäys 


Lisäjoukot saapuivat todella viime hetkessä. 

Jouluaaton aattona vihollisen tykistötuli kiihtyi 
äärimmilleen kirkonkylän asemia vastaan ja jatkui 
ilman taukoa koko yön ja seuraavan aamupäivän. 
Klo 12,00 aikaan jouluaattona alkoi yleinen hyökkäys 
molemmin puolin maantietä. Rivimme olivat harven- 
neet ankarassa tulessa. Paikoitellen joukkomme väistyi- 
vät. Tilanne näytti jo pahalta. Kaikki puhelinyhteydet 
olivat rikkoutuneet. Viime tingassa kapteeni Sihvonen sai 
kootuksi yhden komppanian vastaiskua varten. Asemat 
vallattiin suurin piirtein takaisin. Tässä vastahyök- 
käyksessä kaatui urhoollinen luutnantti Varmavuori. 

Joukot, jotka jo kaksi viikkoa olivat kamppailleet 
ankarassa pakkasessa ilman kunnollista lepoa, usein 
nälkäisinäkin, kestivät tämänkin hyökkäyksen. Mutta 


kestäisivätkö ne enää kauan. 

Seuraavana päivänä, itse joulupäivänä, vihollinen 
yritti uudelleen, mutta laimeammin. 

Myös Hulkonniemestä käsin vihollinen hyökkäsi 
jään ylitse Vuonanniemeen. Tykistö ja ilmavoimat 
tukivat yritystä. Vihollinen pääsi Niettusaareen, josta 
se kuitenkin pian heitettiin takaisin. 

Raatteen suunta herätti myöskin huolestumista. 
Jouluyönä vihollinen pyrki Kuomasjoen yli lähellä 
Kuomasjärveä. Joulupäivänä toistui yritys Kuomas- 
järven jäällä. Kapteeni Mäkinen torjui yritykset vasta- 
iskulla. 

Näissä merkeissä vietettiin rauhanjuhlaa, maaten 
talvisella hangella ankarassa pakkasessa, joka miehen 
silmä tiukkana. Muistui ehkä mieleen rauhalliset joulut 
kotona, vaimot ja lapset, joiden puolesta Suomen 
miehet nyt taistelivat. Oli kestettävä. 

Joukkojeni vakavan aseman takia Pohjois-Suomen 
ryhmän komentaja esitti harkittavakseni, olisiko joukot 
vedettävä vesistölinjan taakse. 

En tahtonut sitä tehdä. Perääntyminen olisi riis- 
tänyt minulta kaikki mahdollisuudet saavuttaa lopul- 


lisen voiton. Vihollisrivistöt oli pidettävä erillään toi- 

sistaan. Niskanselän ja Haukiperän eteläranta oli täy- 
sin varustamaton. Asemat eivät kauan kestäisi yhty- 
neen vihollisen painostusta, ja kerran aloitettu perään- 
tyminen jatkuisi auttamattomasti länttä kohti. 
Tilanne oli kuitenkin niin vakava, että minun joulu- 
aattona oli annettava ryhmien komentajille ohjeet siltä 
varalta, että perääntyminen olisi ainoa ratkaisu. Pidä- 
tin päätösvallan itselleni. — Kaiken varalta siirrettiin 
kaikki tarpeettomat ajoneuvot vesistölinjan etelä- 


puolelle. 

HULKONNIEMEN HYÖKKÄYVS- 
TAISTELU 


Yleistilanne ja hyökkäyssuunnitelma 


Jouluaaton iltana tilanteen ollessa synkimmillään 
sain Pohjois-Suomen ryhmän hyökkäyskäskyn, joka 
perustui pari päivää aikaisemmin tekemääni suulliseen 
esitykseen. 

Käskyn mukaan minun tuli Tapaninpäivänä hyö- 
kätä Hulkonniemessä olevan vihollisen lyömiseksi. 
Samanaikaisesti hyökkäisi everstiluutnantti Susitaival, 


joka joukkoineen oli Suomussalmen pohjoisosassa, noin 


Seuraa karttaa 3 


30 km pohjoisempana, Linnansalmen suunnassa. Susi- 
taipaleen eteneminen tulisi näin ollen katkaisemaan 
Hulkonniemessä olevan vihollisen tähänastisen huolto- 
tien, joka kulki Linnansalmen kautta Juntusrantaan ja 
edelleen Lonkkaan. 

Koska kuitenkin huomattavaa osaa saapuvista lisä- 
joukoista odotettiin Hyrynsalmelle vasta joulupäivänä, 
siirrettiin hyökkäyksen alkaminen joulukuun 27 päivään. 

Koska Hyrynsalmelta ryhmitysalueelle oli 50 km:n 
pituinen matka, jäi valmisteluihin aivan liian vähän 
aikaa. Tilanne ei valitettavasti sallinut lykkäystä. 

Näin tilanteen seuraavassa valossa. 

Oltuaan puolustuskannalla aina joulukuun 11 päi- 
västä lähtien, jolloin joukkoni aloittivat hyökkäyk- 
sensä kirkonkylään, vihollinen jouluaattona oli siirty- 
nyt hyökkäykseen. Sen voimantunto oli ilmeinen. 
Varsinkin kirkonkylässä ja Hulkonniemessä oli run- 
saasti joukkoja, tykistöä ja hyökkäysvaunuja. Voimak- 
kaat ilmavoimat tukivat taistelua, joka raivokkaasti 
jatkui vielä joulupäivänä. 

Myös Raatteen suunnassa vihollinen oli tuntuvasti 


voimistunut. 

Varsinaista hyökkäystä varten kypsyi seuraava 
suunnitelma. 

Hyökkäys Hulkonniemeen onnistuu aikaisempien 
kokemusten perusteella parhaiten Vuonanniemestä 
käsin. Ylitettävä järvitaival on suhteellisen lyhyt ja 
ryhmitysalue edullinen. Er.P. 15 ja IV/KT-Pr. olivat 
jo useasti edenneet tässä suunnassa ja tunsivat hyvin 
maaston. Uusiin tiedusteluihin ei enää ollut aikaa. 

Päätin tämän vuoksi koota Vuonanniemeen mah- 
dollisimman vahvan ryhmän päähyökkäystä varten. 
Käytettävissäni olivat lähinnä majuri Karin komen- 
nossa olevat pataljoonat (Er.P. 15 ja IV/KT-Pr.), jotka 
jo olivat tällä rintamanosalla. Annoin lisäksi siirtää 
JR 64:n (paitsi III pataljoonaa) autoilla Hyrynsalmelta 
majuri Karin joukkojen taakse. 

Päähyökkäysryhmän päällikkyyden uskoin majuri 
Karille, joka oli paikalla ja parhaiten tunsi maaston ja 
vihollisen asemat. 

Vihollisen lyöminen edellytti kuitenkin, että sen 
kaikki pakoyritykset voitaisiin tehokkaasti estää. Oli 
aikaansaatava sulkurengas pohjoiseen ja itään ja käy- 


tävä vihollisen kimppuun myös näistä suunnista. 

Pohjoisessa PPP 6 oli valmiina ryhtymään hyök- 
käykseen. Eräät sen osat sulkivat jo 22. 12. lähtien 
Vuonanlahden—Kovajärven kannakset länteen. Pääosa 
oli Pirttijärven pohjoispuolella. Annoin pataljoonalle 
käskyn yhtyä hyökkäykseen pääosillaan Pirttijärven 
pohjoispuolitse Kuurtojärven suuntaan ja edelleen 
maantien suunnassa etelään. Osilla oli hyökättävä 
myös Vuonanlahden—Kovajärven kannaksilla. 

Koska tuntui mahdolliselta, että vihollinen pyrkisi 
siirtämään huoltoyhteytensä Kiantajärven jäälle ja 
ehkä myös poistuisi jäitse Hulkonniemestä ja kirkon- 
kylästä, ohjasin Kevyt osasto Paavolan Ruottulaan, 
5 km kirkonkylästä pohjoiseen. Osaston tehtävänä oli 
yleisessä hyökkäyksessä ylittää Kiantajärvi Sopalan 
kohdalla ja edelleen tunkeutua maantien itäpuolella 
etelään yhteistoiminnassa majuri Karin päähyökkäys- 
ryhmän kanssa. 

Kevyt komppania Hannilan päätin jättää Kianta- 
järven itäpuolelle valvomaan liikettä jäällä ja varmis- 
tamaan pohjoiseen. 

Tilanne kirkonkylässä ja Raatteen suunnassa herätti 


jatkuvaa huolestumista. Kestäisivätkö everstiluutnantti 

Mäkiniemen ja kapteeni Mäkisen asemat vihollisen 
rynnistyksiä. Siirsin kaiken varalta yhden pataljoonan 
JR 64:stä (III/JR 64) reserviksi Haukiperän pohjois- 
puolelle. 

Joulun jälkeisinä päivinä ei tapahtunut muutoksia. 
Joukot siirtyivät suunnitelman mukaan paikoilleen. 

Tapaninpäivän aamuna annoin lopullisen hyökkäys- 
käskyni. 

Hyökkäyskäskyni mukaan majuri Kari jakoi ryh- 
mänsä kahteen hyökkäysrivistöön. 

Eteläinen rivistö, jonka komentajana oli eversti- 
luutnantti Fagernäs, käsitti kaksi pataljoonaa, I/JR 64 
(kapteeni Mankonen) ja IV/KT-Pr. (kapteeni Schön- 
berg). = Jälkimmäisestä puuttui yksi komppania. 
Rivistöön kuului vielä yksi kranaatinheitinjouk- 
kue, yksi pioneerijoukkue ja yksi panssarintorjunta- 
tykki. Rivistön tehtävänä oli hyökätä Vuonan- 
niemen eteläkärjestä Hulkonniemeen ja tuhota nie- 
men eteläosassa olevat pesäkkeet ja tykistöasemat 
aina maantielle saakka. ”Tolosessa oleva patteri 
ja kranaatinheitinkomppania tukivat rivistön hyök- 


käystä. 

Pohjoinen rivistö, komentajana kapteeni Harola, 
käsitti samoin kaksi pataljoonaa, II/JR 64 (kapteeni 
Räsänen) ja Er.P.15 (luutnantti Karhunen). Rivis- 
töön oli liitetty kaksi pioneeriryhmää ja yksi panssarin- 
torjuntatykki. 

Rivistö oli ryhmitetty hyökkäykseen noin 1'/, km 
rivistö Fagernäsistä pohjoiseen, jossa kohdassa kulki 
metsätie Hulkonniemen poikki. Sen tehtävänä oli 
tämän tien suunnassa tunkeutua maantielle, sulkea 
maantie pohjoiseen ja pääosallaan jatkaa etelään 
Hulkonniemen eteläosassa olevan vihollisen selkään. 

Päähyökkäysryhmä oli, kuten esityksestä selviää, 
varsin pieni. Toinen puoli joukoista oli ensimmäistä 
kertaa taistelussa. Olin tämän vuoksi määrännyt kum- 
paankin rivistöön yhden vanhan ja yhden uuden patal- 
joonan. — Tykistöavustus oli aivan riittämätön. Köy- 
hyydelle ei voinut mitään. Puutteet oli korvattava 
oikealla hyökkäyshengellä ja voitontahdolla. 

Hyökkäyskäskyn mukaan hyökkäys oli aloitettava 
pohjoisessa ja idässä klo 7,30, jolloin vielä oli jokseen- 


kin pimeä, majuri Karin lohkolla vasta klo 8,00. 

Ensimmäinen hyökkäystpäivä 


PPP 6:n hyökkäys alkoi määrättyyn aikaan. 

Pataljoonan pääosa oli ryhmittyneenä Pirttijärven 
itäpuolella. Erillinen osasto sulki maantien pohjoiseen. 
Se joutui heti taisteluun pohjoisesta lähestyvän motori- 
soidun joukon kanssa. Tässä kahakassa tuhottiin 5 
kuorma-autoa ja niissä oleva miehistö. Sulkuosasto 
kaivautui ja rakensi murroksia maantielle. 

Pääosa kohtasi heti liikkeelle lähdettyään vahvan 
vihollistukikohdan Myllyjoen etelärannassa. Ankaran, 
saarrostavan hyökkäyksen jälkeen tukikohta joutui 
joukkojeni käsiin. Uljas joukkueenjohtaja, res.vänrikki 
Marttila ja varajoukkueenjohtaja, ylikersantti Pietilä 
saivat tässä hyökkäyksessä sankarikuoleman miestensä 
edessä. 

Puoleen päivään mennessä oli päästy eteenpäin noin 
3 km. 

| Vuonanlahden—-Kovajärven kannaksilla PPP 6:lla 
oli yhteensä vain yksi komppania. Tämä pyrki käskyn 
mukaan etenemään kohti Kylänmäen tienhaaraa ja voitti 


aluksi alaa. Puolen päivän aikaan vihollisen vastarinta 

Suomussalmen ruuhkaa. 





Pakkolaskun tehnyt venäläinen lentokone Suomussalmella. 





1vääri. 


Vallattu kiikari 





Metsäasema 


kuitenkin kasvoi. Vihdoin vihollinen tykistön tukemana 
kävi vastahyökkäykseen. Ankara taistelu jatkui ilta- 
myöhään. Komppania piti asemansa, mutta se ei hei- 
koilla voimillaan pystynyt saavuttamaan tienhaaraa. 

Myös pohjoisessa vihollinen uudisti hyökkäyksensä 
PPP 6:n sulkuosastoa vastaan. Hyökkäys torjuttiin. 

Osasto Paavola, jonka idästä tuli hyökätä Hulkon- 
niemeen, ei päässyt käskyn mukaisesti liikkeelle. Sen 
saapuessa edellisenä päivänä keskitysalueelleen, tuli 
vastaan pienehköjä vihollisosastoja, jotka olivat ryöstö- 
retkellä Kiantajärven itärannan taloissa. Lisäksi liikkui 
jäällä panssariautoja jotka vaikeuttivat ylimenoa. 

Osasto kahakoi hyökkäyspäivän aamuna vihollis- 
osastojen kanssa Kiantajärven itäpuolella. Vasta ilta- 
päivällä Paavola ylitti Kiantajärven saapuen hämärässä 
Sopalaan, missä tällä hetkellä ei ollut vihollisia. Käs- 
ketty yhteys etelämpänä olevaan pääryhmään jäi vali- 
tettavasti saamatta. 

Päähyökkäysryhmä pääsi ilman vaikeuksia Hulkon- 
niemen länsirantaan. 

Everstiluutnantti Fagernäsin johtama eteläinen 


rivistö nousi maihin kirjailija Ilmari Kiannon omista- 


7 — Suomussalmen taistelut. 07 


man Turjanlinnan kohdalla. Huvilan, joka oli venä- 
läisten majapaikkana, olivat partiomme polttaneet 
7 päivää aikaisemmin. Raunioissa ja muualla rannassa 
oli vihollisen pesäkkeitä, jotka tuhottiin. 

Jatkuva eteneminen oli raskasta. Korsuja kone- | 
tuliaseineen oli rannassa ja varsinkin ylempänä rin- 
teellä, jossa tavattiin kokonainen linnake joka käsitti 
lähes 30 korsua. 

Joukot pyrkivät kaikesta huolimatta sisukkaasti 
eteenpäin. Saartaen tuhottiin korsu korsun jälkeen. 
Klo 13,00 mennessä oli päästy Hulkonniemen talo- 
aukeamille, noin 1 km maantieltä. 

Vastarinta yhä kasvoi. Vihattuja korsuja oli kaik- 
kialla. Rivistö hyökkäsi kolmesti, viimeisen kerran 
iltapimeässä. Miehet olivat niin uupuneet, että enem- 
mistä yrityksistä oli tältä päivältä luovuttava. Kenttä- 
keittiöt noudettiin lähemmäksi etulinjaa. Talvinen 
hanki oli yösijana. 

Kapteeni Harolan rivistö kohtasi vihollisia vasta 
lähestyessään maantietä. Tämä oli venäläisten tapaan 
vahvasti varustettu. Hyökkäysvaunuja ilmestyi pai- 


kalle syytäen tulta poikiemme kasvoihin. Muodostui 

vaikeaksi tunkeutua tien itäpuolelle. Kerran oli jo 
osa päässyt onnellisesti yli, kun vihollisen vastaisku 
heitti sen takaisin. Iltapimeässä ja koko yön raivosi 
taistelu tien omistuksesta. Taistelussa kunnostautui 
erikoisesti etulinjan komentaja, luutnantti Karhunen, 
jota miehet sokeasti seurasivat, ja res.luutnantti Tuomas- 
Kettunen, joka taistelussa haavoittui. 

Kapteeni Harola oli jo yöllä ennen hyökkäystä 
lähettänyt komppanian ja pioneeriosaston sulkemaan 
maantien pohjoiseen noin 1km sisäänmurtokohdan 
pohjoispuolella. Tehtävä suoritettiin onnellisesti, kaa- 
dettiin vahvoja puita poikki maantien, asetettiin mii- 
noja. Rajusti hyökkäysvaunut kävivät komppanian 
kimppuun, tunkeutuen useassa kohdin metsäänkin. 
Sulku kesti. 

Tässä taistelussa kunnostautuivat erikoisesti pioneeri- 
komentajani, kapteeni Rinta, joka henkilökohtaisesti 
valvoi pioneeriensa toimintaa, sekä komppanianpääl- 
likkö, res.luutnantti Lehto. 

Ensimmäinen hyökkäyspäivä ei tuonut kaivattua 


ratkaisua. 

Uhka Raatteen suunnasta 


Idästä, Raatteen suunnasta, saapui huolestuttavia 
tietoja. Oma ilmatiedustelumme oli keskipäivällä 
todennut maantien olevan mustana vihollisrivistöistä. 
Ei ollut enää epäilystä siitä, että kokonainen divisioona 
oli koossa Raatteen tiellä. 

Pysyisikö tämä toimettomana, kun 10 km lännem- 
pänä käytiin taistelua naapuridivisioonan elämästä ja 
kuolemasta. 

Tätä uhkaavaa vihollista oli kaikin keinoin sidot- 
tava, kunnes Hulkonniemen voitto oli saavutettu. 

Tarkoitukseen minulla oli lähinnä käytettävinäni 
molemmat tiedusteluosastot, jotka aina olivat valmiit 
käymään vihollisen kimppuun. 

Tiedusteluosasto N:o 1, res.vänrikki Larvon joh- 
dossa, sai käskyn pohjoisesta käsin ahdistaa Tyynelässä 
todettuja nuotioleirejä. Tiedusteluosasto N:o 2 suun- 
nattiin etelästä Raatteen tielle. Tämän osaston pelot- 
tomana johtajana oli res.vänrikki Konttinen, joka, 
kuten niin moni uljas päällikkö, myöhemmin sai 


sankarikuoleman. 

Tiedusteluosastot käsittivät noin 50 miestä. Ne oli 
kokoonpantu pelottomista valiohiihtäjistä. Osastot 
eivät koskaan palanneet retkiltään tyhjin toimin. Ne 
olivat vihollisten kammona. Niiden pelosta jätettiin 
pian nuotiot tekemättä. 

Hulkonniemen ensimmäisen hyökkäyspäivän iltana 
saapui rintamalleni uusi, vasta perustettu sissipatal- 
joona (SP 1) kapteeni (nyttemmin majuri) Häkkisen 
johdossa. Päätin käyttää tätä voimanlisää, joka erin- 
omaisesti soveltui vihollisen häirintään, Raatteen vihol- 
lisen sitomiseksi. 

Pataljoona siirrettiin autoilla rintamalle ja sai käs- 
kyn heti ensimmäisenä yönä, oppaiden avustamana, 
hyökätä kahdella komppanialla etelästä käsin Raatteen 
tiellä olevien rivistöjen kimppuun. 

Retken tuloksena oli tuhottuja hevoskuormastoja 
ja autoja, mutta ennen kaikkea oli pilattu koko pit- 
kän vihollisrivistön yörauha. 

Aamun valjetessa pataljoona koottiin Kuivasjärven 
länsipuolelle kohtaamaan vihollisen mahdollisia iskuja 
tässä suunnassa, missä se erikoisesti oli pyrkinyt etene- 


mään. 


TOI 


Vihollinen hyökkäsikin noin pataljoonalla seuraa- 
vana päivänä Kuivasjärven jäällä. 

Sissipataljoonan hyvin johdettu pikakiväärituli sai 
kuitenkin vihollisen vetäytymään takaisin. Pian venä- 
läiset ryhtyivät kiertämään järven ympäri. Tämäkin 
yritys torjuttiin. Paikalle jäi noin 60 kaatunutta 
vihollista. 

Raatteen taistelussa saimme haltuumme 44. divi- 
sioonan kaikki kirjalliset käskyt näiltä ajoilta. 27.12. 
illalla antamassaan käskyssä divisioonan komentaja käs- 
kee seuraavasti: »Divisioona suorittaa läpimurron keskus- 
tassa, saartaa vihollisen molemmat siivet ja tuhoaa 
vihollisen alueella Kuomasjärvi-Suomussalmi. Hyök- 
käys alkaa 28. 12. klo 10,30.» 

Tähän hyökkäykseen oli määrätty koko Jalkaväki- 
rykmentti N:o 25, yksi pataljoona rykmentistä N:o 146, 
kaksi hyökkäysvaunukomppaniaa ja yksi tiedustelu- 
osasto. Tuntemattomista syistä hyökkäys ei päässyt 
käyntiin tässä laajuudessa. Myöhemmin päivällä 
divisioonan komentaja peruutti koko hyökkäyksen, 
mutta määräsi joukot olemaan jatkuvasti hyökkäys- 


valmiina. 

Ratkaisun saaminen Hulkonniemessä oli kuitenkin 
tärkein tehtäväni. Hetket olivat nyt kalliit. 

Tilanne everstiluutnantti Mäkiniemen lohkolla, missä 
vihollinen joulun tienoilla oli ankarasti hyökännyt, 
näytti hiukan rauhoittuneen. 

Päätin vahvistaa majuri Karin hyökkäysryhmää 
kirkonkylän miehityksen kustannuksella. Hulkonnie- 
men taistelun ratkaisu tulisi ratkaisemaan myös kirkon- 
kylän kohtalon. 

Annoin illalla 27.12. siirtää pataljoona Lassilan, 
joka tällä hetkellä oli everstiluutnantti Mäkiniemen 
reservinä, Kurimoon Karin vasemman siiven taakse. 


Tässä suunnassa vihollisen vastarinta oli ollut vahvin. 


Toinen hyökkäyspäivä — vastarinnan 


murtaminen 


Aamuvarhain 28. 12. alkoi Hulkonniemessä uusi 
rynnistys. Everstiluutnantti Fagernäsin rivistö pääsi 
vähitellen maantielle ja alkoi vyöryttää vihollisen ase- 


mia etelään maantielossin suuntaan. 

Kapteeni Harolan rivistö ylitti myöskin ennen 
puolta päivää maantien ja jatkoi pääosilla etelään 
(kapteeni Räsänen), osilla pohjoiseen (luutnantti Leski- 
nen). 

Pohjoisessa PPP6 tunkeutui aamulla maantien 
suunnassa etelään noin 3km. Vastarinta oli kova. 

Myöhemmin vihollinen tykistön tukemana teki rajun 
hyökkäyksen PPP 6:n joukkoja vastaan. Tämä kuiten- 
kin torjuttiin. 

Jo klo 9,00 aikaan murtui vihollisen vastarinta 
everstiluutnantti Fagernäsin edessä. Vähin erin joukot 
jättivät asemansa. Jäälle Hulkonniemen itäkärjen koh- 
dalle purkautui kuormastoja. Tänne suuntautui myös 
jalkaväkeä kokoontuen vähitellen rivistöksi, joka pian 
lähti liikkeelle. 

Alkoi ainutlaatuinen perääntyminen pitkin 35 km 
pitkää Kiantajärveä. Suunta oli pohjoiseen kohti 
Juntusrantaa. 

Tähän pakenevaan rivistöön liittyivät vähitellen 
myös kirkonkylässä olevat vihollisosastot. 

Miehet kulkivat jalan kahlaten lumessa, jono jonon 


vieressä. Moni oli heittänyt aseensa. Rivistön ulko- 

puolella oli hyökkäysvaunuja sitä suojaamassa. Ylä- 
puolelle ilmestyi hävittäjiä ja pommikoneita. Muuta- 
mat pesäkkeet rannoissa ja lähisaarissa pysyivät pai- 
koillaan, kunnes jälkipää oli päässyt liikkeelle. 

Everstiluutnantti Mäkiniemi lähetti viipymättä 
konekivääriosaston pitkin Kiantajärven itärantaa häi- 
ritsemään pakenevia. 

Kevyt komppania Hannila oli myös varuillaan. Se 
oli Hulkonniemen taistelun aikana partioinut Kianta- 
järven itärannalla ja käynyt monta seikkailurikasta 
kahakkaa vihollisosastojen kanssa. Se oli hyökännyt 
jäällä tapahtuvien kuljetusten kimppuun ja ulottanut 
retkensä kauas pohjoiseenkin, edustaen Suomen valtio- 
valtaa tässä vei kenenkään maassa». 

Komppanian huomattua jäällä liikkuvan rivistön 
se siirtyi kokonaisuudessaan asemiin erääseen Kianta- 
järven niemeen ja avasi kaikilla konekivääreillään tulen. 
Kiantajärvi on kuitenkin niin leveä, että tulen vaiku- 
tus kapeimmissakin kohdissa jäi sangen heikoksi. 
Hyökkäysvaunut, jotka risteilivät rannalta toiselle, 
estivät kaiken lähestymisen jäällä, ja myös vihollisen 


hävittäjäkoneet vaanivat miehiämme. Kevyt komp- 

pania pysyi jatkuvasti vihollisosaston rinnalla tämän 
poistuessa pohjoiseen. 

Harhailevia vihollisosastoja tavattiin myös Kianta- 
järven itärannalla, missä ne tuhottiin tai vangittiin. 
Vielä komppanian palatessa kirkonkylään uudenvuoden 
päivänä se kohtasi metsissä ja jäälläkin jälkeen jääneitä 
ryhmiä ja yksityisiä miehiä. 

Näiden partioretkien aikana, jolloin komppania 
toimi syrjäseuduilla, kaukana omista joukoista, kehittyi 
joukossa erinomainen henki ja luottamuksellinen, lähei- 
nen suhde päällystön ja miehistön välille. Siinä, missä 
kuolema uhkaa joka askeleella ja apu on kaukana, syn- 
tyy oikea aseveljeys. Tämä vilpitön toverihenki antoi 
sisäistä voimaa, joka auttoi yli vaikeuksien. Sodan 
kestäessä kehittyi kaikissa joukoissani rehti, lämmin 
aseveljeys. Se liittää vielä rauhan tultua yhteen ne 
miehet, jotka kerran kamppailivat vierekkäin. 

On vaikeata arvioida, kuinka suuri osa vihollisen 
163. divisioonasta pääsi pakenemaan. Hyvin huomat- 
tava osa oli tuhottu käydyissä taisteluissa. Suuri osa 
löysi kohtalonsa myöhemmin. 


Vaikka vihollinen oli poistunut Hulkonniemestä ja 

kirkonkylästä, oli vielä huomattavia voimia Kylän- 
mäen—Kylänlammen seuduilla. Näitä saarsivat län- 
nestä ja pohjoisesta PPP 6:n joukot, etelästä osa Harolan 
rivistöstä. 

Myöskin tämä vihollisryhmä pyrki ilmeisesti pois- 
tumaan. Klo 13,00 aikaan PPP 6:n joukot huomasivat, 
että Käkimäen luona kokoontui tielle kuormastoja ja 
joukkoja. Tätä kokoontumista suojasivat asemissa ole- 
vat vihollisosastot. Toistaiseksi oli kuitenkin rauhallista. 

Annoin nyt majuri Karille käskyn käyttää patal- 
joona Lassilaa kapteeni Harolan vasemmalla siivellä 
lähinnä Kylänmäkeä vastaan. 

Hulkonniemessä ja kirkonkylässä suoritettiin ilta- 
päivän ja illan kuluessa pesäkkeiden puhdistus. Pieniä, 
osittain sitkeitäkin vihollisryhmiä tavattiin melkein 
kaikkialla. Yöhön mennessä puhdistus oli suurin piir- 
tein suoritettu loppuun. Kuitenkin löydettiin hajaan- 
tuneita ja piiloutuneita vihollisia vielä useana päivänä, 
kunnes pakkanen ja nälkä ajoivat viimeisetkin esille 
metsien ja korsujen piilosta. Nämä viimeiset tarjosivat 
kammottavan näyn. Elävät, valkoiset ruumiit, jäsenet 


surkeasti paleltuneina, kömpivät metsistä päivänvaloon. 

Kahden päivän yhtämittaisessa hyökkäyksessä jou- 
kot olivat osittain sekaantuneet. Ne olivat myös 
äärimmilleen uupuneet ja nälkäiset. Oli palautettava 
järjestys ja suotava miehille hiukan lepoa, ennen kuin 
hyökkäystä jatkettaisiin Kylänmäkeä kohti. 

Varmistusosastoja asetettiin. Kenttäkeittiöt ja käy- 
tettävissä olevat harvat teltat ajettiin joukkojen luo. 
Eksyneet palasivat joukkoihinsa. 

Ensimmäinen ratkaiseva taistelu oli päättynyt voit- 
toon. Vihollisen 163. divisioona oli tuhottu tai karko- 
tettu. Osa odotti vielä saarrettuna kohtaloaan. 

Annoin illalla käskyn suunnata Hulkonniemessä 
vapautuneet voimat pohjoiseen saarretun vihollis- 


ryhmän selkään. 


Kylänmäen— Kylänlammen valtaus 


Kapteeni Harolan rivistö lähti jo keskiyön aikana 
liikkeelle maantien suunnassa. Vastarinta oli melkoi- 
nen. Tien varrella oleva vihollismiehitys ei ilmeisesti- 
kään tiennyt pääjoukon perääntymisestä. Oli tais- 


teltava jokaisesta pesäkkeestä, usein käsikranaatein ja 

pistimin. Harola pääsi kuitenkin eteenpäin. Pian val- 
lattiin pari tykkiä, kenttäkeittiöitä ja kuormastoja. 
Runsas konetuliaseistus joutui saaliiksemme. 

Everstiluutnantti Fagernäs eteni maantien itäpuo- 
— lella. Hänen tehtävänään oli sulkea saartorengas itään. 

Jo yöllä oli havaittu, että osa saarretuista voimista 
pyrki metsien kautta suoraan Kiantajärvelle. Määräsin 
tämän vuoksi pataljoona Lassilan siirtymään Riihi- 
vaaran--Hovilan maastoon (Kylänmäestä itään noin 
3km) estämään kaikki perääntymisyritykset tässä 
suunnassa. 

Sekä Harolan että Fagernäsin eteneminen oli olo- 
suhteiden pakosta hidasta. Vihollinen ei vielä ollut 
lannistunut, vaan piti sitkeästi puoliaan. 

PPP 6 joutui heikoilla voimillaan kauan yksin 
kamppailemaan Kylänmäen—Kylänlammen seuduilla 
olevan vihollisen kanssa. 

Tämä vihollinen käsitti noin rykmentin verran 
jalkaväkeä, yhden patteriston ja sekalaisia huolto- 
joukkoja. Joukot olivat varustetuissa asemissa Kylän- 
mäen— Käkimäen seuduilla, rintama länteen. Huomat- 


tava osa sekä joukkoja että kuormastoja oli, kuten jo 

on kerrottu, koossa maantiellä pyrkien saartoketjun 
läpi pohjoiseen. | 

Jo klo 10,00 aikaan PPP 6:n komentaja, majuri 
Järvinen, pyysi pikaista apua. Hänen saartorenkaansa 
oli heikko ja tappiot olivat huomattavat. 

Päätin nyt asettaa kaikki kirkonkylässä vapautu- 
neet joukot, jotka olivat suhteellisen hyvässä kunnossa, 
hyökkäykseen Kylänmäen suuntaan. 

Ainoastaan pataljoona Sihvosen siirsin kapteeni 
Mäkisen taakse, Raatteen suunnasta ehkä tulevien 
yllätysten varalta. 

Määräsin everstiluutnantti Mäkiniemen hyökkäys- 
osaston johtajaksi. Osastoon liitettiin myös pataljoonat 
Lassila ja Mankonen. 

Ennen kuin tämä uusi eteneminen pääsi liikkeelle, 
hyökkäsi Käkimäelle kokoontunut vihollisrivistö pyr- 
kien saartoketjun läpi pohjoiseen. Taistelussa tuhottiin 
kymmeniä kuorma-autoja ja hevoskolonnia, jotka väki- 
pakolla yrittivät murrosten läpi. Ainoastaan pieniä 
jalkaväkiosastoja pääsi rintaman läpi pohjoiseen. Nämä 
tuhottiin seuraavana päivänä 7km pohjoisempana 


takaa-ajavan osaston toimesta. 

Everstiluutnantti Mäkiniemen eteneminen pääsi 
käyntiin noin klo 15,00. Päivä oli jo lopussa. 

Oikealla kulki kapteeni Airimon pataljoona (II/JR 
27), joka lähti Juurikasta Kiantajärven länsirannalla. 
Suunta oli länteen, kohti vihollisen selkäpuolta. Airi- 
mosta vasemmalla oli pataljoona Lassila. Maantien 
suunnasta eteni etulinjassa res.luutnantti Ylösen joh- 
tama komppania (3/IV/KT-Pt1.). 

Toisessa portaassa seurasi pataljoona Mankonen 
Airimon takana. 

Muut joukot jäivät toistaiseksi lepoon. 

Eteneminen oli pimeässä varsin hidasta. Metsässä 
tavattiin useita vihollisosastoja, jotka pyrkivät Kianta- 
järvelle. Eräs noin kahden komppanian vahvuinen 
osasto taisteli lähes neljä tuntia kapteeni Lassilan 
joukkojen kanssa, ennen kuin se lyötynä hajosi kaikkiin 
suuntiin. Sopalaan, minne kapteeni Lassila oli jättä- 
nyt kuormastonsa, saapui myös pakeneva vihollis- 
ryhmä, joka käsitti noin 50 miestä. Pataljoonan talous- 
upseeri, res.vänrikki Miettinen, järjesti hevosmiehet ase- 
miin ja tuhosi lyhyessä, mutta kiivaassa taistelussa koko 


osaston. 

Vasta noin klo 2,00 yöllä 30. 12. Lassila ja Airimo 
olivat Kylänmäen tienhaaran pohjoispuolella vihollisen 
selässä. Yksi komppania (komppania Klass/JR 64), 
joka oli alistettuna Lassilaan, sulki maantien pohjoi- 
seen Lassilan oikean siiven kohdalla. Maantiellä oli 
joukkoja ja kuormastoja yhtenä kaaoksena. 

Vasta aamulla, kun näkyväisyys parani, saatiin 
puristus saarretun vihollisen ympäri kiinteäksi. Vihol- 
linen puski epätoivoisena pohjoiseen ja itään. Klo 
10,00 aikaan se kootuin voimin pyrki pohjoiseen. 
Yritys torjuttiin. Taistelupaikalle jäi noin 300 kaatu- 
nutta. Vallattiin noin 50 autoa, 100 hevosta ja 8 tykkiä. 
Viimeinen vastarinta murtui. Klo 12,00 aikaan saarto- 
rengas oli tyhjennetty. Koko valtava kuormasto oli 
käsissämme. Huomattava määrä vankeja ja eläviä 
hevosia teki voiton valtavaksi. 

Yön pimeässä osa vihollisia oli päässyt pakenemaan 
Kiantajärven suuntaan. 

Annoin jo klo 2,00 käskyn kapteeni Kuistiolle, 
joka palveli esikunnassani, varustaa kuorma-auto- 
retkikunnan ajamaan näitä rippeitä takaa Kianta- 


järven jäällä. 

Eversti 
Frans Uno Fagernäs 


s 





Kapteeni 
Gustaf Erik Schönberg 





Ratsumestari 
Ahti Ilmari Paavola 





Kapteeni 
Henrik Johannes Kuistio 





Retkikunta käsitti 5 kuorma-autoa. Aseistuksena 
oli yksi panssarintorjuntatykki, yksi ilmatorjuntakone- 
kivääri, 4 konekivääriä, pikakiväärejä ja konepistooleja. 
Lähtö tapahtui Haukiperän lossin luota klo 8,00. Keli 
jäällä oli raskasta. Oli äsken satanut lunta. Heikommat 
vaunut eivät pystyneet kulkemaan, vaan ne oli palau- 
tettava. 

Kapteeni Kuistio jatkoi kahdella autolla. Ajettuaan 
noin 20 km Kiantajärveä pohjoiseen hän tapasi vihollis- 
rivistön, jota vastaan avattiin tuli kaikista aseista. 
Melkein koko rivistö, noin 400 miestä, jäi kaatuneena 
paikalle. 

Syntyneessä tulitaistelussa toinen auto vioittui ja 
yksi mies haavoittui vaikeasti. 

Vioittunut auto tuotiin hinaamalla takaisin. Vielä 
paluumatkalla Kuistion retkikunta tapasi jäällä vihollis- 
ryhmiä, jotka tuhottiin. Retkikunta palasi noin 
klo 13,00. 

Joukkojen toimesta suoritettiin taistelualueen suun- 
nitelmallinen puhdistus. Partioita lähetettiin seuraa- 
maan pakenevien osastojen jälkiä. 


Järjestys palautettiin. Joukot koottiin. Ennen 

yötä JR 27:n pääosat olivat leiriytyneinä pappilan seu- 
duilla, JR 64 ja Osasto Kari Niskanselän eteläpuolella, 
Kevyt osasto Paavola kirkonkylässä. Ainoastaan pieni 
osa joukoista jätettiin Hulkonniemeen jatkamaan puh- 
distusta. 

PPP 6, joka niin kunniakkaasti oli suorittanut osuu- 
tensa Hulkonniemen taistelussa, alistettiin jo 30. 12. 
everstiluutnantti Susitaipaleen joukkoihin ja kääntyi 
suoraan taistelukentältä kohti Kuusamoa. Matkalla se 
vielä tuhosi vihollisosastoja, jotka olivat päässeet poh- 
joiseen saartoketjun läpi. 

Hulkonniemen taistelun sotasaalis oli valtava. Sen 
keruu ja poiskuljetus kesti viikkokausia. Heikosti 
aseistetut joukkoni saivat tervetulleen asetäydennyk- 
sen. Saimme käyttöömme kiväärejä, pikakiväärejä, 
konekiväärejä, panssarintorjuntatykkejä ja runsaasti 
ammuksia. = Saaliin joukossa oli mm. 6 haupitsia, 
13 kenttäkanuunaa, 6 panssarintorjuntatykkiä, 2 ilma- 
torjuntatykkiä, 4 ilmatorjuntakonekivääriä, 11 hyök- 
käysvaunua, 2 panssariautoa, 150 kuorma-autoa, 250 
hevosta ja tavaton määrä kaikenlaisia sotatarvikkeita. 


Myös vankeja kertyi noin 500. 

Ylpeydellä tiedoitettiin joukoille Ylipäällikön kiitos- 
sähkösanoma. 

Tunsin suunnatonta helpotusta. Joukkojeni taistelu- 
into ja ääretön sitkeys olivat johtaneet Suomen aseiden 
voittoon. 

Illan hämärässä, kun vihollisen lentäjät eivät voi- 
neet häiritä, joukot kokoontuivat jumalanpalvelukseen 
kiittämään Herraa, joka ei ollut joukkoaan hylännyt. 

Ei ollut aikaa lepoon. Uudet tehtävät odottivat 


divisioonaani Raatteen suunnassa. 


115 


RAATTEEN HYÖKKÄVYSTAISTELU 


Yleistilanne. Alkutaistelut Haukilassa 


ja Sanginlammella 


Venäläisten joulukuun 28 päivänä tyhjäksi rauen- 
neen hyökkäyksen jälkeen Raatteen suunnassa oli ver- 
rattain rauhallista. Sotilaskomissaari Misinin ja esikunta- 
päällikkö Volkoffin varmentamassa käskyssään joulu- 
kuun 28 päivän iltana 44. divisioonan komentaja, ken- 
raali Vinogradoff, käskee joukkoja olemaan valmiina 


hyökkäykseen tuhoamaan Suomussalmen puolustajat 


Seuraa karttoja 4 ja 5 


yhteistoiminnassa 163. divisioonan kanssa. Divisioonan 
laatimassa operatiivisessa yhteenvedossa, joka jaettiin 
joukoille uudenvuoden aattona, puhutaan vielä hyök- 
käysvalmisteluista. Naapuridivisioonan satu oli kui- 
tenkin silloin jo päättynyt. 

Äänihavainnoista päättäen vihollinen suoritti varus- 
tustöitä. Divisioonan komentaja olikin käskenyt suo- 
rittaa ensimmäisen vaiheen varustustyöt loppuun joulu- 
kuun 29 päivän iltaan mennessä. Erikoisesti tehostet- 
tiin käskyssä, että kaivantojen tuli olla täysimittaisia. 
Venäläiset, jotka yleensä olivat mestareita pioneeri- 
alalla, panivat ilmeisesti koko tarmonsa asemien varus- 
tamiseen oman hyökkäystoiminnan kustannuksella. 
Ankarat pakkaset myötävaikuttivat myös siihen, että 
joukot mielellään kaivautuivat, saadakseen edes hiukan 
suojaa talven viimoja vastaan. + 

Järvikannasten puolustus oli edelleen uskottu kap- 
teeni Mäkiselle. Asemissa olivat kapteeni Kontulan ja 
res.vänrikki Simolan paljon kokeneet kiväärikomppa- 
niat sekä res.luutnantti Kanasen konekiväärikomp- 
pania, joka sekin oli jo ehtinyt olla monessa ankarassa 


paikassa. Molemmat kanuunapatterimme, reippaiden 

päällikköjensä luutnantti Kuuselan ja vänrikki Kaasi- 
sen johdossa, tukivat puolustusta ja häiritsivät jatku- 
vasti vihollisen liikkeitä. 

Varsinaisella purolinjalla oli kaksi tukikohtaa, 
molemmat res.vänrikeiksi ylennettyjen nuorten pap- 
pien johdossa (Komulainen ja Vuoristo). Vielä kolmas 
pappismies, rauhallinen res.kornetti Virtaniemi, hoiti 
konekiväärijoukkueen johtajana päällikkyyttä tässä 
Suomussalmen Thermopylaissa. 

Kuivasjärven länsirannalla oli etulinjassa noin jouk- 
kueen vahvuinen tukikohta. Taempana oli koko Sissi- 
pataljoona Häkkinen (SP 1) reservinä. 

Maantien suunnassa pataljoona Sihvonen oli koossa 
Hautajärven kohdalla varustaen puolustusasemaa rin- 
taman murtumisen varalta. Koska vihollinen erikoi- 
sesti oli pyrkinyt kiertämään asemamme etelästä, 
annoin 28. 12. illalla siirtää kaksi komppaniaa patal- 
joona Sihvosesta Kuivasjärven länsipuolelle, jossa 
minulla tämän jälkeen oli huomattava reservi, yhteensä 
viisi komppaniaa. 

Kuten jo on käynyt ilmi, puolustus rakentui ennen 


kaikkea vihollisen häikäilemättömään häirintään, joka 

antoi sille liioitellun kuvan voimistamme ja sekoitti sen 
omat hyökkäysyritykset. Kävimme öisin pienin osas- 
toin vihollisen kimppuun lähestymällä maantietä vuo- 
roin etelä-, vuoroin pohjoispuolelta. Pyrkimyksenä oli 
aiheuttaa viholliselle jatkuvia tappioita, häiritä kulje- 
tuksia ja joukkojen yörauhaa. Näistä lukuisista partio- 
retkistä res.vänrikki Komulaisen ja res.vänrikki Larvon 
tervehdyskäynti Haukilassa itse jouluaattona ansaitsee 
erikoisen maininnan. 

Tiedustelu osoitti, että koko maantienvarsi aina 
Likoharjuun saakka oli varustettu ja miehitetty. Venä- 
läisen taktiikan mukaan joukot varmistautuivat joka 
suuntaan. Kuivas- ja Kuomasjärvien itärannat olivat 
nyttemmin täynnä pesäkkeitä. Haukilan ympärillä oli 
laaja korsujärjestelmä, joka ulottui noin 2 km maan- 
tieltä. Tällä alueella oli huomattavasti joukkoja. 
Kuten myöhemmin kävi ilmi, siinä oli koko rykmentti 
N:o 25, yksi pataljoona rykmentistä N:o 146, kaksi 
hyökkäysvaunukomppaniaa ja tiedusteluosasto. Tykis- 
töä oli erittäin runsaasti. Paitsi jalkaväen omaa 
tykistöä oli kaksi patteristoa 122. tykistörykmentistä 


asemissa. 

Rykmentti N:o 305 oli pääosillaan Haukilan aukea- 
mien ja Puraksen tienhaaran välillä. Kokkojärven— 
Tyynelän seuduilla oli myöskin paljon joukkoja, 146. 
jalkaväkirykmentin pääosat. Näistä joukoista oli ase- 
tettu varmistus Eskolaan ja maantievartioita Liko- 
harjun ja Kokkojärven välillä. Tietä varmistamassa 
oli, paitsi panssariautoja ja hyökkäysvaunuja, yksi 
kiväärijoukkue kilometriä kohti. 

Puraksen maantien ja Likoharjun välillä oli todettu 
huomattava hiihto-osasto, joka kaikesta päättäen tois- 
taiseksi ainoastaan piti hiihtoharjoituksia. 

Uudenvuoden aattona otti kapteeni Sihvonen pääl- 
likkyyden järvikannaksilla. Miehitys jäi suurin piirtein 
ennalleen. Ainoastaan res.luutnantti Kanasen kone- 
kiväärikomppania vaihdettiin kapteeni Sihvosen omaan 
konekiväärikomppaniaan, jonka päällikkönä oli res.- 
luutnantti Ponkala, hänkin koeteltu ankarissa paikoissa. 
Komppania Kananen liittyi jälleen pataljoonaansa, 
Er.P. 15. 

Partiot, jotka edellisenä yönä olivat käyneet Tyy- 
nelässä ja Saukossa, ilmoittivat kylät vapaiksi viholli- 


sista. Likoharjussa oli myös tavattu ainoastaan jouk- 

kueen vahvuinen varmistusosasto. Haukilassa, ase- 
miemme edessä, oli sen sijaan kaikki ennallaan. Vihol- 
linen jatkoi läpi yön asemiensa varustelua. 

Tiedustelu antoi kuvan, että vihollinen oli vetänyt 
osan joukoistaan taaksepäin, kuten samoihin aikoihin 
oli tapahtunut pohjoisempana, Juntusrannassa ja Sal- 
lassa. 

Uudenvuoden aattona suoritettu oma ilmatiedustelu 
totesi rajan takana paljon joukkoja, mikä seikka vah- 
visti mainittua otaksumaa. 

Päätin suorittaa uudenvuoden yönä väkivaltaisen 
tiedustelun Haukilaan, hankkiakseni selvyyden viholli- 
sen voimista ja aikomuksista. 

Tämän tehtävän uskoin kapteeni Mäkiselle, joka 
sai käyttöönsä kapteeni Häkkisen sissipataljoonan ja 
komppania Kontulan, joka kokoonpantuna Suomus- 
salmen omista reserviläisistä tunsi maaston yksityis- 
kohdat. Yksi konekiväärijoukkue ja yksi panssarin- 
torjuntatykki liitettiin osastoon. 

Hyökkäyskäskyn mukaan kapteeni Häkkisen tuli 
tunkeutua Haukilaan Kuivasjärven eteläpuolitse edeten 


ja pyrkiä Haukilasta edelleen maantien suunnassa län- 

teen. Kapteeni Kontulan tehtävänä oli sivustasta hyö- 
kätä Kuivasjärven itärannassa todettujen pesäkkeiden 
kimppuun. 

Eteneminen alkoi klo 5,00. Sissipataljoona kohtasi 
heti liikkeelle lähdettyään huomattavan vihollisosas- 
ton, joka oli etenemässä etelään ja todennäköisesti 
aikoi kiertää Kuivasjärven. Löydetyistä asiakirjoista 
päättäen tämä osasto oli kokonainen pataljoona 
(11/25), sama, joka 28. 12. oli hyökännyt tässä 
suunnassa. 

Hämärässä metsässä syntyi ankara taistelu. Kap- 
teeni Häkkisen iskiessä kerta toisensa jälkeen vihollisen 
sivustoihin tungettiin vähitellen vihollinen kohti Hau- 
kilaa. Aamupäivällä kapteeni Häkkinen oli päässyt 
Haukilaa suojaavan korsurivin edustalle. 

Sissit kävivät konepistoolein ja käsikranaatein hyök- 
käykseen. Useita pesäkkeitä nujerrettiin. Vihollisen 
tuliaseet oli taitavasti sijoitettu ja tuli päivänvalossa 
tarkka. Yhä enemmän haavoittuneita ja kaatuneita 
oli vedettävä ahkioilla taaksepäin sidontapaikkaan. 
Taistelussa kaatui muiden joukossa fres.vänrikki 


Aarne Lahdenperä, päästyään juuri miestensä kanssa 

vihollisen vahvaan tukikohtaan. Hänen veljensä, 
myös res.vänrikki, kaatui muutamaa päivää myö- 
hemmin. 

Komppania Kontula eteni päättäväisesti ja puhdisti 
Kuivasjärven itärannan pesäkkeistä noin kahden kilo- 
metrin pituiselta osalta. Armoton kohtalo katkaisi 
silloin kapteeni Kontulan tien. Tämä rohkea soturi, 
joka oli ehtinyt olla miestensä kanssa niin monessa 
taistelussa, haavoittui kuolettavasti. Miehet kantoivat 
kuolevan päällikkönsä linjojen taakse. Johtajan pois- 
tuttua paikaltaan eteneminen pysähtyi, kuten niin 
usein sodassa tapahtuu. Komppanian voima oli mur- 
rettu tältä päivältä. 

Kun vähitellen kävi ilmeiseksi, etteivät taisteluun 
asetetut voimat saavuttaisi suurempaa menestystä 
ilman kohtuuttomia tappioita, annoin puolen päivän 
aikaan vetää joukot taaksepäin. Käskin niiden miehit- 
tää puolustukseen sopivan maastonkohdan noin 3 km 
Haukilasta etelään. Nämä asemat muodostaisivat lähtö- 
linjan tulevaa toimintaa varten. Tarkoitukseni oli 
nimittäin käydä ensi tilassa uudelleen Haukilan kimp- 


puun. 

Jo aamulla klo 6,00 olin käskenyt everstiluutnantti 
Mäkiniemen esikuntineen sekä pataljoona Lassilan siir- 
tyä kapteeni Häkkisen entiselle leirialueelle Kuivas- 
järven länsipuolelle. Kolme tuntia myöhemmin myös 
pataljoona Airimo sai käskyn seurata Kuivasjärvelle. 

Alistin everstiluutnantti Mäkiniemelle kaikki Kuivas- 
järven suunnassa olevat joukot ja annoin hänelle käs- 
kyn hyökätä Haukilaan seuraavana aamuna. 

Rinnan näiden valmistavien hyökkäysten kanssa, 
joiden tarkoituksena oli vihollisen sitominen ja sen voima- 
ryhmityksen selvittäminen, kypsyi suunnitelma koko 
vihollisdivisioonan lyömiseksi. 

Kaikesta päättäen Raatteen kautta tulleet vihollis- 
voimat olivat edelleen maantien varrella, jonka molem- 
min puolin ne olivat varustaneet puolustusasemia. 
Pääosa oli Haukilan -Kokkojärven alueella valmiina 
hyökkäykseen. Huomattavia osia oli kuitenkin kauem- 
pana idässä, varsinkin rajan takana, mistä saattoi 
odottaa lisäjoukkoja. 

Vihollisen tuhoaminen edellytti ennen kaikkea, että 
siltä katkaistaisiin kaikki yhteydet itään. Myös apu- 


voimien saapuminen idästä oli kaikin keinoin estettävä. 

Kun tämä oli tapahtunut, oli rivistö sivustaiskuilla 
paloitettava osiin ja nämä saartaen tuhottava. 

Vihollisen sivustaan pääsi helpoimmin etelästä käyt- 
tämällä hyväksi vesistöreittiä Alanteenjärvi—Pärsä- 
mönselkä— Vuokini ärvi, joka on yhdensuuntainen Raat- 
teen maantien kanssa noin 8—10 km maantien etelä- 
puolella. 

Jo joulukuun lopussa, ennen Hulkonniemen tais- 
telun päättymistä, olin antanut käskyn autotien avaa- 
misesta pitkin näitä vesistöjä. Tämän tien avulla oli 
minulla tarkoitus siirtää everstiluutnantti Fagernäsin 
ja majuri Karin joukot Vuokinjärven ja Pärsämön- 
selän pohjoispuolelle toimintaa varten Raatteen tiellä 
olevan vihollisen sivustaan. Annoin myös avata hevo- 
silla liikennöitävän huoltotien Moisiovaarasta suoraan 
Pärsämönselän etelärantaan. Moisiovaaraan, jonne 
voitiin aurata autotie, sijoitettiin etukäteen ampuma- 
tarvike- ja muonavarastoja joukkoja varten. 

Tie- ja siltakomppaniani teki työtä ponnella. Virta- 
paikoissa oli noustava kovalle maalle, oli tasoitettava 
ja jäädytettävä. Vähitellen tie valmistui, aluksi kui- 


tenkin vain hevosliikennettä varten. 

Uudenvuoden päivänä lähetin Kevyt osasto Paa- 
volan ensimmäisenä etenemään tätä uutta tietä, tavoit- 
teena Sanginlammen maasto Pärsämönselän pohjois- 
puolella. Osaston tehtävänä oli varmistaa ja tiedustella 
Raatteen maantien suuntaan. Jo ennestään TO 2 toimi 
tällä alueella. Sen tiedusteluelimet olivat äsken toden- 
neet, että vihollinen oli miehittänyt Eskolan, joka tähän 
asti oli ollut vapaa vihollisista. 

Samana päivänä annoin käskyn joukkojen ryhmit- 
tymisestä tulevaa ratkaisua varten. Everstiluutnantti 
Fagernäsin ja majuri Karin joukot saivat käskyn seu- 
raavana päivänä siirtyä ylempänä mainitulle ryhmitys- 
alueelle. Joukkosiirtojen salaamiseen oli kiinnitettävä 
erityistä huomiota, ja tästä syystä marssi oli keskeytet- 
tävä valoisaksi ajaksi. 

Kevyt osasto Paavola saapui tammikuun 1 päivän 
iltana noin 25km marssin jälkeen Mäkelän taloon 
Pärsämönselän eteläpuolella ja asettui levolle. Varhain 
seuraavana aamuna ratsumestari Paavola lähetti par- 
tion Pärsämönselän pohjoispuolelle Sanginlammen suun- 
taan. Partio ei tavannut vihollisia. Klo 9,00 aikaan 


osasto ylitti Pärsämönselän päästen onnellisesti ran- 

taan. Vähän matkaa edettyään osaston kärki sai kii- 
vasta kivääri- ja pikakivääritulta ylempänä rinteellä 
olevan Sangin talon luota. Kärki, res.vänrikki Karvan 
johdossa, jäi sitomaan vihollista rintamassa komppania 
Vilpon kiertäessä metsän kautta. Ankaran hyökkäyk- 
sen jälkeen vihollinen väistyi. Osaston jatkaessa etene- 
mistään se kohtasi vahvan vihollistukikohdan Sangin- 
lammen eteläpään korkeudella. Varustustyöt olivat 
par'aikaa käynnissä. Partiomme eivät olleet aikai- 
semmin tavanneet vihollisia näillä seuduin. 

Vihollisella oli käytettävänään runsaasti konetuli- 
aseita, pari hyökkäysvaunua ja ainakin kaksi tykkiä. 

Kevyt osasto kävi päättäväisesti hyökkäykseen. 
Konekiväärimme tekivät parhaansa. Alikersantti Ant- 
tila vaimensi tarkalla tulellaan yhden tykin ja yhden 
konekiväärin. Vihollisen tuliylivoima oli kuitenkin 
lijan suuri. Osaston tappiot kasvoivat. Muiden jou- 
kossa kärjen reipas johtaja, res.vänrikki Karva, sai 
sankarikuoleman. 

Kaikista ponnistuksista huolimatta osasto ei pys- 
tynyt karkottamaan vihollista varustetuista ase- 


mistaan. 

Ratsumestari Paavola lähetti nyt komppania Hapu- 
ojan katkaisemaan tien vihollisaseman takana. Komp- 
pania pääsikin tavoitteeseen vasemmalta kiertäen. 
Illalla Hapuoja yritti edetä aseman selustaan, mutta 
varuillaan oleva vihollinen esti voimakkaalla kone- 
kivääritulella kaikki lähestymisyritykset. Yöksi Kevyt 
osasto jäi asemiinsa pitäen vihollisvarustuksen saarret- 
tuna. 

Everstiluutnantti Mäkiniemen hyökkäys Haukilaan 
alkoi 2. 1. aamuyöllä. Patalj oona Lassila eteni kapteeni 
Häkkisen käyttämän hyökkäystien itäpuolella ja pääsi 
maantien lähettyville noin 1'/, km Haukilasta itään. 
Yllätetty vihollinen teki vimmatuita vastaiskuja sekä 
Haukilan että Tyynelän suunnasta. Mukana seuran- 
neiden pioneerien avulla kapteeni Lassilan onnistui 
rakentaa vahva murros Tyynelän suuntaan. Yksi 
hyökkäysvaunu kohtasi pian tuhonsa yrittäessään 
murroksen läpi. Myöhemmin saatiin myös tie murros- 
tetuksi Haukilaan päin. Murrosten väliin jäi tällöin 
huomattava kuormasto, joka vähitellen tuhottiin, ja 
yksi hyökkäysvaunu, joka suurten ponnistusten jälkeen 


saatiin tuleen. Näin oli Haukilassa oleva huomattava 

Raskasta tykistöä hylättynä. 


*TIPPATJOUON-MMYINE NIJETTEA 





vihollisosasto eristetty muista joukosta. Pataljoona 
Lassila kaivautui, voidakseen pysyä asemissaan viholli- 
sen rynnistyksistä huolimatta. 

Pataljoona Lassilan vasemmalla puolella eteni 
pataljoona Airimo päästen päivän kuluessa maantien 
läheisyyteen Haukilan kohdalla. 

Pataljoonat jäivät asemiinsa. Annoin everstiluut- 
nantti Mäkiniemelle käskyn järjestää joukot niin, että 
ne todellisen ylivoiman uhatessa pääsisivät vetäyty- 
mään takaisin. Lassilan ja Airimon aseman vahvista- 
miseksi siirrettiin 2. 1. illalla kapteeni Häkkisen sissi- 
pataljoona lähemmäksi Haukilaa. Pataljoona miehitti 
puolustusaseman, joka saattoi palvella vastaanotto- 
asemana siinä tapauksessa, että hyökkäysjoukot pako- 
tettaisiin perääntymään. Pataljoona Häkkinen lähetti 
myös tiedustelupartioita pataljoona Lassilan oikean 
siiven itäpuolelle. 

Taistelut jatkuivat Haukilassa koko yön. Aamu- 
yöstä kapteeni Lassila sai perille panssarintorjunta- 
tykkinsä ja sairaankuljetusreet. Ne tulivat pataljoo- 
nan tarmokkaan lääkärin, res.lääkintäluutnantti Leh- 


don johdossa ja aivan »kreivin aikaan». Vihollisen 

hyökkäysvaunut ja panssariautot kävivät nimittäin 
heti aamulla murrosten kimppuun pyrkien ne poista- 
maan. Panssarintorjuntatykkimme saivat kerrankin 
otollisia maaleja. Muutamassa tunnissa tykkijoukkue, 
res.vänrikki Pitkäsen johdossa, tuhosi 7 vaunua. Tuho- 
tut vaunut muodostivat nyt erinomaisen murroksen, 
jota vihollinen ei enää pystynyt raivaamaan tieltään. 

Kun murrosten poistaminen oli epäonnistunut, 
vihollinen ryhtyi ahdistamaan kapteeni Lassilan sivus- 
toja. Kaikki yritykset torjuttiin. Sivustoille rakennet- 
tiin piikkilankaesteitä. 

Everstiluutnantti Fagernäs oli lähtenyt marssille 
varhain aamulla tammikuun 2 päivänä ja oli perillä 
ryhmitysalueellaan Heikkilän kylässä klo 17,00 aikaan. 
Majuri Karin joukot jättivät käskyn mukaan leiri- 
alueensa hämärän tultua ja saapuivat perille määrä- 
paikkaansa Pärsämönselän lounaispuolelle noin klo 19,00. 
Joukot majoittuivat taloihin ja osittain telttoihin. 

Joukkojeni tulevan toiminnan kannalta Sangin- 
lammen tilanne oli selvitettävä nopeasti. Kevyt osasto 
Paavolan voimat eivät näyttäneet siihen riittävän. 


Annoin tämän vuoksi keskiyöllä tammikuun 3 päi- 

vää vasten majuri Karille käskyn karkottaa viholli- 
nen Sanginlammelta ja edetä osastoineen Eskolaan, 
jonka kautta osaston käyttö tulevassa hyökkäyksessä 
oli suunniteltu. Osasto Paavola alistettiin majuri 
Kariin Sanginlammen hyökkäystä varten. Lähetin 
myöskin yön aikana majuri Karille kanuunajaoksen 
ja yhden panssarintorjuntatykin. 

Majuri Karin hyökkäys alkoi 3.1. noin klo 16,00 
hämärän jo laskettua. Yksi komppania Er.P. i15:stä 
eteni taistelukosketukseen maantien suunnassa ennes- 
tään asemissa olevan komppania Vilpon vahvistami- 
seksi. Koko pataljoona IV/KT-Pr., luutnantti Karhu- 
sen johdossa, kiersi Sanginlammen itäpuolitse. Sen 
tehtävänä oli hyökätä vihollisen selkään pohjoisesta. 

Vihollinen oli nytkin varuillaan. Luutnantti Kar- 
husen joukkoja vastaan kohdistettiin erittäin ankara 
tuli. Ei päästy sanottavasti eteenpäin. Vihollinen, joka 
tietenkin tunsi asemansa epämiellyttäväksi, yritti 
yöllä klo 3,00 aikaan murtautua pohjoiseen. Yritys 
kuitenkin torjuttiin. Nuori, uljas komppanianpääl- 
likkö, res.vänrikki Siitonen, kaatui tässä yöllisessä 


kamppailussa. 

Seuraavana aamupäivänä, noin klo 11,30, luutnantti 
Karhunen kävi ratkaisevaan hyökkäykseen. Vastarinta 
oli edelleen kova. Joukot rynnistivät pelottomasti 
korsujen kimppuun. Tie oli saatava auki omille jou- 
koille. Myös etelästä ahdistettiin vihollisen asemia. 
Sitkeästi taistellen joukot valloittivat pesäkkeen toi- 
sensa jälkeen. Klo 15,00 aikaan vastarinta oli täydel- 
leen murrettu. 

Sanginlammen taistelupaikalta laskettiin 260 kaa- 
tunutta vihollista ja 50 kuollutta hevosta. Vankeja 
otettiin noin 40. 

Sotasaalis oli runsas: 2 kenttäkanuunaa, 1 ilma- 
torjuntakonekivääri, 10 konekivääriä, 11 pikakivääriä, 
lukuisia autoja, vankkureita ja erilaisia sotatarvikkeita. 
Tukikohdassa olleet hyökkäysvaunut olivat jo ensim- 
mäisenä taisteluyönä pujahtaneet komppania Hapuojan 
läpi pohjoiseen. 

Välittämättä Sanginlammella riehuvasta taistelusta 
majuri Kari jo aamuyöllä 4. 1. antoi kapteeni Harolan 
johtaman Er.P. 15:n edetä taistelukentän ohitse Esko- 
laan. Tämän etenemisen helpottamiseksi olin edelli- 


senä päivänä käskenyt kapteeni Häkkisen lähettää 

yhden komppanian Kuivasjärveltä maaston halki 
Eskolan pohjoispuolelle katkaisemaan maantien. Teh- 
tävä suoritettiin onnellisesti: Komppania pysyi pai- 
koillaan, kunnes Er.P. 15 aamuvarhain 4.1. otti Esko- 
lan hallitsevan maaston haltuunsa. 

Everstiluutnantti Fagernäs ryhtyi antamani käs- 
kyn perusteella 3.1. tulevan hyökkäyksen edellyttä- 
miin valmisteluihin. Olin paikallisilta poliisiviranomai- 
silta hankkinut mahdollisimman tarkat tiedot etenemis- 
mahdollisuuksista Vuokinjärven seuduilta Raatteen 
maantielle, jossa suunnassa everstiluutnantti Fager- 
näsin joukkojen käyttö oli suunniteltu. Pataljoonille 
oli jaettu oppaita, jotka tarkoin tunsivat tämän kulma- 
kunnan. 

Pidin tärkeänä, että Raatteen maantie katkaistai- 
siin mahdollisimman lähellä rajaa. Taistelun päät- 
tyessä voittoomme, jota en Hulkonniemen voiton jäl- 
keen hetkeäkään epäillyt, oli samalla koko Suomus- 
salmi vapautettava vihollisista rajanpintaa myöten. 

Tämän vuoksi olin käskenyt avata tien Raatevaaraa 
kohti. Matka on noin 12 km. Vanha talvitien pohja 


oli olemassa. Toistaiseksi tie oli avattava vain puoli- 

väliin, Linnalammen korkeudelle, minne oli asetettava 
varmistusosasto. 

Maaston puolesta tien katkaiseminen oli tehokkain 
Purasjokilinjalla, missä Er.P.15 sodan alkupäivinä 
menestyksellisesti torjui usean vihollishyökkäyksen. 
Joki on noin 8 m leveä, ja saatujen tietojen mukaan 
se vielä oli sulana. 

Näillä seuduin oli myös aina todettu vihollisjouk- 
koja, joiden kimppuun oli päästävä. Annoin tämän 
vuoksi everstiluutnantti Fagernäsille käskyn avata 
etukäteen tien Honkajärvelle ja asettaa joukkueen 
varmistamaan tien päätekohtaan. 

Salaamissyistä ei teitä saatu rakentaa pitemmälle 
eikä tiedustelua toistaiseksi ulottaa maantielle saakka. 
Vakoiluvaaran takia annoin kuljettaa taaksepäin kaikki 
siviiliasukkaat, joita vielä oli jossain määrin näillä syrjä- 


seuduilla. 


JR 65:n saapuminen Suomussalmelle 


Tammikuun 2 päivänä, keskitysmarssien jo alettua, 
oli minulle saapunut yllättävä, mutta erittäin ilahdut- 


tava tieto lisävoimien tulosta. JR 65, joka oli ollut 

everstiluutnantti Susitaipaleen käytössä, oli ilmoituk- 
sen mukaan, yhtä pataljoonaa lukuunottamatta, vapaa 
liittymään divisioonaan, johon se jo ennestään luettiin 
kuuluvaksi. 

Valitettavasti rykmentti oli 50 km päässä Suomus- 
salmen pohjoisosassa. Kuusamon maantie oli aurattu 
ainoastaan Käkimäen taistelupaikoille asti. Autokul- 
jetusta ei näin muodoin voitu ajatella. 

Annoin rykmentille käskyn siirtyä Suomussalmelle 
marssien. Joku määrä kuljetusautoja asetettiin käy- 
tettäväksi avattua tieosaa varten. Tarvitsin tämän 
voimanlisän, jota en ollut ottanut laskelmissa huomioon, 
voidakseni saartaa Haukilassa olevan vihollisen tehok- 
kaasti myös pohjoisesta. Tähän tehtävään rykmentti 
ehkä vielä ehtisi. 

JR 65, komentajana everstiluutnantti evp. R. Man- 
delin, oli kuten JR 64 perustettu kaikessa kiireessä. 
Varustus oli puutteellista. Telttoja oli koko rykmen- 
tissä vain 8 kappaletta. 

Upseeristo oli melkein kauttaaltaan reservistä. Mie- 
histö oli kokoonpantu Tampereen ja Porin seudun 


reserviläisistä sekä Porin rykmentin alokkaista. 

Näistä puutteista huolimatta iloitsin rykmentin 
saapumisesta. JR 65 tuli sittemmin kuulumaan divi- 
sioonaani aina sodan loppuun saakka ja täytti tehtä- 
vänsä kaikella kunnialla. 

Rykmentin ensimmäiset osat saapuivat myöhään 
illalla tammikuun 3 päivänä osoittamalleni leiri- 
alueelle, 4 km Kuomasjoen länsipuolella. Marssi oli 
ollut erittäin raskas lumituiskun ajaessa tien umpeen. 
Kuormastot eivät jaksaneet seurata. Loppuosa saa- 
pui seuraavana päivänä, viimeiset vasta iltayöllä. 

En voinut suoda väsyneelle rykmentille aikaa lepoon. 
Olin päättänyt sijoittaa osan rykmentistä kapteeni 
Sihvosen —puolustusasemiin Kuivasjärven -Kuomas- 
järven kannaksille, saadakseni asemissa olevat, taiste- 
luun tottuneet joukot irti lähestyvää ratkaisutaistelua 
varten. lämän tehtävän sai jääkärikapteeni evp. 
Hyppölän johtama II/JR 65. Asemien vanhasta 
miehitysjoukosta jätettiin kuitenkin puolustuksen 
rungoksi komppania Simola, kranaatinheitinjoukkue 
Lehtinen ja pioneerijoukkue Eskola. 

III/JR 65, joka oli jääkärikapteeni evp. Flinkin 


johdossa, sai käskyn siirtyä Kuomasjärven länsipuo- 

lelle, Luttolaan. Yhden komppanian, ainoan, joka patal- 
joonasta oli perillä Suomussalmella käskynannon het- 
kenä, tuli siirtyä Kuomasjärven itäpuolelle Kotvalaan, 
jossa Kevyt osasto Volanen ja res.vänrikki Larvon 
tiedusteluosasto jo olivat valmiina iskemään vihollis- 
rivistöön pohjoisesta. Kevyt komppania oli palannut 
Röntylästä uudenvuoden päivänä. Res.luutnantti Vo- 
lanen otti tässä vaiheessa komppanian Ppäällikkyy- 
den vastaan luutnantti Rannilalta, joka siirtyi esi- 
kuntaani. 

Vaihdot ja siirrot toimeen pantiin 4. 1. iltaan men- 
messä. 

Oma ilmatiedustelu havaitsi päivällä runsaasti kuor- 
mastoja matkalla itään. Pyrkikö vihollinen todella 
ulos verkosta? Haukilan luona tie oli katkaistu, mutta 
idempänä vihollisella vielä oli liikkumavapaus. Käskin 
res.luutnantti Volasen ja res.vänrikki Larvon osastoja 
siirtymään lähemmäksi maantietä, jotta ne voisivat 
tukea kapteeni Lassilaa mahdollisen läpimurtoyrityk- 


sen sattuessa. 

Hyökkäyssuunnitelma ja ryhmittyminen 


Hyökkäystä ei voinut lykätä. Ryhmien komentajat 
olivat saaneet toimintaohjeensa jo ennen joukkojen 
uudelleen ryhmitystä. Lopullisen hyökkäyskäskyn 
annoin tammikuun 4 päivän aamuna. Seuraavana 
aamuna ratkaisutaistelun tuli alkaa. 

Joukot oli jaettu neljään ryhmään, joista kulla- 
kin oli oma tehtävänsä. Niiden kokoonpano oli 
seuraava: 

ryhmä Fagernäs: JR 64 (paitsi I/JR 64); 

ryhmä Kari: Er.P.15, IV/KT-Pr. ja I/JR 64; 

ryhmä Mäkiniemi: JR 27 ja SP1T; 

ryhmä Mandelin: JR65 (paitsi I/JR 65), komp- 
pania Simola, Kevyt osasto Volanen ja TO 1. 

Tykistö oli jaettu siten, että 11/, patteria tuki 
everstiluutnantti Mäkiniemen hyökkäystä. Yksi jaos 
oli alistettu majuri Karille. 

Reservikseni olin jättänyt Kevyt osasto Paavolan 
Sanginlammelle, yhden komppanian JR 64:stä Kerä- 
lään ja komppania Vuoriston Kuivasjärven länsipuo- 
lelle. 

Eri ryhmien tehtävät oli määritelty hyökkäys- 
käskyssä ja komentajille antamissani €suullisissa 
ohjeissa. 

Everstiluutnantti Fagernäsin osaksi lankesi lähinnä 
estää apujoukkojen saapuminen rajan takaa. Tässä 
mielessä hänen tuli pienemmillä osilla edetä 
Raatteeseen, rajan läheisyyteen, ja €pääosillaan 
Purasjoelle, missä tie oli ehdottomasti suljettava. 
Hänen tuli myöskin tuhota Purasjoen seuduilla 
todetut ja sinne ehkä lännestä purkautuvat vihollis- 
voimat. 

Majuri Karin tehtävänä oli saartamalla lyödä ne 
huomattavat vihollisvoimat, jotka olivat koossa Kokko- 
järven Tyynelän maastossa ja osillaan edetä itää kohti 
yhteistoimintaan everstiluutnantti Fagernäsin jouk- 
kojen kanssa. 

Everstiluutnantti Mäkiniemen tuli jatkaa aloitta- 
maansa hyökkäystä Haukilaan. Tätä hyökkäystä tuki 
everstiluutnantti Mandelinin osat saartamalla Hauki- 


laa pohjoisesta. 


139 


Ensimmäinen hyökkäystpäivä 


Ryhmä Fagernäs 


Everstiluutnantti Fagernäsin joukot ryhtyivät ete- 
nemään ryhmitysalueeltaan Vuokinjärven pohjoispuo- 
lella heti keskiyön jälkeen tammikuun 5 päivänä. 
Oikealla komppania Lavi, vahvistettuna yhdellä kone- 
kiväärijoukkueella, kahdella pioneeriryhmällä ja kah- 
della kranaatinheittimellä, eteni puoliväliin avattua 
talvitietä, joka Vänkästä johtaa Raatteen tielle, noin 
1!/, km rajalta. Komppanian eteneminen oli vaival- 
loista. Noin 6 km:n pituisella taipaleella Linna- 
lammelta Raatteeseen tie oli täysin ummessa. 
Maasto oli soista, eivätkä pahimmat suokohdat vielä 
kestäneet hevosen painoa. Ainoastaan jalkaväen ja 
pioneerien auttamina kuormasto vähitellen pääsi 
eteenpäin. Ajan voittamiseksi komppanian pääosa 
hiihti edelle ja saavutti maantien puolen päivän 
aikaan. 

Raatteen taloryhmä oli, kuten kaikki muutkin asu- 
tukset Raatteen maantien varrella, vihollisen miehit- 


tämä. Arvioltaan noin komppanian vahvuinen osasto, 

todennäköisesti rajavartiojoukkoja, piti paikkaa hal- 
lussaan. Pesäkkeitä oli kaikkien talojen ympärillä. 

Lavin osasto meni asemiin maantien eteläpuolelle 
halliten tulellaan itse maantietä. Se ei kuitenkaan 
aukean maaston vuoksi pystynyt rakentamaan murrosta 
tielle. Tulitaistelu jatkui iltaan asti. 

Koska komppanialla ei ollut telttoja, annoin illalla 
luvan vetää pääosan taaksepäin ensimmäisiin taloihin, 
jotka sijaitsivat noin 5km maantieltä. 

Päivän taisteluissa komppania oli onnistunut tuhoa- 
maan muutamia kuorma-autoja, jotka yrittivät ajaa 
maantietä pitkin länteen. 

Everstiluutnantti Fagernäsin pääosa eteni rykmen- 
tin komentajan johdossa Heikkilästä metsän kautta 
kohti Likoharjua. Heikko ajotie oli etukäteen avattu 
puoliväliin, Honkajärvelle. Loppumatkalla tie oli ole- 
maton ja maasto vaikeakulkuista. Uusi tie avattiin 
siten, että kärjessä ajoi useita tyhjiä rekiä. Näiden 
jälkeen seurasi muutamia puoleksi kuormattuja rekiä 
ja lopuksi täysin kuormatut ajoneuvot. 

Etumaiset osat saivat kosketuksen viholliseen saa- 


puessaan päivän valjetessa Likolammen seuduille, välit- 

tömästi maantien eteläpuolelle. Tiellä nähtiin liikku- 
van joukkoja, autoja ja jokunen hyökkäysvaunu. Jo 
hiukan aikaisemmin everstiluutnantti Fagernäsin lähet- 
tämä pioneerikomennuskunta pääsi maantielle Mylly- 
ojan luona, noin 4 km idempänä. Pioneerit räjäyttivät 
maantiesillan ja tuhosivat henkilöauton matkustaji- 
neen. Yritys räjäyttää myös Purasjoen maantiesilta 
raukesi vihollisen valppauden takia. 

Koska ei voitu havaita varustettuja asemia, eversti- 
luutnantti Fagernäs päätti hyökätä Likoharjuun odot- 
tamatta panssarintorjuntatykkejään, jotka aisojen kat- 
keamisen takia olivat jääneet jälkeen. 

Joukot ryhmittäytyivät hyökkäykseen metsään 
noin 300 m Likoharjun talon eteläpuolella. Etulinjaan 
asetettiin kaksi komppaniaa, molemmat vahvistettuna 
konekiväärijoukkueella. Kranaatinheitinkomppania oli 
asemissa valmiina tukemaan hyökkäystä. 

Eteneminen alkoi noin klo 10,00. Maantien etelä- 
puolella oli kätkeytyneinä muutamia pikakivääripesäk- 
keitä, jotka nujerrettiin rynnäköllä. Maantien var- 
resta, joka osoittautui olevan täynnä pesäkkeitä, avat- 


tiin nyt äkkiä ankara konekivääri- ja pikakiväärituli 

hyökkääjiä vastaan. Myös hyökkäysvaunuja riensi 
paikalle. ”Toistuneista yrityksistä huolimatta joukot 
eivät päässeet Likoharjuun. 

Pian havaittiin, että lännestä virtasi apujoukkoja 
ahdistetun vihollisen asemiin. Tulitaistelu oli toden- 
näköisesti hälyttänyt Mäntylässä olevat voimat, jotka 
nyt kuorma-autoilla ajoivat taistelupaikalle. Joukot 
kuuluivat apujoukkoon, joka juuri autoilla oli saapunut 
44. divisioonan avuksi. 

Everstiluutnantti Fagernäs lähetti res.luutnantti 
Laitakarin joukkueineen Mäntylän suuntaan estämään 
apujoukkojen perille tulon. Joukkue toimi pelottomasti 
liikkuen maantien eteläpuolella. Se tuhosi väijytys- 
asemista useita autoja ja kävi menestyksellistä tais- 
telua jalkaväki- ja ratsuväkiosastojen kanssa. 

Ilalla kuutamon valossa everstiluutnantti Fager- 
näs hyökkäsi uudelleen kranaatinheitintulivalmistelun 
jälkeen. Likolammen pohjoispuolella päästiin jo maan- 
tielle. Vihollinen kävi kuitenkin idästä hyökkäys- 
vaunujen ja tykistön tukemana vastahyökkäykseen, 
joka pakotti oikean siipemme vetäytymään lähellä ole- 


van metsän suojaan. Everstiluutnantti Fagernäs heitti 

nyt tuleen toisessa portaassa edenneen res.luutnantti 
Ramsayn komppanian. Komppania pääsi välittömästi 
maantien eteläpuolelle, missä se torjui vihollisen tois- 
tuvat hyökkäykset. Tässä kovassa taistelussa kun- 
nostautui erikoisesti res.luutnantti Ramsay, joka 
urhoollisesti pystyssä kulkien neuvoi ja rohkaisi 
miehiään. 

Pidin erittäin tärkeänä, että Purasjoen silta saatai- 
siin hävitetyksi. Iämä onnistuikin useiden yritysten 
jälkeen klo 22,00 aikaan. Nyt voitiin katsoa, että maan- 
tie oli ehdottomasti katkaistu. 

Vasta puolenyön aikana vaimeni vihollisen toiminta. 
Yö oli tukalan kylmä, 35* pakkasta. Telttoja ei ollut 
käytettävissä. Koska vihollisen vastarinta Purasjoella oli 
ollut odotettua kovempi, annoin illalla everstiluutnantti 
Fagernäsin käytettäväksi reservikseni pidättämäni o. 


komppanian. 


Ryhmä Kari 


Majuri Karin joukot olivat hyökkäyspäivän aamulla 
ryhmitettyinä seuraavasti. Er.P. 15, kapteeni Harolan 


johdossa, oli edellisenä aamuna miehittänyt Eskolan, 

Kapteeni 
Osmo Eino Karhunen 


Kapteeni 
Reino Albin Mankonen 

noin 3!/, km Kokkojärven tienhaarasta, ja työntänyt 
varmistusosaston Eskolan pohjoispuolelle. Pataljoona 
Mankonen (I/JR 64) oli myös edellisenä päivänä saa- 
punut Eskolan maastoon. IV/KT-Pr., luutnantti Kar- 
husen johdossa, oli Sanginlammen ankaran taistelun 
jälkeen jätetty telttaleiriin 3 km Eskolan etelä- 
puolelle. 

Majuri Kari oli päättänyt hyökätä maantien var- 
relle pesiytyneen vihollisen kimppuun sekä idästä että 
lännestä, saattaakseen vihollisen ahtaalle Kokkojärven 
ja Teerisen väliselle kannakselle. Pataljoona Mankosen 
tehtävänä oli edetä maantien suunnassa Kokkojärven 
tienhaaraan ja sulkea tienhaaran kohdalla vihollisen 
perääntymistiet itään. Osilla oli edettävä myös Sauk- 
koon. Pataljoonalle alistettiin tykkijaos, yksi panssarin- 
torjuntatykki ja kaksi pioneeriryhmää. Pataljoona 
Harolan tuli maaston kautta tunkeutua Tyynelään, 
käydäkseen vihollisen kimppuun lännestä. IV/KI-Pr. 
jäi toistaiseksi majuri Karin reserviksi ja siirtyi aamu- 
varhain Eskolaan. 

Molemmat hyökkäyspataljoonat lähtivät liikkeelle 
klo 6,00. 

Kapteeni Mankonen kohtasi noin 11/, km Eskolan 
pohjoispuolella vahvan vihollistukikohdan, joka sulki 
pataljoonan etenemistien. Rajulla hyökkäyksellä val- 
lattiin tukikohta puoleen päivään mennessä. Etene- 
mistä jatkettiin kohti tienhaaraa. Varmistusosasto 
lähetettiin metsätietä myöten Saukkoon. Illan hämär- 
tyessä pataljoona, taisteltuaan koko päivän peräänty- 
vien vihollisosastojen kanssa, oli noin 1/, km Kokko- 
järven tienhaarasta. Omat tappiot olivat melkoiset. 
Kapteeni Mankosen henkilökohtainen urheus oli kan- 
nustanut hänen eteläpohjalaisia miehiään äärimmäisiin 
ponnistuksiin. 

Koska pataljoona Mankonen oli vailla telttoja ja 
miehet uupuneet, majuri Kari illalla antoi siirtää patal- 
joona Karhusen etulinjaan pataljoona Mankosen tilalle. 
Tämä vedettiin taemmaksi, missä nuotioiden teko oli 
mahdollista. Vasta seuraavana päivänä kapteeni Man- 
kosen raskaita taisteluita käynyt pataljoona sai ensim- 
mäiset telttansa, yhteensä 8 kpl. 

Pataljoona Harola pääsi vaikeuksitta Tyynelän 
taloaukeamien reunaan. Maantie havaittiin vah- 


vasti miehitetyksi. Kolme hyökkäysvaunua partioi 

tiellä ja esti kaikki yritykset tunkeutua maantien 
yli. Niille ei aukeassa maastossa voinut mitään, 
ennen kuin jälkeenjäänyt panssarintorjuntatykki oli 
päässyt perille. Käytyään pari tuntia tulokse- 
tonta tulitaistelua kapteeni Harola veti jouk- 
konsa metsän suojaan odottamaan panssarintorjunta- 
tykkiä. 

Iltapäivällä majuri Kari antoi pataljoonalle käskyn 
hyökätä kaikin voimin maantielle. Hyökkäys suori- 
tettiin klo 19,00 kolmesta kohdin Tyynelän talon ja 
Puraksen tienhaaran välillä. Kaikki komppaniat pää- 
sivät maantien varteen. Hyökkäysvaunujen ja jalka- 
väen tuli estivät kuitenkin nytkin yritykset päästä 
tien pohjoispuolelle. Murroksia ei myöskään saatu 
rakennetuiksi pioneerien ponnistuksista huolimatta. 
Keskiyön aikana joukot vedettiin taaksepäin metsän 
suojaan. 

Ensimmäinen hyökkäyspäivä ei majuri Karin ryh- 
män kohdalla tuonut toivottua ratkaisua, tietä ei saatu 
katkaistuksi. Hyökkäysten joka suunnalta ahdiste- 
tulle viholliselle tuottama järkytys joudutti kuitenkin 


suuresti Raatteen taistelun lopputulosta. 


Olin jo päivällä kiirehtinyt maantien katkaise- 
mista Kokkojärvellä. Vihollinen ei missään tapauk- 
sessa saisi purkautua Likoharjun suuntaan, missä 
everstiluutnantti Fagernäs jo ennestään taisteli yli- 
voimaa vastaan. 

Illalla annoin majuri Karille käskyn pyrkiä seuraa- 
vana päivänä ratkaisuun. Hänen oli lisäksi osillaan otet- 
tava yhteys sekä lännessä että idässä oleviin naapuri- 


joukkoihin. 


Ryhmä Mäkiniemi 


Taistelujen polttopisteessä, Haukilassa, peräpohja- 
laiset pataljoonat Lassila ja Airimo pitivät esimerkiksi 
kelpaavalla uljuudella edelleen tammikuun 2 päivänä 
saavuttamiaan asemia. Kapteeni Lassila sulki maantien 
Haukilan itäpuolella, ja Airimon joukot olivat pureutu- 
neet kiinni vastustajaan noin !/, km Haukilasta kaak- 
koon. Nämä vuorokaudet olivat sekä joukoilta että 
johtajilta kysyneet voimia ja sitkeyttä. Ne olivat myös 
vaatineet uhreja. Peloton res.vänrikki Kalske ja moni 
muu kunnon soturi oli jäänyt talviselle hangelle näi- 


den päivien taisteluissa. 

Löydetyistä asiakirjoista käy selville, että kapteeni 
Lassilan eteneminen oli kohdistunut vihollisen patteri- 
asemiin. Eteneminen oli niin yllättävä, etteivät pat- 
terit ehtineet kääntää putkiaan joukkojamme vastaan. 
Myös etulinjan rykmentin komentopaikka (JR 25) 
joutui Lassilan joukkojen konekiväärituleen ja tuhoutui 
kokonaan päivällä. 

Varsinaiseen hyökkäykseen ryhmittyivät Kuivas- 
järven itäpuolella noin 1!/, km Haukilasta, pataljoo- 
nat Sihvonen (oikealla) ja Häkkinen. Niiden tehtävänä 
oli hyökätä maantielle pataljoona Airimon vasemman 
siiven ja Kuivasjärven välillä. Tämä aukko saarto- 
ketjussa oli noin 2 km leveä. 

Reservinä oli tässä suunnassa entinen komppa- 
nia Kontula, joka kapteeni Kontulan haavoittumi- 
sen jälkeen oli siirtynyt res.vänrikki Vuoristolle. 
Tämä tulisieluinen pappi ja reserviupseeri antoi, 
kuten niin moni hänen pappistovereistaan, myö- 
hemmin henkensä uskonnon, kodin ja isänmaan puo- 
lesta, kaatuen sankarina Kuhmon raskaissa taiste- 
luissa. 


Hyökkäysjoukot =siirtyivät ryhmitysalueelle heti 

keskiyön jälkeen. Teltat pystytettiin, ja miehet aset- 
tuivat muutamaksi tunniksi levolle. 

Liikkeelle lähtö tapahtui klo 6,00. Maasto oli patal- 
joona Sihvosen kaistalla kumpuilevaa metsää, Kuivas- 
järven itärannassa, missä pataljoona Häkkinen eteni, 
heikon metsän peittämää suota. 

Molemmat pataljoonat pääsivät alussa hyvin eteen- 
päin. Metsässä tavattiin ainoastaan heikkoja vihollis- 
partioita, jotka helposti karkotettiin. Kuivasjärven 
rannassa lähimmät pesäkkeet, joissa aikaisemmin oli 
miehitys, todettiin nyt tyhjiksi. 

Pataljoonat pitivät partioyhteyttä keskenään. Pa- 
taljoona Sihvosella oli jatkuvasti hiukan etumatkaa. 
Tykistön tulenjohtajat olivat valmiina toimimaan. 

Noin 800 m maantiestä vastarinta kasvoi. Kapteeni 
Sihvonen tapasi saman tukikohdan, johon kapteeni 
Kontulan hyökkäys oli kilpistynyt uudenvuoden päi- 
vänä. Reippaalla sivustaiskulla tukikohta vallattiin. 
Saaliiksi saatiin muutamia konekiväärejä ja runsaasti 
jalkaväkikiväärejä. Kapteeni Sihvonen pääsi jälleen 
eteenpäin, vaikkakin hitaasti, kunnes illalla eteneminen 


vähitellen pysähtyi. 

Vastarinta kapteeni Häkkisen edessä osoittautui 
niin lujaksi, ettei pataljoona pystynyt sitä murtamaan. 
Vihollisen miehitys oli erittäin tiheä, varsinkin Kuivas- 
järven rannassa, ja konekiväärien tulisuunnitelma ilman 
aukkoja. 

Pataljoona Lassila, johon oli liitetty myös komp- 
pania Kattainen kapteeni Airimon pataljoonasta, sekä 
erilliskomppania Kahila, pääsi klo 13,00 aikaan osil- 
laan maantien pohjoispuolelle. 

Hyökätessään maantien yli kaatui 1. komppanian 
rohkea päällikkö, res.vänrikki Miettinen, ja vähän myö- 
hemmin haavoittuivat komppanian molemmat jäljellä 
olevat upseerit, res.luutnantti Soiniemi ja Juvani. 
Menetettyään kaikki upseerinsa komppania vetäytyi 
takaisin maantien eteläpuolelle. Vihollisen tykistötuli 
oli erittäin kiihkeä ja tarkka ja aiheutti joukoille tun- 
tuvia tappioita. 

Pataljoonan asema oli erittäin vaikea. Vihollinen 
puski epätoivon vimmalla, pyrkien avaamaan maantien 
itään. Taitavasti naamioidut hyökkäysvaunut yritti- 
vät murrosten kimppuun. Rauhalliset peräpohja- 


laiset eivät väistyneet. Tie oli suljettu ja pysyi. 

Näissä taisteluissa kunnostautui erikoisesti luutnantti 
Kattainen komppanioineen. Tämä uljas komppanian- 
päällikkö kaatui myöhemmin Kuhmossa joukko- 
jensa edessä. Taistelussa haavoittui kuolettavasti 
res.vänrikki Penttilä, joka kuoli haavoihinsa 2 päivää 
myöhemmin. Myös 3. komppanian uusi päällikkö, 
res.vänrikki Lipponen, joka reippaasti oli johtanut 
komppaniaansa näinä ankarina päivinä, haavoittui 
taistelussa. 

Pataljoona Airimo pääsi samoin eteenpäin ja oli 
keskipäivällä aivan maantien reunassa. Joukkoihin 
kohdistettiin ankara tuli Haukilan kukkulalta. Vihol- 
linen käytti jopa nelipiippuisia ilmatorjuntakonekivää- 
rejään syytäen hehkuvia valojuovaluoteja riveihimme. 

Taistelu riehui iltamyöhään. Vasta keskiyön jäl- 
keen tuli vaimeni. Tykistö jyrisi vielä silloin tällöin. 
Partiot kahakoivat ja hyökkäysvaunut surisivat vihai- 
sesti maantiellä. 

Teltat ja kenttäkeittiöt noudettiin lähemmäksi. 
Osa joukoista pääsi kerrallaan lämmittelemään, syö- 
mään ja lepäämään raskaan päivän jälkeen. Vartio- 


miehiä vaihdettiin tiheään paleltumisten välttämiseksi. 

Kyhmä Mandelin 


Everstiluutnantti Mandelinin ryhmästä osallistui 
aamupäivällä hyökkäykseen ainoastaan Kevyt komp- 
pania Volanen ja TO 1. Nämä kokeneet sissiosastot 
partioivat jo ahkerasti tammikuun 5 päivän vastaisena 
yönä, liikkuen Raatteen maantien ja Puraksen kylä- 
tien välisellä alueella. Useita vihollispartioita tuhottiin 
yöllisissä kahakoissa. Aamuksi Kevyt komppania Vola- 
nen siirtyi käskyn mukaan Kotvalaan, TO 1 Puraksen 
tien varteen. Lukuisat partiot varmistivat Kotvalan 
ja Materon välillä. 

Koska oli odotettavissa, että vihollinen, sen jälkeen 
kun Raatteen maantie oli katkaistu, tulisi pyrkimään 
saarroksesta Puraksen kylätietä pitkin, joka johti 
rajan läheisyyteen, alistettiin Luttolassa oleva JR 65:n 
komppania Pyrrö res.luutnantti Volaselle nimenomaan 
Puraksen suuntaa varten. Komppania siirtyi aamu- 
päivällä Kotvalaan yhtyäkseen Kevyeen komppaniaan. 
Puraksen tie suljettiin nyt tehokkaasti. 

Oli kuitenkin tärkeää aikaansaada pettämätön var- 


mistus koko metsäalueella Kuomasjärven ja Puraksen 

tien välillä Tähän tarkoitukseen everstiluutnantti 
Mandelin ilmoitti puolen päivän aikaan voivansa aset- 
taa komppania Pyrrön lisäksi yhden vahvistetun 
komppanian III/JR 65:stä. En ollut uskaltanut 
ottaa tätä komppaniaa lukuun, koska se oli saapu- 
nut Suomussalmelle vasta edellisenä iltana raskaan 
marssin jälkeen. Komppania, jota pataljoonan 
komentaja, kapteeni Flink, henkilökohtaisesti johti, 
asetti varmistuksen Kuomasjärven ja Lauttalammen 
välillä. Kaksi konekivääriä vietiin asemaan Kuomas- 
järven itärantaan. Varmistus oli asetettu noin klo 
18,00. 

Auttaakseni kapteeni Harolan etenemistä Tyyne- 
lään annoin klo 11,30 käskyn everstiluutnantti Man- 
delinille painostaa Tyynelää pohjoisesta res.luutnantti 
Volasen joukoilla. Tämän tehtävän sai komppania 
Pyrrö, joka ryhtyi etenemään Materosta Tyynelää 
kohti. Vihollisen tiheät konekivääripesäkkeet €esti- 
vät kuitenkin komppaniaa pääsemästä Tyynelän 
lähelle. 

Ankaran pakkasen takia käskin vetää Volasen pää- 


osat yöksi Materoon ja Kotvalaan, missä oli joitakin 

rakennuksia jäljellä. Varmistuslinjalle jääneet partiot 
kahakoivat vihollisen kanssa läpi yön. 

Illalla ja yöllä vihollisen tykistö ampui asemiamme 
Kuivasjärven -Kuomasjärven kannaksella. Vihollisen 
jalkaväki pysyi kuitenkin toimettomana. 

Ensimmäinen hyökkäyspäivä ei missään kohdin 
johtanut ratkaisuun. Vihollinen oli kuitenkin ajettu 
ahtaalle. Sen liikkumisvapautta oli suuresti rajoitettu. 
Kaikki merkit viittasivat siihen, ettei vihollinen enää 
pystynyt ottamaan aloitetta käsiinsä, vaan hiljalleen 
kulki kohtaloaan kohti. 

Löydetyistä asiakirjoista tavattiin mielenkiintoinen 
09. armeijan radiosanoma 144. divisioonalle, annettu 
5. I. klo 10,00. Armeijan komentaja käskee siinä 
44. divisioonan komentajaa irroittamaan vähintään 
kaksi pataljoonaa hyökkäykseen maantien eteläpuo- 
lella. Tähän hyökkäykseen yhtyisi JR 3:n osat, 
jotka oli lähetetty 44. divisioonan avuksi. Toiminnan 
piti alkaa klo 13,00 pommituskoneiden tukemana. 
Oma hyökkäyksemme teki ilmeisesti tämän suunni- 


telman tyhjäksi. 

Toinen hyökkäyspäivä— luhistuminen 


alkaa 
Ryhmä Fagernäs 


Tammikuun 6 päivän aamuna vihollinen ryhtyi 
uudelleen ankarasti hyökkäämään everstiluutnantti 
Fagernäsin asemia vastaan. Hyökkäystä tuki tykistö- 
osasto ja 5 hyökkäysvaunua, joiden tykit tulittivat 
etulinjaamme suoralla suuntauksella. Tässä taistelussa 
6. komppanian päällikkö, res.vänrikki Lönnbohm, antoi 
loistavan näytteen reserviupseeriemme kunnosta. Suo- 
jatakseen komppaniansa hyökkäysvaunujen tulelta hän 
hyökkäsi yksin, käsikranaateilla aseistettuna, erään 
vaunun kimppuun, surmasi kuljettajan ja tuhosi hyök- 
käysvaunun. Uroteko maksoi kuitenkin hänen hen- 
kensä. Myös toisen, etulinjassa olevan komppanian pääl- 
likkö kannettiin pian haavoittuneena linjojen taakse. 

Raatteen taistelun vaikeissa olosuhteissa, yhteyk- 
sien kulkiessa pitkiä huonoja talviteitä, huoltotoi- 
minta oli erittäin tärkeätä. Joukoille oli toimi- 
tettava ajoissa tarvittava muona, rehu ja ammukset. 


Haavoittuneet oli nopeasti saatava hoitoon. 

Huoltohenkilöstö tunsi vastuunsa. FEtulinjojen 
sidontapaikoissa, luotien vinkuessa ja kranaattien 
räjähtäessä, annettiin haavoittuneille ensimmäinen apu. 
Taempana kenttä- ja sotasairaalat suorittivat tärkeän 
tehtävänsä. Muistan näiltä taistelupäiviltä erikoisella 
kunnioituksella taitavien lääkärieni ja uljaiden hoita- 
jattarien uupumattoman työn, jonka avulla niin moni 
haavoittunut pelastettiin elämälle. 

Päälliköiden poistuminen aiheutti sen, että etulinja 
vetäytyi taaksepäin metsän suojaan, missä hyökkäys- 
vaunut eivät enää voineet ahdistaa. Omat panssarin- 
torjuntatykit, jotka vihdoin olivat päässeet perille, 
joutuivat muutaman laukauksen jälkeen epäkuntoon. 
Toinen tykeistä jäi kaiken lisäksi linjojen väliin etu- 
linjan väistyessä. Hiukan myöhemmin se vallattiin 
takaisin. 

Reservinä olleen 9. komppanian saavuttua taistelu- 
alueelle everstiluutnantti Fagernäs ohjasi sen Liko- 
lammen — eteläpuolitse Purasjoen «sillalle ottamaan 
siltamaaston haltuunsa. Komppania pääsi onnel- 
lisesti perille, karkotti rantatörmällä olevan vihollisen 


ja asettui puolustusasemaan Purasjoen länsipuolelle. 

Koska —everstiluutnantti Fagernäs oli vaikeassa 
tilanteessa, annoin puolen päivän aikaan majuri Karille 
käskyn ohjata pataljoona Mankonen Saukon ja Mänty- 
län kautta everstiluutnantti Fagernäsin avuksi. Yksi 
komppania oli kuitenkin annettu luutnantti Karhuselle, 
eikä se siis voinut seurata pataljoonaansa. Pataljoona 
Mankosen tehtävänä oli tuhota ne vihollisvoimat, jotka 
olivat jääneet majuri Karin ja everstiluutnantti Fager- 
näsin väliin. 

Nämä olivat ilmeisesti ne JR 3:n osat, jotka 9. armei- 
jan komentaja oli lähettänyt 44. divisioonan avuksi. 

Kapteeni Mankonen lähti iltapäivällä liikkeelle Esko- 
lasta ja eteni metsätietä suoraan Saukkoon. Kylässä oli 
vihollisia, ja niitä virtasi lisää lännestä. Kylässä kehittyi 
ankara taistelu, mies miestä vastaan. Vasta illalla pääs- 
tiin jatkamaan Mäntylään, joka kuten Saukko, oli vihol- 
lisen miehittämä. Paitsi jalkaväkeä oli kylässä eskad- 
roonan vahvuinen ratsuosasto. Useatuntisen ankaran 
taistelun jälkeen kapteeni Mankonen sai kylän haltuunsa. 

Yhä virtasi vihollisia lännestä pataljoonan selkään. 
Ne olivat yksityisiä miehiä ja ryhmiä, jotka metsien 


kautta olivat kiertäneet luutnantti Karhusen tiesulut 

Kokkojärven itäpuolella. Kun näiden luku yhä kasvoi, 
mikä haittasi joukkojen etenemistä itää kohti, kapteeni 
Mankonen käänsi illalla rintamansa länteen ja tuhosi 
ankarassa taistelussa häiritsevät vihollisosastot. Tämän 
päivän taistelut kahdella rintamalla olivat pataljoona 
Mankoselle erittäin raskaat. Komentajan henkilökoh- 
tainen urheus kannusti miehiä saavuttamaan yliotteen 
vihollisesta toivottomissakin tilanteissa. 

Likoharjussa ei tilanne päivän mittaan sanottavasti 
muuttunut. Vihollinen teki useita hyökkäyksiä ase- 
miamme vastaan, viimeiset illalla klo 20,00—21,00 
välillä. Kaikki hyökkäykset torjuttiin, ja vihollinen 
kärsi huomattavia tappioita. 

Raatteessa komppania Lavi jatkoi taisteluaan kai- 
vautuneen vihollisen kanssa ja esti liikenteen maantiellä. 
Yksi hyökkäysvaunu ja yksi kuorma-auto tuhottiin 


kasapanoksilla. 


Ryhmä Kari 


Antamani käskyn perusteella majuri Kari ryhtyi 
kaikin voimin jatkamaan hyökkäystään. Asemiin saa- 


vuttuaan 5. 1. illalla pataljoona Karhunen sai käs- 

kyn viipymättä katkaista maantien Kokkojärven itä- 
puolella. 

Eteneminen Kuhmon maantien suunnassa oli osoit- 
tautunut raskaaksi. Tie oli reunustettu pesäkkeillä, ja 
varsinkin Raatteen tienhaaran seutu oli tulvillaan 
vihollisia. Myös tykkejä oli asemissa lähellä tien- 
haaraa. 

Luutnantti Karhunen lähetti tämän vuoksi res.luut- 
nantti Ylösen johtaman 3. komppanian, vahvistettuna 
yhdellä konekiväärijoukkueella ja panssarintorjunta- 
tykillä, maaston halki Raatteen maantielle. Komppa- 
nian tuli katkaista tie noin 1'/,km Kokkojärveltä 
itään, missä arveltiin tien murrostamisen käyvän 
päinsä suhteellisen helposti. Loppuosa pataljoonasta jäi 
toistaiseksi entisiin asemiinsa valmiina myöhemmin 
yhtymään hyökkäykseen. 

Res.luutnantti Ylösen komppania saavutti onnelli- 
sesti Raatteen maantien noin klo 3,00. Maantie katkais- 
tiin murroksilla sekä länteen että itään. Tien poikki 
kaadettiin mahtavia puita, ja puiden väliin ja eteen 
asetettiin runsaasti miinoja. Komppanian käytettä- 


-väksi annettu panssarintorjuntatykki saatettiin ase- 

Vallattu kenttäpostikonttori ja sen jäätyneet hoitajat. 





Sotavankeja vartijoineen. 





Venäläisiltä saatuja hevosia] Hyrynsalmen tiellä. 


maan, niin että se pystyi tulittamaan noin 1 km:n 
pituista maantien osaa. 

Aamun valjetessa vihollinen ryhtyi lännestä käsin 
hyökkäykseen. Jalkaväki eteni pitkinä jonoina molem- 
min puolin tietä, noin s0m tien ulkopuolella. Myös 
konekiväärejä kuljetettiin mukana. Maantietä myöten 
ajoi hyökkäysvaunu, joka tulitti ankarasti lumikuopissa 
makaavaa komppaniaa. 

> Miehet säilyttivät malttinsa. He ymmärsivät täy- 
sin asemansa tärkeyden. Panssarintorjuntamiehet täh- 
täsivät huolella. Täysiosuma tuhosi hyökkäysvaunun, 
ennen kuin se ehti murrokselle. Kone- ja pikakiväärit 
pysäyttivät jalkaväen. 

Hyökkäysvaunun — turvissa loppumaton €rivistö 
kuo:ma-autoja, vankkureita ja tykkejä seurasi tiellä 
pakomatkalla itään. Se pysäytettiin kaikkien aseiden 
tulella ja jäi liikuntakyvyttömänä asemiemme eteen. 

Koska oli ilmeistä, että vihollinen uudistaisi yrityk- 
sensä murtautua res.luutnantti Ylösen linjojen läpi, 
majuri Kari antoi luutnantti Karhusen käytettäväksi 
yhden kiväärikomppanian ja yhden konekiväärijouk- 


kueen pataljoona Mankosesta. Lisäksi siirrettiin res.- 

luutnantti Ylöselle yksi joukkue luutnantti Karhusen 
1. komppaniasta. Näiden lisävoimien avulla vahvis- 
tettiin sivustoja ja lähetettiin partioita seuraamaan 
niitä vihollisryhmiä, jotka tien ulkopuolella olivat 
päässeet murroksen ohi. | 

Vihollinen yrittikin klo 14,00 aikaan uudelleen 
murtautua läpi, mutta tuloksetta. 

Myös kapteeni Harola hyökkäsi aamulla päästäk- 
seen maantielle. Iskuryhmä, kaksi komppaniaa, oli 
koottu Teerisen länsipuolelle hyökkäämään Teerisen— 
Kokkojärven kannaksen suunnassa. 

Hyökkäys alkoi aamuhämärässä, klo 8,00. Patal- 
joona pääsi ankarasti taistellen maantielle klo 11,00 
mennessä. Osa jätettiin sulkemaan järvikannas itään. 
Pääosa kääntyi länteen kohti Tyynelää. Eteneminen 
jatkui Tyynelän taloaukeamien itäreunaan, johon jou- 
kot asettuivat asemiin tien molemmin puolin. Tien 
poikki rakennettiin murros. 

— Ennen pitkää saarretut vihollisvoimat hyökkäsivät 
lännestä kapteeni Harolan asemia vastaan. Oli hin- 
nalla millä tahansa päästävä ulos vankeudesta, missä 


kuolema odotti. Kaikki yritykset raukesivat joukko- 

jemme ankaraan tuleen. Kaksi hyökkäysvaunua am- 
muttiin kelvottomiksi murroksen edessä. 

Pian havaittiin, että vihollinen yritti poistua 
saartorenkaasta Puraksen tietä, missä omat jouk- 
komme — olivat — suhteellisen = heikot. Ainoastaan 
komppaniat Pyrrö ja Volanen varmistivat tässä 
suunnassa. 

Asetin tämän vuoksi majuri Karin käyttöön Kevyt 
osasto Paavolan, joka illalla ohjattiin Materoon. 
Ratsumestari Paavola lähetti toisen komppaniansa 
(Hapuoja) sulkemaan teiden välisen maaston. Toinen 
komppania (Vilppo) partioi Materon-Lauttalammen 
välillä yhteistoiminnassa res.luutnantti Volasen var- 


mistusosastojen kanssa. 


Ryhmä Mäkiniemi 


Everstiluutnantti Mäkiniemen joukot aloittivat 
uudelleen hyökkäyksensä heti aamulla tammikuun 
6 päivänä. 

Kapteeni Lassila ryntäsi kolmella komppanialla ja 


pääsi aamupäivällä välittömästi maantiehen kiinni. 


11 a — Suomussalmen taistelut. ; 103 


Joukot jäivät vaanimaan vihollista, jonka epäiltiin 
vielä kerran yrittävän saarroksesta. 

Pataljoona Airimo valtasi myös viimeiset vihollis- 
korsut maantien eteläpuolella. Panssarintorjuntatykki 
saatettiin asemaan tienvarteen, ja kaiken varalta raken- 
nettiin tielle uusi murros kapteeni Lassilan murrosten 
lisäksi. Pesäkkeiden valtaamisessa res.vänrikki John- 
helm kunnostautui erikoisesti. 

Pataljoonat Sihvonen ja Häkkinen eivät aamulla 
päässeet sanottavasti eteenpäin. Vastarinta oli äärim- 
mäisen kova ja pesäkkeitä tiheässä. Myös vihollisen 
tykistö ampui hyökkäysmaastoa. 

Puolen päivän aikaan havaittiin, että vihollinen 
pyrki murtautumaan. Annoin käskyn edetä joka 
suunnasta perääntymisen estämiseksi. Klo 13,30 
aikaan kapteenit Sihvonen ja Häkkinen ryntäsi- 
vät jälleen. Pataljoona Sihvonen mursi aukon 
korsurivissä ja iski sivustasta jäljellä olevien pesäk- 
keiden kimppuun. Iltahämärässä pataljoona saa- 
vutti maantien pataljoona Airimon vasemmalla 
puolella. Myös pataljoona Häkkinen pääsi anka- 


rasti taistellen maantielle. Aivan Kuivasjärven ran- 

nassa oli kuitenkin vielä joitakin pesäkkeitä tuhoa- 
matta. 

Maantielle päästyään joukot saivat hämärässä näky- 
viinsä hyökkäysvaunujen kuvut. Miehet luulivat niitä 
ensiksi korsujen katoiksi, mutta kun tykistötulemme 
vaikutuksesta eräs tiellä oleva ammuskuorma räjähti 
ja sytytti palon, nähtiin selvästi aavemainen, loppuma- 
ton kolonna maantiellä. 

Iltayöstä maattiin asemissa. Pataljoona Häkkisen 
vasemmalla siivellä jatkui vielä verinen taistelu korsu 
korsulta. Yö oli jälleen tavattoman kylmä. Osa tel- 
toista oli pystyssä joukkojen takana. 

Ainakin 10 hyökkäysvaunua liikkui maantiellä. 
Ärsytettyjen villieläinten tavoin ne kerta toisensa 
jälkeen puskivat kapteeni Lassilan murrokseen. Mii- 
nat tekivät tehtävänsä. Nyt vihollinen hädässään ajoi 
hevoslauman murroksia kohti, saadakseen vaaralli- 
set miinat laukeamaan. FEläinraukat tuupertuivat 
tuleemme. 

Yhä kasvoi saarrettujen hätä. Jalkaväki yritti 
tiheänä laumana tien suunnassa kuolemaa pakoon. Ei 


ollut enää johdettua toimintaa, vaan järjetöntä pakoa 

hinnalla millä hyvänsä. Toiset pyrkivät saarroksesta 
ryömien maantien ojia myöten. Järkevimmät heitti- 
vät jo aseensa, kun huomasivat tilanteensa toivotto- 
maksi. = Vankiryhmiä kertyi hiljalleen linjojemme 
taakse. Onnettomia Ukrainan poikia, jotka oli tuotu 
tänne Pohjolan metsiin, missä kuolema uhkasi joka 
askeleella. | 
Kello 2,00 aikaan jatkettiin hyökkäystä. Noin 
tunnin taistelun jälkeen vihollinen Airimon ja 
Sihvosen edessä vetäytyi maantien varresta Hauki- 
lan kukkulalle, missä talot olivat raunioina. Alkoi 
pimeässä yössä ennenkuulumaton kiväärien räiske ja 
pauhina. Ahtaalle joutunut vihollinen ampui ympäril- 
leen. Kuului voimakasta huutoa tuhansista kurkuista, 
kuoleman pelossa olevan joukon tuskanhuutoa. 


Joukkomme jäivät asemiinsa odottamaan aamua: 


Ryhmä Mandelin 


Kapteeni Lassilan tilanteen helpottamiseksi ja rat- 
kaisun jouduttamiseksi annoin jo ensimmäisen hyök- 


käyspäivän illalla everstiluutnantti Mandelinille käs- 

kyn ohjata res.luutnantti Volasen pääosa maantien 
pohjoispuolitse kohti Haukilaa. 

Eteneminen alkoi 6. 1. aamulla, komppaniat Vola- 
nen ja Pyrrö vierekkäin. Pian havaittiin metsässä 
pakenevia vihollisosastoja matkalla koilliseen. Haukilan 
pohjoispuolella syntyi ankara metsätaistelu. Vihollinen, 
joka kulki jalan pitkinä jonoina, joutui auttamatto- 
masti alakynteen taistelussa hiihto-osastomme kanssa. 
Kornetti Renwall joukkueineen lähti seuraamaan jälkiä. 
Myös kapteeni Flinkin rintamanosalla vihollinen jo päi- 
vällä pakeni, osa metsien kautta, osa pitkin Kuomas- 
järven jäätä, joutuen konekivääriemme tuleen. 

Osa pakenevista oli jo päässyt useita kilometrejä, 
aina Näätälään asti, jossa huomattiin nuotiosavujen 
nousevan taivasta kohti. Everstiluutnantti Mandelin 
lähetti tähän suuntaan kaikki irtisaatavat osat pakene- 
vien takaa-ajoon. 

Iltapäivällä pakolaisten luku yhä kasvoi. Viholli- 
nen jätti Haukilan joukkueen, jopa komppanian vah- 
vuisina osastoina. Näitä uupuneita, nälkiintyneitä 
ryhmiä oli helppo seurata. Leveä ura osoitti pehmeässä 


lumessa pakotien. Vankeja kertyi runsaasti. 

Everstiluutnantti Mandelin irroitti takaa-ajoon vii- 
meiset reservinsä, jotka Luttolasta käsin suorittivat 
retkiä kauas pohjoiseen ja itään. 

Res.luutnantti Volasen eteneminen Haukilaan kap- 
teeni Lassilan avuksi tuli näissä oloissa estetyksi. Osia 
Volasen joukoista oli tosin edennyt aina lähelle Hauki- 
laa. Ne vetäytyivät kuitenkin takaisin Materoon, jou- 
duttuaan vihollisen ankaran tulen alaiseksi. 

Sekä kapteeni Flinkin että res.luutnantti Volasen 
osastot jatkoivat tammikuun 7:ntenä ja vielä useina 
seuraavina päivinä alueen puhdistamista. Vihollisia 
oli hajallaan metsissä. Toiset pyrkivät vielä itään, 
kohti rajaa. Toiset olivat uupuneina piilottautuneet 
tuuheiden puiden alle. Vähitellen nälkä ja pakkanen 
ajoivat nämä onnettomat päivänvaloon. 

Toinen hyökkäyspäivä oli jo sinetöinyt vihollis- 
divisioonan kohtalon. Haukilassa vastarinta oli täysin 
murrettu. Kokkojärven Tyynelän maastossa viholli- 
sen asema niinikään oli toivoton. Likoharju, missä 
vihollisen tuoreimmat voimat vielä sitkeästi pitivät 
puoliaan, oli sekin kukistuva everstiluutnantti Fager- 


näsin ja kapteeni Mankosen yhteisestä rynnistyksestä. 

Kolmas hyökkäyspäivä — vihollis- 


divistoonan tuho 


Everstiluutnantti Fagernäs oli päättänyt käydä 
ratkaisevaan hyökkäykseen tammikuun 7? päivän 
aamuna, jolloin pataljoona Mankonen, joka lähestyi 
lännestä, jo saattaisi vaikuttaa taisteluun. 

Yö tuotti ikävän yllätyksen. Klo 4,00 aikaan 
vihollisen onnistui hyökkäysvaunujen tukemana kar- 
kottaa 9. komppania asemistaan Purasjokilinjalla. 

Ilmeisesti vihollinen vielä toivoi pääsevänsä irti jouk- 
kojeni otteista. Vastoinkäyminen Purasjokilinjalla teki 
välttämättömäksi jo laaditun hyökkäyssuunnitelman 
muuttamisen viime tingassa. Siltamaasto oli nopeasti 
vallattava takaisin. Vasta tämän jälkeen voitiin käydä 
Likoharjussa olevien vihollisen päävoimien kimppuun. 

Everstiluutnantti Fagernäsin joukot Jjärjestäytyi- 
vät hyökkäykseen Likolammen ja Pienen-Parvajärven 
väliselle kannakselle, ensimmäisenä tehtävänään kar- 
kottaa vihollinen Purasjokilinjalta. Yksi komppania 
(Ramsay) jätettiin sitomaan vihollista Likoharjun 


maastossa. Hyökkäys alkoi klo 10,30. 

Vihollinen ei enää kestänyt joukkojemme pai- 
noa, vaan pakeni Purasjokilinjalta täydessä epä- 
järjestyksessä kaikkiin ilmansuuntiin. Siltamaastoon 
jätettiin yksi vahvistettu joukkue varmistamaan ja 
tiedustelemaan itään. Päävoimat jatkoivat län- 
teen, kohti Likoharjua, jota komppania Ramsay 
ahdisti etelästä. Vihollisen vastarinta oli mur- 
rettu. Huomattava osa heitti jo aseensa antau- 
tuen vangiksi. Likoharju, josta oli taisteltu kaksi 
vuorokautta, vallattiin ilman mainittavia tap- 
pioita. 

Puolen päivän aikaan lähestyi pataljoona Manko- 
nen, taisteltuaan läpi yön metsissä ja tiellä harhaile- 
vien vihollisosastojen kanssa. Yhä virtasi vihollisia 
lännestä pataljoonan selustaan. Likoharjuun päästyään 
kapteeni Mankonen vielä kerran palasi pataljoonineen 
Mäntylään, jonka hän puhdisti sinne kertyneistä vihol- 
lisista. 

Osa vihollisvoimista oli paennut metsiin tien poh- 
jois- ja eteläpuolelle. Vahvoja hiihtopartioita lähetet- 
tiin ajamaan näitä pakenevia takaa. Vain harvat vält- 


tivät kohtalonsa. 

Autoja ja vankkureita. 


Divisioonan 





esikunta Raatteen taistelun jälkeen. 





"BI[DI] UDDJILLU BISI[EESTIOS 





Likoharjun sotasaalis oli sangen huomattava: 5 
hyökkäysvaunua, 35 kuorma-autoa, 10 moottoripyörää, 
20 vankkuria, 50 hevosta ja erittäin runsas jalkaväki- 
aseistus. 

Raatteessa komppania Lavi piti edelleen asemiaan. 
Vihollinen yritti vielä aamupimeässä hyökätä rajan 
takana olevan tykistön tukemana. Ilmeisesti tämä oli 
viimeinen yritys päästä saarretun divisioonan avuksi. 
Hyökkäysyritykset kuitenkin torjuttiin. 

Oma tiedustelu ulotettiin nyt jo Venäjän puolelle. 
Res.vänrikki Konttinen tiedusteluosastoineen kävi aina 
Vasovaaran kylässä tervehtimässä vihollisen siellä ole- 
via johto- ja huoltoelimiä. Hän toi rauhoittavan tie- 
don, ettei kylässä ollut taistelujoukkoja. Kaikki tässä 
suunnassa olevat voimat oli jo heitetty tuleen. 

Myös majuri Karin rintamanlohkolla tilanne kehittyi 
nopeasti ratkaisua kohti. Yöllä vihollinen vielä pyrki 
saarroksesta. Eräs panssariauto ajoi mistään välittä- 
mättä res.luutnantti Ylösen murrokseen ja pääsi ihmeen 
kautta läpi ja tunkeutui jalkaväen asemiin. Res.luut- 
nantti Ylönen tuhosi henkilökohtaisesti auton kasa- 


panoksella. Ennen kuin murros oli ehditty korjata, 

siihen ajoi toinenkin panssariauto, joka kuitenkin 
luisui ojaan. Tämän jälkeen ei enää yritetty avata 
tietä. 

Tyynelässä taisteltiin vielä aamupäivällä, mutta 
vihollisen usko oli mennyt. Osa pyrki pohjoiseen met- 
sien läpi. Ratsumestari Paavolan varmistuselimet tuho- 
sivat lukuisia pakenevia ryhmiä, jotka epätoivoisina 
kahlasivat lumessa. 

Puolen päivän aikaan vihollinen ryhtyi antautu- 
maan. Nälkiintyneitä, paleltuneita miehiä nousi kor- 
sujen pimeydestä. Sota oli heidän kohdaltaan päätty- 
nyt. Jätimme vihollisen toistaiseksi omaan rauhaansa. 

Maantiellä oleva saalis oli valtava: 10 hyökkäys- 
vaunua, 6 tykkiä, 42 kuorma-autoa, noin 400 elävää 
hevosta, kymmenittäin konekiväärejä ja pikakiväärejä. 
Kaatuneita vihollisia laskettiin lähes 800. Vangeiksi 
antautui noin 200. 

Everstiluutnantti Mäkiniemen rintamanosalla, Hau- 
kilassa, vihollisen luhistuminen jatkui kiihtyvällä no- 
peudella. Heti aamulla joukkomme ylittivät maantien 
ja jatkoivat etenemistään, kunnes saatiin kosketus 


Haukilan pohjoispuolella oleviin omiin joukkoihin. 

Maantiellä oli katkeamaton jono hyökkäysvaunuja, 
autoja, vankkureita, traktoreita. Haukilan aukean 
itälaidassa oli useita tykkipattereita asemissa, pitkät 
putket suunnattuina länttä kohti. Metsä oli täynnä 
irtipäässeitä hevosia, jotka nälissään olivat kuorineet 
puita ja oksia. Tämä suunnaton sotamateriaali, jonka 
paljoudesta köyhät joukkomme eivät olleet voineet edes 
uneksia, joutui nyt käsiimme eheänä ja melkein uutena. 
Varsinkin tykistökalusto loisti uutuuttaan. Tulenjohto-, 
mittaus- ja viestivälineet olivat runsaat ja monipuoli- 
set. Saimme erinomaisen täydennyksen heikoille varas- 
toillemme. Saimme kalliita lääkeaineita ja instrument- 
teja, satuloita ja kenttäkeittiöitä, jotka tulivat meille 
hyvään tarpeeseen. 

Ainoastaan muutamat harvat pesäkkeet jatkoivat 
vastarintaa, toiset niistä erittäin sitkeästi aina ilta- 
myöhään. Korsussa oleva vihollinen taisteli yleensä 
viimeiseen asti antautumiskehoituksista välittämättä. 

Sitkein vastarinta oli Kuivasjärven rannassa ja 
Kuomasjoen itäpuolella, minne ilmeisesti oli asetettu 
valiojoukkoja. Nämä vihollispesäkkeet estivät maan- 


tien käytön Haukilasta suoraan Suomussalmen kirkon- 

kylään. Huoltoyhteyksien kannalta tämä tie oli no- 
peasti avattava. | 

Tehtävän sai vanha, koeteltu jääkärikapteeni 
Laine. Oman komppaniansa ja kapteeni Häkkisen 
osien avulla hän tuhosi kaikki maantien lähellä olevat 
pesäkkeet. 

Näin saatiin avatuksi tärkeä huoltotie. Pioneerit 
rakensivat uuden sillan Kuomasjoen yli. Murrokset 
poistettiin. Nälkiintyneet sotasaalishevoset kuljetet- 
tiin ensimmäisinä taistelualueelta saamaan rehua ja 
hoitoa. 

Alueen puhdistus jatkui. Metsistä ja korsuista tuo- 
tiin vankeja. Useat olivat palelluttaneet kätensä tai 
jalkansa. Maantien varrelle sytytettiin nuotioita, missä 
omat miehemme ja vihollisvangit lämmittelivät sovussa. 

Vielä myöhään illalla oli jäljellä vihollispesäkkeitä 
lähellä Kuomasjärveä. Kersantti Rosengvist joukkuei- 
neen sai tehtäväkseen tuhota nämä viimeiset varus- 
tukset. Hän lähti liikkeelle noin klo 22,00 ja palasi 
klo 4,00 mukanaan 70 vankia. 

Seuraavina päivinä joukot jatkoivat alueen puhdis- 


tusta ja sotasaaliin keruuta. Vihollisia oli vielä piilot- 

tautuneina korsujen pimennoissa, kuormastoissa ym. 
paikoissa. Lumesta löydettiin aseita, tykinlukkoja ja 
suuntauslaitteita. 

Erikoiset komennuskunnat jätettiin jatkamaan puh- 
distusta. Tämä työ kesti sodan loppuun ja vielä sen 
jälkeenkin. 

Haukilan sotasaalis oli kerrassaan valtava. Mainit- 
sen eräitä lukuja: kenttätykkejä 40, panssarintorjunta- 
tykkejä 29, ilmatorjuntakonekiväärejä 13, hyökkäys- 
vaunuja 27, panssariautoja 6, traktoreita 20, kuorma- 
autoja 160, vankkureita 300, kenttäkeittiöitä 32, eläviä 
hevosia noin 600. Lisäksi oli tavaton määrä ammuksia, 


viestikalustoa, lääkintävälineitä ym. 


Päätös 


Raatteen taistelu oli näin päättynyt vihollisen 
44. divisioonan täydelliseen tuhoon. Joukoilleni annettu 
tehtävä oli suoritettu loppuun. 

Ihailtavalla sitkeydellä joukkoni olivat lähes kuu- 
kauden kamppailleet Suomussalmen talvisessa kor- 


vessa. Kuolemaa uhmaten ne olivat rynnistäneet yli- 

voimaa vastaan, ainoana johtotähtenä rakas, yhteinen 
isänmaa, joka taisteli elämästään. 

Moni urhea soturi lunasti sydänverellään Suomus- 
salmen suuret voitot. He antoivat nöyrinä elämänsä 
isänmaan, kodin ja uskonnon puolesta. Valkoiset ris- 
tit kirkkotarhoissa kertovat heidän uhristaan. He 
näyttivät kansalle kunnian tien, joka oli raskas, 
mutta ainoa. 

Lyhyen levon jälkeen siirryin joukkoineni Kuhmon 
rintamalle, missä meitä odottivat vielä raskaammat 


tehtävät. 

